
1 ယွၤအဖိခွါ, ယ့ၣ်ၡူးခရံာ် အတၢ်သးခုကစီၣ် အခီၣ်ထံး, 2 ဒ်တၢ်ကွဲးအသး လၢဝံယၡါယၤ အပူၤ အသိးန့ၣ်, ကွၢ်ကွၢ်, ယမၢလီၤ ယကလူးတဂၤ လၢနမဲာ်ညါ, လၢအကမၤက့ၤ နကျဲန့ၣ်လီၤ. 3 တၢ်အကလုၢ် သီၣ်ထီၣ် လၢပှၢ်မုၢ်ကနၢ, ကတဲာ်ကတီၤ ယွၤအကျဲ, မၤလိၤ အကျဲမုၢ်တဖၣ်န့ၣ် တက့ၢ်. 4 စီၤယိၤဟၣ် အိၣ်ထီၣ် ဒီးဘျၢတၢ် လၢပှၢ်မုၢ်ကနၢ, ဒီး စံၣ်တဲၤတဲလီၤ တၢ်ဒိးဘျၢ ဘၣ်ဃးဒီး တၢ်ပီၢ်ယၢ်လီၤက့ၤအသး လၢတၢ်ပျၢ်တၢ်ဒဲးဘး အဂ့ၢ်လီၤ. 5 ဒီးကီၢ်ယူဒၤ ဒီကီၢ်ညါ, ဒီးပှၤယရူၤၡလ့ၣ်ဖိ ခဲလၢာ်န့ၣ်, လဲၤဆူအအိၣ်, ဒီးတဲလီၤကျဲၤလီၤ အတၢ်ဒဲးဘး, ဒီးဒိးဘျၢအသး လၢအစုပူၤ, လၢထံမိၢ်ပှၢ် ယၢ်ဒ့ၣ် အပူၤလီၤ. 6 ဒီးစီၤယိၤဟၣ်န့ၣ် ကူသိးဝဲ လၢကီၤလၢအူး အဆူၣ်, ဒီးကံၢ်တူာ် အယီၢ်ဒ့ လၢယီၢ်တကိးတၢ်ဖံး, ဒီးအီၣ်ဒွဲၣ်ဧိၤတြၤဧိၤ, ဒီးကနဲမံၤအစီလီၤ. 7 ဒီးစံၣ်တဲၤတဲလီၤတၢ် ဒီးစံးဝဲဒၣ်, ပှၤဟဲ လၢယလီၢ်ခံတဂၤန့ၣ်, သ့န့ၢ်ယၤ တက့ၢ်လီၤ. အဝဲဒၣ်န့ၣ် ယသကူးလီၤ ယသးဒီးဃ့ၣ်လီၤကွံာ် အခီၣ်ဖံးအပျံၤန့ၣ်, ယတဂ့ၤတဘၣ်ဘၣ်. 8 ယဲဒၣ်အံၤ ယဘျၢသု လၢထံကျါလီၤ. မ့မ့ၢ် အဝဲဒၣ်န့ၣ် ကဘျၢ သု လၢသးစီဆှံ အပူၤလီၤ. 9 ဒီး လၢမုၢ်နံၤတဖၣ်န့ၣ်, တၢ်မၤအသး လၢယ့ၣ်ၡူးဟဲ လၢနစၤရ့း ဘၣ်ဃးဒီး ကီၢ်ကၤလံၤလါ, ဒီးဒိးဘျၢအသး လၢစီၤယိၤဟၣ် အစုပူၤ, လၢယၢ်ဒ့ၣ် အပူၤလီၤ. 10 ဒီးဟဲက့ၤထီၣ် လၢထံကျါ တကီၢ်ခါ, ဒီးထံၣ်ဝဲ လၢမူခိၣ် သ့ၣ်ဖးအသး, ဒီးသးန့ၣ်, မၤသး ဒ်ထိၣ်လွံၢ် အသိး, ဟဲလီၤ လၢအလိၤလီၤ. 11 ဒီးတၢ်ကလုၢ်သီၣ် လီၤ လၢမူခိၣ် ဒီးစံးဝဲဒၣ်, နဲဒၣ်အံၤ နမ့ၢ် ယဖိခွါ လၢယအဲၣ်, ဘၣ်ယသး လၢနၤလီၤ. 12 ဒီးသးန့ၣ် မၢဆူၣ်အီၤဆူ ပှၢ်မုၢ်ကနၢ တကီၢ်ခါလီၤ. 13 ဒီးအိၣ်ဝဲ လၢပှၢ်မုၢ်ကနၢန့ၣ် အသီလွံၢ်ဆံ, ဒီးဘၣ် တၢ်လ့ပစီ လၢမုၣ်ကီၤလံၢ်, ဒီးအိၣ်ဝဲ ဒီးဆၣ်ဖိကီၢ်ဖိအမံၤ, ဒီးကလူးသ့ၣ်တဖၣ် ဟဲမၤ အခ့အပှၤ အတၢ်မၤ လၢအဂီၢ်လီၤ. 14 ဒ်စီၤယိၤဟၣ် ဘၣ်တၢ်ဟ့ၣ်လီၤကွံာ်အီၤ အလီၢ်ခံန့ၣ်, ယ့ၣ်ၡူး ဟဲဆူ ကၤလံၤလါ, ဒီးစံၣ်တဲၤတဲလီၤ ယွၤအဘီအမုၢ် အတၢ်သးခုအကစီၣ်, 15 ဒီးစံးဝဲဒၣ်, အဆၢကတီၢ် လၢထီၣ်ပှဲၤထီၣ်လံ, ဒီးယွၤအဘီအမုၢ် ဘူးထီၣ်လံ, ပီၢ်ယၢ်လီၤက့ၤသုသး, ဒီးစူၢ်က့ၤနာ်က့ၤ တၢ်သးခုကစီၣ် တက့ၢ်. 16 ဒီးလဲၤဟးဝဲ လၢပီၣ်လဲၣ် ကၤလံၤလါအနံၤ, ဒီးထံၣ် စီၤၡံမိၣ်, ဒီးအဒီပုၢ်ဝဲၢ် စီၤအၣ်ဒရ့း, တ့ၢ်လီၤစၤ လၢပီၣ်လဲၣ်ပူၤလီၤ. အဂ့ၢ်ဒ်အံၤ, မ့ၢ် ပှၤမၤညၣ်ဖိလီၤ. 17, ဒီး ယ့ၣ်ၡူး စံးဘၣ်အီၤ, ပိာ်ယခံ တက့ၢ်. ဒီးယကဒုးကဲထီၣ်သု လၢပှၤမၤညၣ် ပှၤကညီဖိလီၤ.  18 ဒီးအဝဲသ့ၣ် ဟးသဒၣ် အစၤတဖၣ် တကီၢ်ခါ, ဒီးပိာ်ထီၣ်အခံလီၤ. 19 ဒီးလဲၤပူၤကွံာ်ဝဲဖဲန့ၣ် တစဲးဖိ, ဒီးထံၣ် စီၤစ့းဘ့းဒဲ အဖိခွါ စီၤယၤကိာ်, ဒီးအဒီပုၢ်ဝဲၢ် စီၤယိၤဟၣ်, ဒီးအဝဲသ့ၣ် အိၣ်ဆးက့ၤ အစၤတဖၣ် လၢကဘီပူၤလီၤ. 20 ဒီး ကိးန့ၢ်အီၤ တကီၢ်ခါ, ဒီးအဝဲသ့ၣ် ဟးသဒၣ် အပၢ် စီၤစ့းဘ့းဒဲ, လၢကဘီပူၤ, အိၣ်ဒီး ပှၤဒိးလဲ အသးတဖၣ်, ဒီးပိာ်ထီၣ် အခံလီၤ. 21 ဒီးလဲၤနုာ်ဆူ ကပ့းရနီၣ် အပူၤ, ဒီး လၢအိၣ်ဘှံးနံၤန့ၣ် လဲၤနုာ်ဝဲ တကီၢ်ခါဆူ ဘူၣ်ဘျီၣ်ပူၤ, ဒီးသိၣ်က့ၤသီက့ၤတၢ်လီၤ. 22 ဒီးပှၤပာ်အသး ကမၢကမၣ် လၢအသိၣ်တၢ်သီတၢ် အဃိလီၤ. အဂ့ၢ်ဒ်အံၤ, သိၣ်က့ၤသီက့ၤအီၤ ဒ်ပှၤအိၣ်ဒီးအစိအကမီၤ အသိး, ဒီးတမ့ၢ်ဘၣ် ဒ်ပှၤကွဲးလံာ်တဖၣ် အသိးန့ၣ်လီၤ. 23 ဒီးပှၤ လၢတၢ်နါ အိၣ်လၢအလိၤ, အိၣ်ဝဲ လၢဘူၣ်ဘျီၣ် ပူၤန့ၣ် တဂၤ, ဒီးကိးပသူထီၣ် ဒီးစံးဝဲဒၣ်, 24 အၣ်လါ, ပှၤနစၤရ့းဖိ ယ့ၣ်ၡူးဧၢ, တၢ်ဘၣ်ဃးဒီး ပှၤ ဒီးနၤ မ့ၢ်မနုၤလဲၣ်, မ့ၢ်နဟဲမၤဟးဂီၤ ပှၤဧါ. နဲဒၣ်အံၤ, နမ့ၢ်မတၤမတၤ ယသ့ၣ်ညါ, နမ့ၢ် ယွၤအတၢ်စီဆှံတဂၤန့ၣ်လီၤ. 25 ဒီးယ့ၣ်ၡူး ဒူအလိၤ ဒီးစံးဝဲဒၣ်, အိၣ်ဘှီၣ်ကလာ်, ဒီးဟးထီၣ်ကွံာ် လၢအလိၤ တက့ၢ်. 26 ဒီးတၢ်နါန့ၣ် မၤဒိၣ်ပျုၢ်အီၤ, ဒီး ကိးပသူထီၣ် လၢအကလုၢ်ဖးဒိၣ်, ဒီးဟးထီၣ်ကွံာ် လၢအလိၤလီၤ. 27 ဒီးပှၤခဲလၢာ် ကမၢကမၣ် တုၤဒၣ်လဲာ် အသံကွၢ်လိာ်အသး ဒီးစံးဝဲဒၣ်, တၢ်အံၤ မ့ၢ်မနုၤလဲၣ်. တၢ်သိၣ်တၢ်သီအသီအံၤ မးလဲၣ်. အဂ့ၢ်ဒ်အံၤ, မၤလိာ် တၢ်နါတဖၣ် လၢတၢ်အစိအကမီၤ ဒီးအတၢ်ဒိကနၣ် မးလဲၣ်. 28 ဒီးအကစီၣ်န့ၣ် ဟူထီၣ်သါလီၤ တကီၢ်ခါ လၢကၤလံၤလါ ဒီကီၢ်ညါလီၤ. 29 ဒီးအဝဲသ့ၣ် ဟးထီၣ်ကွံာ် လၢဘူၣ်ဘျီၣ်ပူၤန့ၣ် တကီၢ်ခါ, ဒီးအိၣ်ဒီး စီၤယၤကိာ် ဒီးစီၤယိၤဟၣ်န့ၣ်, လဲၤနုာ်ဝဲ လၢစီၤၡံမိၣ် ဒီးစီၤအၣ်ဒရ့း အဟံၣ်ပူၤလီၤ. 30 စီၤၡံမိၣ် အမံၤပှၢ်ပိာ်မုၣ်တဂၤ, ဘၣ် တၢ်ညၣ်ဂိၢ်, ဒီးမံနီၤဝဲ, ဒီးအဝဲသ့ၣ် စံးဘၣ်တၢ်ဘၣ်အီၤ တကီၢ်ခါ လၢအဂ့ၢ်အကျိၤ လီၤ. 31 ဒီးလဲၤဟံးဃာ် အစု, ဒီးဝံၣ်ဆၢထၢၣ်အီၤ, ဒီးအညၣ်ဂိၢ် ဟးထီၣ်ကွံာ် လၢအလိၤ တကီၢ်ခါလီၤ. ဒီးမၤ အခ့အပှၤ အတၢ်မၤ လၢအဝဲသ့ၣ် အဂီၢ်လီၤ. 32 ဒီးမုၢ်ဟါ လီၤ ဖဲမုၢ်လီၤနုာ်န့ၣ်, ပှၤဟဲစိာ် ကယဲၢ် ပှၤလၢအမၤတကဲဘၣ် ခဲလၢာ်, ဒီးပှၤ လၢတၢ်နါ အိၣ်လၢအလိၤတဖၣ် ဆူအအိၣ်လီၤ. 33 ဒီးပှၤဝ့ၢ်ဖိ ဒီဝ့ၢ်ညါ ဟဲအိၣ်ဖှိၣ် လၢဟံၣ်ကျဲအစၢၤန့ၣ်လီၤ. 34 ဒီးမၤဘျါက့ၤ ပှၤ လၢအမၤ တကဲဘၣ်, လၢတၢ်ဆူးတၢ်ဆါ အကလုာ်ကလုာ်အါဂၤ, ဒီးဟီထီၣ်ကွံာ် တၢ်နါအါဒု, ဒီးမ့ၢ်တၢ်နါတဖၣ် သ့ၣ်ညါအီၤ ဒီး, တဒုးကတိၤဘၣ်အီၤဘၣ်လီၤ. 35 ဒီးမုၢ်ဆ့ၣ်ထီၣ် တၢ်ခံးဒံးဒီး, ဂဲၤဆၢထၢၣ် ဒီးဟးထီၣ်ဝဲ, ဒီးလဲၤဝဲဆူ ပှၢ်မုၢ်ကနၢအလီၢ်, ဒီးဘါထုကဖၣ်တၢ် ဖဲန့ၣ်လီၤ. 36 ဒီးစီၤၡံမိၣ်, ဒီးပှၤ အိၣ်ဒီးအီၤတဖၣ် လူၤပိာ်ထွဲ အခံလီၤ. 37 ဒီးတုၤအထံၣ်န့ၢ်အီၤ ဒီးစံးဘၣ်အီၤ ပှၤခဲလၢာ် ဃုနၤလီၤ. 38 ဒီးစံးဘၣ် အဝဲသ့ၣ်, မ်ပလဲၤဆူ ခူဧိၤဝ့ၢ်ဧိၤ အဘူးတဖၣ်, ဒ်သိး ယကစံၣ်တဲၤတဲလီၤတၢ်ဖဲန့ၣ် စ့ၢ်ကီး တက့ၢ်. အဂ့ၢ်ဒ်အံၤ, ယဟဲထီၣ် လၢတၢ်န့ၣ် အဂ့ၢ်လီၤ. 39 ဒီးလဲၤစံၣ်တဲၤတဲလီၤတၢ် လၢဘူၣ်ဘျီၣ်တဖၣ် အပူၤ လၢကၤလံၤလါ ဒီကီၢ်ညါ, ဒီးဟီထီၣ်ကွံာ် တၢ်နါတဖၣ်လီၤ. 40 ဒီးပှၤဘၣ်တၢ်ဆါအၢတဂၤ ဟဲဆူအအိၣ် ဒီးဃ့ကညး အီၤ, ဒီးချံးလီၤ အခီၣ် လၢအမဲာ်ညါ, ဒီးစံးဘၣ်အီၤ, နသး မ့ၢ်အိၣ်လၢနကမၤကဆှီထီၣ်က့ၤယၤဒီး, နမၤ သ့လီၤ. 41 ဒီးယ့ၣ်ၡူး သးကညီၤအီၤ, ဒီးယူာ်ဃီၤ အစု, ဒီးထိးဘၣ်အီၤ, ဒီးစံးဝဲဒၣ် ယသးအိၣ်, မ်နကဆှီထီၣ်က့ၤ တက့ၢ်. 42 ဒီးဖဲအကတိၤတၢ်န့ၣ်, အတၢ်ဆါအၢန့ၣ် ဟးထီၣ်ကွံာ် လၢအလိၤ တကီၢ်ခါ, ဒီးကဆှီထီၣ်က့ၤဝဲလီၤ. 43 ဒီးယ့ၣ်ၡူး မၤလိာ်အီၤ ဆူၣ်ဆူၣ်ကလဲာ်, ဒီးပျၢ်က့ၤအီၤ တကီၢ်ခါ, 44 ဒီးစံးဘၣ်အီၤ, ပလီၢ် နသး ဒ်သိး နသုတစံးဘၣ်တဲဘၣ် ပှၤနီတဂၤတဂ့ၤ, လဲၤတၢ်, ဒုးနဲၣ်နသး လၢပှၤလုၢ်တၢ်အဒိၣ်, ဒီးမၤဘူၣ်တၢ် လၢနကဆှီထီၣ်က့ၤ အဂ့ၢ်, ဒ်စီၤမိၤၡ့ မၤလိာ်ဝဲအသိး, လၢတၢ်အုၣ်အသး လၢအဝဲသ့ၣ် အဂီၢ် တက့ၢ်. 45 ဒီးအဝဲဒၣ် ဟးထီၣ် ဒီးစံးဘၣ်တဲဘၣ်သီတၢ် အါအါကလဲာ်, ဒီးမၤဟူထီၣ်သါလီၤတၢ်န့ၣ် အဂ့ၢ်အကျိၤ, တုၤယ့ၣ်ၡူး လဲၤနုာ်အိၣ်ဖျါ လၢဝ့ၢ်ပူၤ တသ့လၢၤဘၣ်. မ့မ့ၢ်အိၣ်ဝဲ လၢခိ လၢပှၢ်မုၢ်ကနၢ အလီၢ်တဖၣ်, ဒီးပှၤဟဲ လၢကိးပူၤဒဲးဆူ အအိၣ်လီၤ. 


မၢ်ကူး Mark 2

1 ဒီးမုၢ်နံၤတဖၣ် ပူၤကွံာ် ဒီးယ့ၣ်ၡူး လဲၤနုာ်ကဒီး ဆူကပ့းရနီၣ် အပူၤ, ဒီးပှၤနၢ်ဟူ လၢအအိၣ်လၢဟံၣ်ပူၤလီၤ. 2 ဒီးပှၤအိၣ်ဖှိၣ်ရိဖှိၣ် တကီၢ်ခါ အါဂၤ, တုၤအလီၢ် တအိၣ်လၢၤဘၣ်, လၢကျဲစၢၤထံး ဒၣ်လဲာ်န့ၣ် တအိၣ်လၢၤဘၣ် လီၤ. ဒီးစံၣ်တဲၤတဲလီၤအီၤ လၢတၢ်အကလုၢ်ကထါလီၤ. 3 ဒီးဟဲစိာ် ပှၤသံတခီပၤတဂၤ, လၢပှၤလွံၢ်ဂၤ စိာ်ဝဲ, ဆူ အအိၣ်လီၤ. 4 ဒီးမ့ၢ်အလဲၤစိာ်ဝဲဆူ အဂီၤထံး တသ့ဘၣ် လၢပှၤဂီၢ်မုၢ် အဃိဒီး, မၤဟးဂီၤ ဟံၣ်ခိၣ်, ဒီးဘၢၣ်ဖျိတၢ် လၢအအိၣ်ဝဲ အလီၢ်အဖီခိၣ်, ဒီးစဲၤလီၤ လီၢ်မံ လၢပှၤသံတခီပၤ တဂၤမံလီၤ လၢအပူၤလီၤ. 5 ဒီးယ့ၣ်ၡူး ထံၣ် အဝဲသ့ၣ် အတၢ်နာ်, ဒီးစံးဘၣ် ပှၤသံတခီပၤ တဂၤန့ၣ်, ဖိဧၢ, နတၢ်ဒဲးဘး ပျၢ်လံ. 6 ဒီးပှၤကွဲးလံာ် တနီၤနီၤ ဆ့ၣ်နီၤ အိၣ်ဖဲန့ၣ် ဒီးကူၣ်တၢ် လၢအသးကံၢ်ပူၤ, 7 တၢ် လၢပှၤ တဂၤအံၤ ကတိၤကမၣ် ယွၤ ဒ်အံၤ, ဘၣ်မနုၤလဲၣ်. မ့တမ့ၢ်ဘၣ် တၢ်တဂၤ ယွၤတဂၤန့ၣ် ဒီး, မ့ၢ်မတၤ ပျၢ် တၢ်ဒဲးဘး သ့တဂၤလဲၣ်. 8 ဒီးယ့ၣ်ၡူး သ့ၣ်ညါထံ လၢအသးကံၢ်ပူၤ တကီၢ်ခါ, လၢပှၤတဖၣ်န့ၣ် ကူၣ်တၢ် လၢအသးကံၢ်ပူၤ ဒ်န့ၣ်, ဒီးစံးဘၣ်အီၤ, ဘၣ်မနုၤ လၢသုကူၣ်တၢ်န့ၣ်တဖၣ် လၢသုသးကံၢ်ပူၤလဲၣ်. 9 မ့ၢ်ပစံးဘၣ် ပှၤသံတခီပၤညီ ဖဲလဲၣ် တမံၤလဲၣ်. မ့ၢ်ပစံး လၢနတၢ်ဒဲးဘးပျၢ် လံန့ၣ် ညီတက့ၢ်ဧါ, မ့ၢ်ပစံး, ဂဲၤဆၢထၢၣ် ဟံးန့ၢ် နလီၢ်မံ, ဒီးဟးန့ၣ် ညီတက့ၢ်လဲၣ်. 10 ဘၣ်ဆၣ်ဒီး, ဒ်သိး သုကသ့ၣ်ညါ လၢပှၤကညီဖိခွါအံၤ အိၣ်ဒီး အစိအကမီၤ လၢဟီၣ်ခိၣ်ချၢ, လၢအကပျၢ် တၢ်ဒဲးဘး ဒီး, (စံးဘၣ် ပှၤသံတခီပၤ တဂၤန့ၣ်), 11 ယစံးဘၣ်နၤ, ဂဲၤဆၢထၢၣ်, ဒီး စိာ်ထီၣ် နလီၢ်မံ, ဒီးက့ၤက့ၤဆူ နဟံၣ် တက့ၢ်. 12 ဒီးဂဲၤဆၢထၢၣ် တကီၢ်ခါ, ဒီးစိာ်ထီၣ် အလီၢ်မံ, ဒီးဟးထီၣ်ကွံာ်ဝဲ လၢပှၤခဲလၢာ် အမဲာ်ညါလီၤ. တၢ်မၤအသး ဒ်န့ၣ် ဒီး, ပှၤပာ်ထီၣ်အသး ကမၢကမၣ် ခဲလၢာ်, ဒီးစံးထီၣ်ပတြၢၤ ယွၤ, ဒီးစံးဝဲဒၣ်, ပတထံၣ်ဘၣ်တၢ် ဒ်အံၤ အသိး နီတခီၣ်ဘၣ်လီၤ. 13 ဒီးဟးထီၣ် ကဒီး လၢပီၣ်လဲၣ်နံၤ, ဒီးပှၤဂီၢ်မုၢ် ခဲလၢာ် ဟဲဆူအအိၣ်, ဒီးအဝဲဒၣ် သိၣ်က့ၤသီက့ၤအီၤလီၤ. 14 ဒီးလဲၤတၢ်, ဒီးထံၣ် စီၤအၤလဖဲ အဖိခွါ, စီၤလ့ၤဝံ တဂၤ, ဆ့ၣ်နီၤ လၢပှၤဃ့သွဲ အလီၢ်, ဒီးစံးဘၣ်အီၤ, ပိာ်ယခံ တက့ၢ်. ဒီးဂဲၤဆၢထၢၣ် ပိာ်ထီၣ်အခံလီၤ. 15 ဒီးတၢ်မၤအသး လၢယ့ၣ်ၡူး ဆ့ၣ်နီၤသန့ၤ လၢအဝဲဒၣ် အဟံၣ် အဖၢမုၢ်ဒီး, ပှၤဃ့သွဲ, ဒီးပှၤတၢ်ဒဲးဘးဖိ အါဂၤ ဆ့ၣ်နီၤသန့ၤဃုာ် ဒီးအီၤ ဒီးအပျဲၢ်အဘီၣ်လီၤ. အဂ့ၢ်ဒ်အံၤ, အိၣ်အါဂၤ ဒီးပိာ်အခံလီၤ. 16 ဒီးတုၤပှၤကွဲးလံာ် ဒီးပှၤဖၤရံၤၡဲသ့ၣ်တဖၣ် ထံၣ် လၢအအီၣ်တၢ် ဒီးပှၤဃ့သွဲ ဒီးပှၤတၢ်ဒဲးဘးဖိ ဒီး, စံးဘၣ် အပျဲၢ်အဘီၣ်, အဝဲဒၣ် အီၣ်တၢ်အီတၢ် ဒီးပှၤဃ့သွဲ ဒီးပှၤတၢ်ဒဲးဘးဖိန့ၣ် ဘၣ်မနုၤလဲၣ်. 17 ဒီးယ့ၣ်ၡူး နၢ်ဟူ ဒီးစံးဘၣ်အီၤ, ပှၤလၢအအိၣ်ဆူၣ်အိၣ်ချ့တဖၣ်န့ၣ် မၤ ကသံၣ်သရၣ် အလီၢ်တအိၣ်ဘၣ်. မ့ၢ် ပှၤလၢအမၤတကဲဘၣ်တဖၣ်န့ၣ်လီၤ. တမ့ၢ်ဘၣ် ယဟဲကိးက့ၤ ပှၤအတီအလိၤဘၣ်မ့ၢ် ပှၤတၢ်ဒဲးဘးဖိလီၤ. 18 ဒီးယိၤဟၣ် အပျဲၢ်အဘီၣ် ဒီးပှၤဖၤရံၤၡဲ ဒုၣ်တၢ်အီၣ်တၢ်အီ အဖၢမုၢ်န့ၣ် ဒီး ဟဲဆူအအိၣ် ဒီးစံးဝဲဒၣ်, ဘၣ်မနုၤ လၢစီၤယိၤဟၣ် အပျဲၢ်အဘီၣ်, ဒီးပှၤဖၤရံၤၡဲ အပျဲၢ်အဘီၣ်တဖၣ် ဒုၣ်တၢ်အီၣ်တၢ်အီ, ဒီးနပျဲၢ်နဘီၣ်တဖၣ် တဒုၣ်ဘၣ် တၢ်အီၣ်တၢ်အီလဲၣ်. 19 ဒီးယ့ၣ်ၡူး စံးဘၣ်အီၤတၢ် လၢတလးမူးအပျဲၢ်အံၤ, လၢတလးမူးပိာ်ခွါ အိၣ်ဒီး အီၤ အဖၢမုၢ်ဒီး ဒုၣ်တၢ်အီၣ်တၢ်အီဘၣ် ကသ့ဧါ. 20 ဖဲအဆၢကတီၢ် လၢအအိၣ်ဒီး တလးမူးအပိာ်ခွါ အဖၢမုၢ်ဒီး ဒုၣ်တၢ်အီၣ်တၢ်အီ တသ့ဘၣ်. ဘၣ်ဆၣ်ဒီး အနံၤအသီ ကဘၣ် လၢတၢ်ကထုးဖး တလးမူးပိာ်ခွါ လၢအီၤ လီၤ. တုၤနုၤတစု ကဒုၣ်တၢ်အီၣ်တၢ်အီ လၢမုၢ်တနံၤန့ၣ်လီၤ. 21 တၢ်ကူတၢ်သိး အလီၢ်လံၤန့ၣ် ပှၤတဆးကျး ဘၣ်အီၤ လၢတၢ်အသီ နီတဂၤဘၣ်. ပှၤမ့ၢ်မၤ ဒ်န့ၣ်ဒီး, တၢ်အသီ ဖှီ တၢ်အလီၢ်လံၤ ဒီးအယာ်အပူၤ လီၢ်လဲၢ်ထီၣ်ဝဲလီၤ. 22 ဒီးတၢ် လၢထံဒၢတၢ်ဖံး အလီၢ်လံၤ အပူၤန့ၣ်, ပှၤတဒၢနုာ် ဘၣ်စပံးထံအသီ နီတဂၤဘၣ်. ပှၤမ့ၢ်မၤဒ်န့ၣ် ဒီး, စပံးထံအသီ မၤပိၢ်ဖး ထံဒၢတၢ်ဖံးန့ၣ်, ဒီးစပံးထံ ယွၤကွံာ်, ဒီးထံဒၢတၢ်ဖံးန့ၣ် ဟးဂီၤကွံာ်ဝဲလီၤ. မ့မ့ၢ် စပံးထံအသီန့ၣ်, ပှၤဘၣ်ဒၢနုာ်အီၤ လၢထံဒၢတၢ်ဖံး အသီ လီၤ. 23 ဒီးတၢ်မၤအသး လၢအလဲၤခီ တြူာ်စံာ်ဧိၤပှဲၤဧိၤ လၢမုၢ်အိၣ်ဘှံးနံၤ, ဒီးအပျဲၢ်အဘီၣ်တဖၣ် လဲၤတၢ် အဖၢမုၢ်ဒီး, ဒဲးသီဘုအစဲၤလီၤ. 24 ဒီးပှၤဖၤရံၤၡဲသ့ၣ်တဖၣ် စံးဘၣ်အီၤ, ကွၢ်ကွၢ်, အဝဲသ့ၣ် မၤတၢ်တဂ့ၤမၤဘၣ် လၢမုၢ်အိၣ်ဘှံး အနံၤန့ၣ်မ့ၢ် အဘၣ်မနုၤလဲၣ်. 25 ဒီးအဝဲဒၣ် စံးဘၣ်အီၤ, စီၤဒၤဝံး ဒီးပှၤ လၢအသိးတဖၣ်, တုၤအန့ၢ်ဘၣ် တၢ်အလီၢ်အိၣ်, ဒီးတၢ်သၣ်ဝံၤအသးဒီး, မ့ၢ်အမၤတၢ် ဒ်လဲၣ်ဒ်လဲၣ်န့ၣ်, သုတဖးဘၣ် နီတခီၣ်ဘၣ်ဧါ. 26 မ့ၢ်အလဲၤနုာ် လၢယွၤအဟံၣ်ပူၤ, လၢပှၤလုၢ်တၢ်အခိၣ် စီၤအ့ဘယၤသၢ် အစိၤ, ဒီးအီၣ် တၢ်မဲာ်ညါ အကိၣ်, လၢအတဂ့ၤအီၣ်ဘၣ်, ဂ့ၤအီၣ်ထဲ ပှၤလုၢ်တၢ်အဒိၣ်တဖၣ်ဧိၤလီၤ. ဒီးဟ့ၣ် စ့ၢ်ကီးဝဲ လၢပှၤအိၣ်ဒီးအီၤတဖၣ်လီၤ. 27 ဒီးစံးဘၣ်အီၤ, တၢ် လၢမုၢ်အိၣ်ဘှံးအနံၤန့ၣ်, ကဲထီၣ်ဝဲ လၢပှၤကညီ အဂီၢ်လီၤ. တမ့ၢ်ဘၣ် ပှၤကညီ လၢမုၢ်အိၣ်ဘှံးအနံၤ အဂီၢ်ဘၣ်. 28 မၤသးဒ်န့ၣ် ဒီးပှၤကညီဖိခွါအံၤ မ့ၢ်မုၢ်အိၣ်ဘှံးအနံၤ စ့ၢ်ကီး အကစၢ်လီၤ. 


မၢ်ကူး Mark 3

1 ဒီးလဲၤနုာ်ကဒီးဝဲဆူ ဘူၣ်ဘျီၣ်ပူၤ, ဒီးပှၤ လၢအစုဃ့ထီ တခီ, အိၣ်ဝဲဖဲန့ၣ် တဂၤလီၤ. 2 ဒီး လၢမုၢ်အိၣ်ဘှံးအနံၤန့ၣ်, မ့ၢ်အကမၤဘျါက့ၤ တၢ်တမၤဘျါက့ၤတၢ်လဲၣ်န့ၣ်, ပှၤကွၢ်ဟုၣ်အီၤ, ဒ်သိး အကဆှိးအီၤလီၤ. 3 ဒီးစံးဘၣ် ပှၤ လၢအစုဃ့ထီတခီန့ၣ်, ဂဲၤဆၢထၢၣ် လၢတၢ်သးကံၢ်ပူၤ တက့ၢ်. 4 ဒီးစံးဘၣ် ပှၤတဖၣ်န့ၣ်, တၢ် လၢမုၢ်အိၣ်ဘှံးအနံၤန့ၣ်, မ့ၢ်ပဂ့ၤ မၤဂ့ၤတၢ်ဧါ, မ့ၢ်ပဂ့ၤ မၤအၢတၢ်လဲၣ်. မ့ၢ်ပဂ့ၤ အုၣ်က့ၤခီၣ်က့ၤ ပှၤအသးသမူဧါ, မ့ၢ်ပဂ့ၤ မၤသံ တၢ်လဲၣ်. 5 ဒီးအဝဲသ့ၣ် အိၣ်ဘှီၣ်ကလာ်လီၤ. ဒီးမ့ၢ်အသးအုး လၢအဝဲသ့ၣ် အသးကိၤဝဲ အဃိဒီး, ကွၢ်တရံးအီၤ လၢအသးထီၣ်, ဒီးစံးဘၣ် ပှၤကညီတဂၤန့ၣ်, ယူာ်ထီၣ် နစု တက့ၢ်. ဒီးယူာ်ထီၣ်ဝဲ, ဒီးအစု ဘျါက့ၤလီၤ. 6 ဒီးပှၤဖၤရံၤၡဲသ့ၣ်တဖၣ်န့ၣ် ဟးထီၣ်ကွံာ် တကီၢ်ခါ, ဒီးဒ်သိး အကမၤဟးဂီၤအီၤ ဒ်လဲၣ်ဒ်လဲၣ်န့ၣ်, ကူၣ်လိာ် အသး ဒီးပှၤဟ့ၤရိာ်ဖိတဖၣ် ထီဒါအီၤလီၤ. 7 ဒီးယ့ၣ်ၡူး ဒီးအပျဲၢ်အဘီၣ်တဖၣ်, ဟးထီၣ်ကွံာ်ဝဲဆူ ပီၣ်လဲၣ်နံၤ, ဒီးပှၤဂီၢ်မုၢ်ဖးဒိၣ် လၢကၤလံၤလါ ပိာ်ထီၣ်အခံ, ဒီးပှၤ လၢကီၢ်ယူဒၤ, 8 ဒီး လၢယရူၤၡလ့ၣ်, ဒီး လၢကီၢ်အဒိၣ်, ဒီး လၢယၢ်ဒ့ၣ် ဝၢ်ဘးခီတဖၣ်, ဒီးပှၤအိၣ်ဝဲ လၢစိၢ် ဒီးစံဒိၣ် အဃၢၤတဖၣ်, ပှၤဂီၢ်မုၢ်ဖးဒိၣ် တုၤအနၢ်ဟူ အမၤတၢ် ဒ်လဲၣ်ဒ်လဲၣ်ဒီး, ဟဲဆူအအိၣ်လီၤ. 9 ဒီးစံးဘၣ် အပျဲၢ်အဘီၣ် ဒ်သိး ချံတဘ့ၣ် ကပိာ်အခံ လၢပှၤဂီၢ်မုၢ် အဃိ, ဒ်သိး အသု တဆီၣ်သနံးအီၤ တဂ့ၤလီၤ. 10 အဂ့ၢ်ဒ်အံၤ, မၤဘျါက့ၤ ပှၤအါဂၤ တုၤဒၣ်လဲာ် ဖဲဒၣ် ပှၤ လၢတၢ်ဆါအီၤတဖၣ်, ဟဲသဖှိ ဆူအအိၣ် ဒ်သိး အကထိးဘၣ်အီၤလီၤ. 11 ဒီး တၢ်နါတဖၣ်, တုၤအထံၣ်ဘၣ်အီၤ ဒီး, ထိၣ်လီၤပှီၤအသး လၢအခီၣ်ထံး, ဒီးကိးပသူထီၣ် ဒီးစံးဝဲဒၣ်, နဲဒၣ်အံၤ နမ့ၢ် ယွၤအဖိခွါလီၤ. 12 ဒီးမၤလိာ်အီၤ အါမး ဒ်သိးအသု တမၤဖျါထီၣ်အီၤ တဂ့ၤလီၤ. 13 ဒီးလဲၤထီၣ်ဝဲဆူ ကစၢၢ်တဖျၢၣ် အလိၤ, ဒီးဖဲဒၣ် အဘၣ်အသး ကိးန့ၢ် ပှၤတဖၣ်, ဒီးအဝဲသ့ၣ် ဟဲဆူအအိၣ် လီၤ. 14 ဒီးပာ်ထီၣ် ပှၤတဆံခံဂၤ ဒ်သိး အကအိၣ်ဒီးအီၤ, ဒီးဒ်သိး အကမၢ အလဲၤစံၣ်တဲၤတဲလီၤတၢ်, 15 ဒီးဒ်သိး အကအိၣ်ဒီး အစိကမီၤ လၢအကမၤဘျါက့ၤ တၢ်ဆူးတၢ်ဆါ, ဒီးဟီၣ်ထီၣ်ကွံာ် တၢ်နါတဖၣ်လီၤ. 16 ဒီးကိး က့ၤစီၤၡံမိၣ် အမံၤသီ လၢစီၤပ့းတရူး, 17 ဒီးကိး က့ၤစီၤစ့းဘ့းဒဲ အဖိခွါ စီၤယၤကိာ်, ဒီးစီၤယၤကိာ် အဒီပုၢ်ဝဲၢ် စီၤယိၤဟၣ် အမံၤသီ လၢဘအၤန့ၢ်က့း, ဒ်ပစံးတၢ် အသိး, လီသီၣ် အဖိခွါ, 18 ဒီးစီၤအၣ်ဒရ့း, ဒီးစီၤဖံလံးပူး, ဒီးစီၤဘၢ်သလီမဲ, ဒီးစီၤမးသဲ, ဒီးစီၤသိၤမါ, ဒီးစီၤအၤလဖဲ အဖိခွါ စီၤယၤကိာ်, ဒီးစီၤသးဒဲ, ဒီးပှၤကနၤနံဖိ စီၤၡံမိၣ်, 19 ဒီးစီၤယူဒၤအံၣ်စကၤရံၤအိာ်, လၢအဟ့ၣ်လီၤကွံာ် စ့ၢ်ကီး အီၤလီၤ. 20 ဒီးအဝဲသ့ၣ်တဖၣ်န့ၣ် လဲၤနုာ်ဝဲဆူ ဟံၣ်ပူၤ, ဒီးပှၤဂီၢ်မုၢ် အိၣ်ဖှိၣ်ရိဖှိၣ်ကဒီး တုၤအအီၣ်တၢ် ဒၣ်လဲာ် တသ့ဘၣ်လီၤ. 21 ဒီးတုၤယ့ၣ်ၡူး အဘူးအတံၢ် နၢ်ဟူ ဒီး, လဲၤထီၣ်ဝဲ ဒ်သိး အကဟံးဃၣ်အီၤလီၤ. အဂ့ၢ်ဒ်အံၤ, စံးဝဲဒၣ်, မ့ၢ်အပျုၢ်လီၤ. 22 ဒီးပှၤကွံာ်လံာ် လၢအဟဲလီၤ လၢယရူၤၡလ့ၣ်တဖၣ် စံးဝဲဒၣ်, လၢအအိၣ်ဒီး ဘၤဧၤလစဘူာ်, ဒီးဟီထီၣ်ကွံာ် တၢ်နါ လၢတၢ်နါ အခိၣ်လီၤ. 23 ဒီးအဝဲဒၣ် ကိးန့ၢ် ပှၤတဖၣ်န့ၣ်, ဒီးကတိၤတၢ် ဒီးအီၤ လၢတၢ်ကတိၤဒိ, မုၣ်ကီၤလံၢ် ဟီထီၣ်ကွံာ် မုၣ်ကီၤလံၢ် ကသ့ဒ်လဲၣ်. 24 ဒီးတၢ်အဘီအမုၢ် မ့ၢ်မၤလီၤဖးလီၤ အသးဒၣ်ဝဲဒီး, တၢ်အဘီအမုၢ်န့ၣ် အိၣ်ဂၢၢ်အိၣ်ကျၢၤ တသ့ဘၣ်. 25 ဒီးဟံၣ်တဖျၢၣ် မ့ၢ်မၤလီၤဖးလီၤအသးဒၣ်ဝဲဒီး, ဟံၣ်ဝဲန့ၣ် အိၣ်ဂၢၢ်အိၣ်ကျၢၤ တသ့ဘၣ်. 26 ဒီးမုၣ်ကီၤလံၢ် မ့ၢ်ထီဒါလီၤ အသးဒၣ်ဝဲဒီး မၤလီၤဖးလီၤ အသးဒၣ်ဝဲဒီး, အိၣ်ဂၢၢ်အိၣ်ကျၢၢၤ တသ့ဘၣ်. မ့ၢ်အအိၣ်ဒီး အကတၢၢ်လီၤ. 27 ပှၤလဲၤနုာ်ဆူ ပှၤဂံၢ်ဆူၣ်ဘါဆူၣ် အဟံၣ်ပူၤ, ဒီးဂုာ်န့ၢ် အတၢ်တသ့ဘၣ် နီတဂၤဘၣ်. မ့မ့ၢ်ဘၣ်စၢဃာ်ဆိ ပှၤဂံၢ်ဆူၣ်ဘါဆူၣ် ဝံၤဒီး, ကဂုာ်န့ၢ် အဟံၣ်န့ၣ်လီၤ. 28 ယစံးဘၣ်တဲဘၣ်သု တီတီအံၤ, လၢကယဲၢ် တၢ်ဒဲးဘး ခဲလၢာ်, ဒီးတၢ်ကတိၤအၢ ဖဲဒၣ်အကအတိၤအၢတဖၣ်န့ၣ် တၢ်ကမၤပူၤဖျဲး န့ၢ် ပှၤကညီဖိတဖၣ်လီၤ. 29 မ့မ့ၢ်ဖဲဒၣ် ပှၤလၢအကတိၤအၢဘၣ် သးစီဆှံ တဂၤဂၤန့ၣ်, တၢ်တပျၢ်ဘၣ် အတၢ်ဒဲးဘး နီတခီၣ်ဘၣ်. မ့ၢ်အဂ့ၤဘၣ်ဝဲ တၢ်ဒဲးဘး အထူအယိာ်လီၤ. 30 အဂ့ၢ်ဒ်အံၤ, အဝဲသ့ၣ်တဖၣ်န့ၣ် စံးဝဲဒၣ်, မ့ၢ်တၢ်နါ အိၣ်လၢအလိၤလီၤ. 31 မၤသးဒ်န့ၣ်ဒီး အမိၢ် ဒီးအဒီပုၢ်ဝဲၢ်သ့ၣ်တဖၣ် ဟဲဆၢထၢၣ် လၢခိ, ဒီးမၢပှၤလဲၤ ကိးန့ၢ် အီၤလီၤ. 32 ဒီးပှၤဂီၢ်မုၢ် ဆ့ၣ်နီၤဝးတရံးအီၤ, ဒီးစံးဘၣ်အီၤ, ကွၢ်ကွၢ်, နမိၢ် ဒီးနဒီပုၢ်ဝဲၢ်သ့ၣ်တဖၣ် ဃုနၤ လၢခိလီၤ. 33 ဒီးစံးဆၢအီၤ ဒီးစံးဝဲဒၣ်, ယမိၢ်မ့ၢ်ဂ့ၤ, ယဒီပုၢ်ဝဲၢ်မ့ၢ်ဂ့ၤ, မ့ၢ်မတၤတဖၣ်လဲၣ်. 34 ဒီးကွၢ်တရံး ပှၤဆ့ၣ်နီၤဝးတရံးအီၤတဖၣ်, ဒီးစံးဝဲဒၣ်, ကွၢ်ကွၢ်, ယမိၢ် ဒီးယဒီပုၢ်ဝဲၢ်တဖၣ်လီၤ. 35 အဂ့ၢ်ဒ်အံၤ, ဖဲဒၣ် ပှၤလၢအမၤ တၢ်ဘၣ်ယွၤအသး တဂၤဂၤန့ၣ်, အဝဲဒၣ် မ့ၢ်ယဒီပုၢ်ဝဲၢ်မုၣ်, ဒီးယဒီပုၢ်ဝဲၢ်ခွါ, ဒီးယမိၢ်လီၤ. 


မၢ်ကူး Mark 4

1 ဒီးသိၣ်က့ၤသီက့ၤတၢ် လၢပီၣ်လဲၣ်နံၤ, ဒီးပှၤဂီၢ်မုၢ်ဖးဒိၣ် ဟဲအိၣ်ဖှိၣ်ရိဖှိၣ် လၢအအိၣ် သတးဒီး, အဝဲဒၣ် လဲၤထီၣ် လၢကဘီတဘ့ၣ် အပူၤ, ဒီးဆ့ၣ်နီၤဝဲ လၢပီၣ်လဲၣ်ပူၤ, ဒီးပှၤဂီၢ်မုၢ် ခဲလၢာ် အိၣ်လၢပီၣ်လဲၣ်နံၤ လၢခိလီၤ. 2 ဒီးအဝဲဒၣ် သိၣ်က့ၤသီက့ၤအီၤ လၢတၢ်အါမံၤ လၢတၢ်ကတိၤဒိ, ဒီးစံးဘၣ်အီၤ လၢအတၢ်သိၣ်တၢ်သီ အပူၤ, ဒီးစံးဝဲဒၣ်. 3 ကနၣ် တက့ၢ်. ကွၢ်ကွၢ်, ပှၤလၢအဖှံတၢ်တဂၤ, လဲၤဖှံတၢ်လီၤ. 4 ဒီးတၢ်မၤအသး လၢအဖှံတၢ်န့ၣ်, တနီၤနီၤ လီၤဘၣ် လၢကျဲအသရ့ၤ, ဒီးထိၣ်ဖိလံၣ်ဖိ ဟဲအီၣ်ကွံာ် အီၤလီၤ. 5 ဒီးအဂၤတနီၤ လီၤဘၣ်ဝဲ လၢလၢၢ်ကျါ ဖဲဟီၣ်ခိၣ် တအါဘၣ်, ဒီးမ့ၢ်ဟီၣ်ခိၣ် တယိာ်ဘၣ်ဒီး, မဲထီၣ်ဝဲ တကီၢ်ခါ, 6 ဒီးတုၤ မုၢ် ဟဲထီၣ် ဒီးဆါဆဲးဘၣ်ဝဲဒီး, မ့ၢ်အဂံၢ် တအိၣ်ဘၣ် ဒီးဃ့ထီၣ်ကွံာ်ဝဲလီၤ. 7 ဒီးအဂၤတနီၤ လီၤဘၣ်ဝဲ လၢတၤဆှုၣ်တၤမဲ အကျါ ဒီးတၤဆှုၣ်တၤမဲန့ၣ် မဲထီၣ် ဒီးခဲဘၢကွံာ်အီၤ, ဒီးတသၣ်ထီၣ်ဘၣ်ဝဲဘၣ်. 8 ဒီးအဂၤတနီၤ လီၤဘၣ်ဝဲ လၢဟီၣ်ခိၣ်ဂ့ၤ, ဒီးသၣ်ထီၣ်, ဒီးအါထီၣ်ဝဲ အါန့ၢ် အလီၢ်, တနီၤ သၢဆံ, ဒီးတနီၤ ဃုဆံ, ဒီးတနီၤ တကယၤလီၤ. 9 ဒီးစံးဝဲဒၣ်, ပှၤအိၣ်ဒီးအနၢ် လၢအနၢ်ဟူ တၢ်န့ၣ်, မ်အနၢ်ဟူတၢ် တက့ၢ်. 10 ဒီးတုၤအအိၣ်တပူၤဒၣ်, တၢ်မၤအသး လၢပှၤအိၣ်တရံးအီၤ, ဒီးပှၤတဆံခံဂၤန့ၣ်, သံကွၢ်အီၤ လၢတၢ်ကတိၤဒိ အဂ့ၢ်အကျိၤလီၤ. 11 ဒီးစံးဘၣ်တဲဘၣ်အီၤ, ယွၤအဘီအမုၢ် အတၢ်ခူသူၣ်န့ၣ်, တၢ်ဟ့ၣ်သ့ၣ်ညါသုလီၤ. မ့မ့ၢ် လၢပှၤအိၣ်လၢခိတဖၣ်န့ၣ်, တၢ်ခဲလၢာ် ကဲထီၣ် လၢတၢ်ကတိၤဒိ လၢအမဲာ်ညါ, 12 ဒ်သိး ကွၢ်တၢ်ဒီး, ကကွၢ်ဝဲ, ဒီးတထံၣ်ဘၣ်တၢ်ဘၣ်, ဒီးနၢ်ဟူတၢ် ဒီး, ကနၢ်ဟူဝဲ, ဒီးအနၢ်တပၢၢ်ဘၣ်, ဒ်သိးအသု တဃၣ်လိၤအသး, ဒီးတၢ်သုတပျၢ် အတၢ်ဒဲးဘး တဂ့ၤလီၤ. 13 ဒီးစံးဘၣ်အီၤ တၢ်ကတိၤဒိအံၤ, မ့ၢ်သုနၢ်တပၢၢ်ဘၣ်ဧါ. မ့မ့ၢ်ဒ်န့ၣ်ဒီး, သုနၢ်ကပၢၢ် တၢ်ကတိၤဒိ ခဲလၢာ် ဒ်လဲၣ်. 14 ပှၤလၢအဖှံတၢ်န့ၣ်, ဖှံ တၢ်အကလုၢ်အကထါလီၤ. 15 အအံၤတဖၣ်မ့ၢ် ပှၤလၢအအိၣ်လၢကျဲအသရ့ၤ, ဖဲတၢ် အကလုၢ်ဖှံအသး, ဒီးတုၤအနၢ်ဟူတၢ် ဒီး, မုၣ်ကီၤလံၢ် ဟဲတကီၢ်ခါ ဒီးဟံးထီၣ်ကွံာ် တၢ်အကလုၢ် လၢအဖှံအသး လၢအသးကံၢ်ပူၤလီၤ. 16 ဒီးဒ်န့ၣ်အသိး, အအံၤတဖၣ်မ့ၢ် ပှၤလၢအဖှံအသး လၢလၢၢ်ကျါ, အဝဲသ့ၣ် တုၤအနၢ်ဟူ တၢ်အကလုၢ်ဒီး, ဒိးန့ၢ် လၢအသူၣ်ခုအသးခု တကီၢ်ခါလီၤ. 17 ဒီးအဂံၢ် တအိၣ်ဘၣ် လၢအကစၢ်ဒၣ်ဝဲ အပူၤ, ဘၣ်ဆၣ်ဒီး အိၣ်ဝဲ တစိၢ်ဖိလီၤ. လၢခံက့ၤ, တုၤတၢ်နးတၢ်ဖှီၣ် မ့ၢ်ဂ့ၤ, တၢ်မၤအၢမၤနး မ့ၢ်ဂ့ၤ, အိၣ်ထီၣ်ဝဲ လၢတၢ်အကလုၢ် အဃိဒီး, အသူၣ်ဟးဂူာ်ဟးဂီၤ တကီၢ်ခါ လီၤ. 18 ဒီးအဂၤတဖၣ်, မ့ၢ် ပှၤလၢအဖှံအသး လၢတၤဆှုၣ်တၤမဲ အကျါ, ပှၤတဖၣ်အံၤမ့ၢ် ပှၤလၢအနၢ်ဟူ တၢ်အကလုၢ်, 19 ဒီးတၢ်ဘၣ်ယိၣ် ဘၣ်ဃးဒီး အအံၤ တဃၣ်, ဒီးတၢ်လီတၢ်ဝ့ၤ ဘၣ်ဃးဒီး တၢ်ထူးတၢ်တီၤ, ဒီးတၢ်သးကွံ အဂုၤအဂၤတဖၣ်, ဟဲနုာ်ဝဲ ဒီးခဲဘၢကွံာ် တၢ်အကလုၢ်, ဒီး တသၣ်ထီၣ်ဘၣ်ဝဲဘၣ်. 20 ဒီးအအံၤတဖၣ်မ့ၢ် ပှၤလၢအဘၣ် တၢ်ဖှံအသး လၢဟီၣ်ခိၣ်ဂ့ၤန့ၣ်, မ့ၢ် ပှၤလၢအနၢ်ဟူ တၢ်အကလုၢ်, ဒီးဒိးန့ၢ်ဝဲ, ဒီးသၣ်ထီၣ်ဝဲ တနီၤ အါန့ၢ် အလီၢ် သၢဆံ, ဒီးတနီၤ ဃုဆံ, ဒီးတနီၤ တကယၤလီၤ. 21 ဒီးစံးဘၣ် အဝဲသ့ၣ်တဖၣ်, ပှၤဟဲစိာ် မ့ၣ်အူဒၢ ဒ်သိး တၢ်ကပာ်အီၤ လၢနာ်တဖျၢၣ် အဖီလာ်, မ့တမ့ၢ်ဘၣ်, လၢလီၢ်မံခး အဖီလာ်န့ၣ် ဧါ. မ့ၢ်ဒ်သိး တၢ်ကပာ်ထီၣ်အီၤ လၢမ့ၣ်အူဒၢ အလီၢ် အဖီခိၣ်, တမ့ၢ်ဘၣ်ဧါ, 22 အဂ့ၢ်ဒ်အံၤ, တၢ်ခူသူၣ် လၢတၢ်တပာ်ဖျါထီၣ်ဘၣ်အီၤန့ၣ်, တအိၣ်ဘၣ် နီတမံၤဘၣ်. ဒီးတၢ်ကဲခူသူၣ် လၢအတမ့ၢ်ဘၣ် လၢတၢ်အိၣ်ဖျါထီၣ် အဂီၢ်န့ၣ်, တအိၣ်ဘၣ် နီတမံၤဘၣ်. 23 ပှၤအိၣ်ဒီးအနၢ် လၢအနၢ်ဟူ တၢ်န့ၣ်, မ်အနၢ်ဟူတၢ် တက့ၢ်. 24 ဒီးစံးဘၣ်အီၤ, သုနၢ်ဟူ တၢ်မနုၤမနုၤလဲၣ်န့ၣ်, ပလီၢ် သုသး တက့ၢ်. သုကဘၣ် တၢ်ဃီၣ်န့ၢ်သု လၢတၢ် လၢသုဃီၣ်န့ၣ်လီၤ, ဒီးတၢ်ကဟ့ၣ် အါထီၣ်ဒံးတၢ် လၢသု လီၤ. 25 အဂ့ၢ်ဒ်အံၤ, ဖဲဒၣ် ပှၤလၢအတၢ်အိၣ်ဝဲ တဂၤဂၤန့ၣ်, တၢ်ကဟ့ၣ်တၢ် လၢအီၤလီၤ. ဒီးပှၤ လၢအတၢ် တအိၣ်ဘၣ်န့ၣ်, ဖဲအတၢ်အိၣ်န့ၣ် တၢ်ကထုးကွံာ် လၢအီၤလီၤ. 26 ဒီးစံးဝဲဒၣ်, ယွၤအဘီအမုၢ်အံၤ မၤအသး ဒ်အံၤ, မၤအသး ဒ်ပှၤကညီ ဖှံလီၤ တၢ်ချံ လၢဟီၣ်ခိၣ်, 27 ဒီးမံ, ဒီးဂဲၤဆၢထၢၣ် လၢမုၢ်နၤ ဒီးလၢမုၢ်ဆါ, ဒီးတၢ်ချံ မဲထီၣ်, ဒီးဒိၣ်ထီၣ် ဒ်လဲၣ်ဒ်လဲၣ်န့ၣ်, တသ့ၣ်ညါဘၣ်ဝဲဘၣ် အသိး လီၤ. 28 အဂ့ၢ်ဒ်အံၤ, ဟီၣ်ခိၣ် ဒုးမဲထီၣ်ဒၣ် အတၤသၣ်, အခီၣ်ထံးန့ၣ် အလၣ်, လၢခံက့ၤ အစဲၤ, လၢခံက့ၤဒီး, အသၣ် ပှဲၤထီၣ် လၢအစဲၤလိၤလီၤ. 29 ဒီးတုၤအသၣ် ဂီၤထီၣ် ဒီး, ပှၤကူးဝဲ လၢထါဂဲၤ တကီၢ်ခါလီၤ. အဂ့ၢ်ဒ်အံၤ, ကူးဘုအကတီၢ် ဘၣ်လံဝဲလံ. 30 ဒီးစံးဝဲဒၣ်, မ့ၢ်ပကပာ်သတြီၤ ယွၤအဘီအမုၢ် ဒီးတၢ်မနုၤလဲၣ်. ပကဒိလီၤအီၤ လၢတၢ်ကတိၤဒိ မနုၤလဲၣ်. 31 မ့ၢ်အမၤအသး ဒ်သဘၣ်အချံ အသိးလီၤ. အဝဲန့ၣ် လၢအဖှံအသး လၢဟီၣ်ခိၣ် အဖီခိၣ်န့ၣ်, ပြံန့ၢ် ကယဲၢ် ချံ လၢဟီၣ်ခိၣ်ချၢ ခဲလၢာ် တက့ၢ်လီၤ. 32 ဒီးဖှံအသး ဝံၤဒီး, မဲထီၣ်, ဒီး ဒိၣ်ထီၣ် ဒိၣ်န့ၢ် နီၣ်ဧိၤမံၤဧိၤ ခဲလၢာ်, ဒီးအဒ့ထီၣ်ဝဲ ဒီးအဒ့ ဖးဒိၣ်, တုၤထိၣ်ဖိလံာ်ဖိ လၢတၢ်ဖးဖီန့ၣ် အိၣ်လၢအကဒုပူၤသ့လီၤ. 33 ကတိၤဒိတၢ် ဒ်န့ၣ်အသိး အါမံၤ, ဒီးစံၣ်တဲၤတဲလီၤအီၤ လၢတၢ်ကလုၢ်, ဒ်ပှၤဒိကနၣ်တၢ်သ့ အသိးန့ၣ်လီၤ. 34 ဒီးတၢ်ကတိၤဒိ တအိၣ်ဘၣ်ဒီး, တကတိၤဘၣ်တၢ် ဒီးအီၤဘၣ်. ဒီးအိၣ်ဝဲ လၢတၢ်တဒၢဒီး, တဲဖျါထီၣ် တၢ်ခဲလၢာ် လၢအပျဲၢ်အဘီၣ်လီၤ. 35 ဒီး လၢမုၢ်တနံၤန့ၣ်, တုၤ မုၢ်ဟါ လီၤဒီး, အဝဲဒၣ် စံးဘၣ် အဝဲသ့ၣ်, မ်ပခီဃီၤဆူ ဝၢ်ဘးခီ တက့ၢ်. 36 ဒီးအဝဲသ့ၣ် လဲၤသဒၣ် ပှၤဂီၢ်မုၢ်, ဒီးဟံးန့ၢ်အီၤ ဒ်အအိၣ်ဝဲ အသိး လၢကဘီပူၤန့ၣ်, ဒီးကဘီ လၢအဂၤတဖၣ် အိၣ်ဝဲ ဒီးအီၤ လီၤ. 37 ဒီးကလံၤ တပျုာ်တပျီၤထီၣ် ဖးဒိၣ်, ဒီးလပီတဖၣ် ဟဲနုာ်ဆူ ကဘီပူၤ တုၤအကပှဲၤတ့ၢ် ကဘီပူၤလီၤ. 38 ဒီး အဝဲဒၣ် မံ လၢခိၣ်တခၢၣ် အလိၤ လၢကဘီ အခံ, ဒီးအဝဲသ့ၣ် ထိၣ်ဂဲၤအီၤ, ဒီးစံးဘၣ်အီၤ, သရၣ်ဧၢ, ပကဟးဂီၤန့ၣ်, မ့ၢ်နတပာ်ဘၣ် လၢတၢ်နီတမံၤဘၣ်ဧါ. 39 ဒီးအဝဲဒၣ် ဂဲၤဆၢထၢၣ်, ဒီးဒူ ကလံၤ အလိၤ, ဒီးစံးဘၣ် ပီၣ်လဲၣ်, အိၣ်ဂၢၢ်တပၢၢ်, အိၣ်ဃိကလာ် တက့ၢ်, ဒီးကလံၤတုာ်ဝဲ, ဒီးပီၣ်လဲၣ် အိၣ်ဂၢၢ်တပၢၢ် ဒိၣ်မးလီၤ. 40 ဒီးစံးဘၣ် အဝဲသ့ၣ်, ဘၣ်မနုၤ လၢသုပျံၤတၢ် ဒ်န့ၣ်လဲၣ်. ဘၣ်မနုၤသု တၢ်နာ် တအိၣ်ဘၣ်လဲၣ်. 41 ဒီးအဝဲသ့ၣ်တဖၣ် ပျံၤတၢ် လၢအသူၣ်ပျံၤအသးဖုး ဒိၣ်မး, ဒီးစံးလိာ်အသး သကိးသကိး, တၢ်အံၤ ဒီးပှၤတဂၤအံၤ မ့ၢ် ပှၤ ဒ်လဲၣ်. ကလံၤ, ဒီးပီၣ်လဲၣ် ဒၣ်လဲာ်, ဒိကနၣ်မး အကလုၢ်လဲၣ်. 

1 ဒီးဟဲဝဲဆူ ပီၣ်လဲၣ် ဝၢ်ဘးခီ, ဆူပှၤကဒါရၤဖိ အကီၢ် လီၤ. 2 ဒီးတုၤအဟးထီၣ်ကွံာ် လၢကဘီပူၤဒီး, ပှၤ လၢတၢ်နါ အိၣ်လၢအလိၤ တဂၤ, ဟဲသဂၢၢ်အီၤ တကီၢ်ခါ, လၢလိပူၤလီၤ. 3 အဝဲန့ၣ် အိၣ်ဝဲဆိးဝဲ လၢလိပူၤ, ဒီးပှၤစၢဃာ်အီၤ လၢထးသွဲဒၣ်လဲာ်, တသ့ဘၣ် နီတဂၤဘၣ်. 4 အဂ့ၢ်ဒ်အံၤ, ပှၤသိးဃာ်တ့ၢ်အခီၣ်, ဒီးစၢဃာ်တ့ၢ်အီၤ လၢထးသွဲ တလီၢ်လီၢ် တလီၢ်လီၢ်, ဒီးထုးထီၣ် တဲာ်ထး သွဲ, ဒီးဘိးကၢ်ကွံာ်သိး, ဒီးပှၤမၤဘှါအီၤ တသ့ဘၣ် နီတဂၤဘၣ်. 5 ဒီးအိၣ်လၢလိပူၤ ဒီးလၢကစၢၢ်ကလိ လၢမုၢ်နံၤ ဒီးမုၢ်နၤ ထီဘိ, ဒီးကိးပသူထီၣ် ဒီးဂဲာ်လီၤအသး လၢလၢၢ်လီၤ. 6 ဒီးထံၣ်သကွ့ၤ ယ့ၣ်ၡူး, ဒီးလဲၤဃ့ၢ်ဝဲဆူ အအိၣ်, ဒီးတီၤလီၤကဒွံကျိာ်, 7 ဒီးကိးပသူထီၣ် လၢအကလုၢ်ဖးဒိၣ်, ဒီးစံးဝဲဒၣ်, တၢ်ထီကတၢၢ် ယွၤအဖိခွါ ယ့ၣ်ၡူးဧၢ, တၢ်ဘၣ်ဃးဒီးယၤ ဒီးနၤ မ့ၢ်မနုၤလဲၣ်. ဒ်သိးနသုတမၤနးမၤဖှီၣ်ယၤ တဂ့ၤဒီး, ယဃ့ကညးနၤ လၢယွၤအမဲာ်ညါလီၤ. 8 အဂ့ၢ်ဒ်အံၤ, အဝဲဒၣ် စံးဘၣ်တ့ၢ်အီၤ, တၢ်နါဧၢ, ဟးထီၣ် လၢပှၤန့ၣ် အလိၤ တက့ၢ်န့ၣ်လီၤ. 9 ဒီးသံကွၢ်အီၤ, နမံၤ မ့ၢ်ဒ်လဲၣ်. ဒီးစံးဘၣ်အီၤ, ယမံၤ မ့ၢ်လ့းကူၣ်လီၤ. အဂ့ၢ်ဒ်အံၤ ပမ့ၢ် အါဒုလီၤ. 10 ဒီးဃ့ကညးအီၤ သပှၢ်ပှၢ် ဒ်သိးအသု တဟီထီၣ်ကွံာ်အီၤ လၢကီၢ်န့ၣ် အပူၤ တဂ့ၤလီၤ. 11 ဒီးထိးတဖုဖးဒိၣ် အီၣ်အဆၣ် လၢကစၢၢ် အလိၤဖဲန့ၣ်, 12 ဒီးတၢ်နါ ဃ့ကညးအီၤ ဒီးစံးဝဲဒၣ်, မၢ ပလဲၤဆူ ထိးတဖၣ် အအိၣ်, ဒ်သိး ပကနုာ် လၢအပူၤ တက့ၢ်. 13 ဒီးယ့ၣ်ၡူး ဒုးလဲၤအီၤ တကီၢ်ခါလီၤ. ဒီးတၢ်နါတဖၣ် ဟးထီၣ်ကွံာ်, ဒီးလဲၤနုာ်ဝဲ လၢထိးတဖၣ် အပူၤ, ဒီးထိးတဖုန့ၣ်, ဃ့ၢ်လီၤ လၢကၢၢ်ဖးထီ အလိၤ ဆူပီၣ်လဲၣ်ပူၤ, ဒီးအိၣ်ဝဲခံ ကထိ ဃၣ်ဃၣ်, ဒီးလီၤအုး သံကွံာ်ဝဲ လၢပီၣ်လဲၣ်ပူၤ လီၤ. 14 ဒီးပှၤကွၢ်ထိးတဖၣ်န့ၣ် ဃ့ၢ်ထီၣ်ဝဲ, ဒီးစံးဘၣ်တဲဘၣ်တၢ် လၢဝ့ၢ်ပူၤ, ဒီး လၢပှၢ်လၢ်ကျါလီၤ. ဒီးတၢ်မၤအသး မ့ၢ်တၢ် ဒ်လဲၣ်ဒ်လဲၣ်န့ၣ်, ပှၤဟဲကွၢ်ဝဲလီၤ. 15 ဒီးဟဲဝဲဆူ ယ့ၣ်ၡူးအအိၣ် ဒီးထံၣ်ဘၣ်ပှၤ လၢတၢ်နါလ့းကူၣ် အိၣ်တ့ၢ် လၢအလိၤတဂၤန့ၣ်, ဆ့ၣ်နီၤ ဒီးကူတၢ်သိးတၢ် ဒီးအသးဂ့ၤထီၣ်က့ၤ, ဒီးအသူၣ်ပျံၤအသးဖုးဝဲ တကူၢ်သ့ၣ်လီၤ. 16 ဒီးတၢ်မၤအသး ဘၣ်ဃးဒီးပှၤ လၢတၢ်နါ အိၣ်လၢအလိၤ, ဒီးထိးတဖၣ် အဂ့ၢ်အကျိၤန့ၣ်, ပှၤလၢအထံၣ်ဝဲတဖၣ်, စံၣ်တဲၤတဲလီၤ ပှၤတဖၣ်န့ၣ်လီၤ. 17 ဒီးပှၤတဖၣ်န့ၣ် ဃ့ကညး ယ့ၣ်ၡူး ဒ်သိး အကဟးထီၣ်ကွံာ် လၢအထံအကီၢ်လီၤ. 18 ဒီးတုၤအလဲၤနုာ် လၢကဘီပူၤဒီး, ပှၤ လၢတၢ်နါအိၣ်တ့ၢ် လၢအလိၤတဂၤန့ၣ်, ဃ့ကညးအီၤ ဒ်သိး အကအိၣ်ဒီးအီၤလီၤ. 19 ဒီးတဒုးအိၣ်အီၤဘၣ်. မ့မ့ၢ်စံးဘၣ်အီၤ, က့ၤက့ၤဆူ နဟံၣ်, ဆူ နတံၤသကိး, ဒီးဖဲဒၣ် ကစၢ် မၤနၤ ဒီးသးကညီနၤန့ၣ်, စံးဘၣ်တဲဘၣ် အဝဲသ့ၣ် တက့ၢ်. 20 ဒီးက့ၤဝဲ, ဒီးဖဲဒၣ် ယ့ၣ်ၡူး မၤအီၤတဖၣ်န့ၣ်, စံးဘၣ်တဲဘၣ်ဝဲ လၢဒ့းကၤပလံၣ် အပူၤ, ဒီးပှၤခဲလၢာ် ကမၢကမၣ်ဝဲလီၤ. 21 ဒီးတုၤယ့ၣ်ၡူး ခီဃီၤက့ၤ ကဒီး လၢကဘီပူၤ ဆူဝၢ်ဘးခီဒီး, ပှၤဂီၢ်မုၣ်ဖးဒိၣ် ဟဲအိၣ်ဖှိၣ်ရိဖှိၣ် ဆူအအိၣ်, ဒီးအိၣ်ဝဲဘူး ဒီးပီၣ်လဲၣ်လီၤ. 22 ဒီးကွၢ်ကွၢ်, ပှၤဘူၣ်ဘျီၣ်အခိၣ် အကျါ, အမံၤ စီၤယၤအ့ၤရူး တဂၤ ဟဲဝဲလီၤ. ဒီးထံၣ်အီၤ ဒီးထိၣ်လီၤပှီၤအသး လၢအခီၣ်ထံး, 23 ဒီးဃ့ကညးအီၤ သပှၢ်ပှၢ် ဒီးစံးဝဲဒၣ်, ယဖိမုၣ် လၢအနီၢ်ဆံးတဂၤ ကသံတ့ၢ်လီၤ. ဟဲပာ် နစု လၢအခိၣ်လိၤ ဒ်သိး အကဘျါက့ၤ ဒီးမူဝဲ တက့ၢ်. 24 ဒီးအဝဲဒၣ် လဲၤ ဒီးအီၤ, ဒီးပှၤဂီၢ်မုၢ်ဖးဒိၣ် လဲၤပိာ်အခံ ဒီးတနံးအီၤလီၤ. 25 ဒီးပိာ်မုၣ်တဂၤ လၢအအိၣ်ဒီး အဆါသွံၣ်လီၤ တဆံခံနံၣ်, 26 ဒီးဒိး တၢ်နးတၢ်ဖှီၣ် အါမံၤ လၢကသံၣ်သရၣ် အါဂၤ အစုပူၤ, ဒီး လၢာ် အစုလီၢ်အခီၣ်ခိၣ် ခဲလၢာ် ဒီးတဘျါဘၣ် အခိၣ်တလိၣ် နးထီၣ်တခီန့ၣ်, 27 နၢ်ဟူဝဲ လၢယ့ၣ်ၡူး အဂ့ၢ်အကျိၤ, ဒီးဟဲ လၢပှၤဂီၢ်မုၢ် အကျါ လၢအချၢဃံ, ဒီးထိးဘၣ် အကူအသိးလီၤ. 28 အဂ့ၢ်ဒ်အံၤ, စံးဝဲဒၣ်, ယ မ့ၢ်ထိးဘၣ် ထဲအကူအသိးဧိၤ ဒီးယကဘျါက့ၤလီၤ. 29 ဒီး အသွံၣ်လီၤန့ၣ် ဃ့ထီၣ် တကီၢ်ခါ, ဒီးသ့ၣ်ညါ လၢအနီၢ်ခိ လၢအတၢ်ဆါ ဘျါက့ၤဝဲလီၤ. 30 ဒီးယ့ၣ်ၡူး သ့ၣ်ညါဒၣ်ဝဲ တကီၢ်ခါ လၢတၢ်စိတၢ်ကမီၤ ဟးထီၣ် လၢအလိၤန့ၣ်, ဒီးဃၣ်ဃီၤအသး လၢပှၤဂီၢ်မုၢ် အကျါ, ဒီးစံးဝဲဒၣ်, မ့ၢ်မတၤ ထိးဘၣ် ယကူယသိး တဂၤလဲၣ်. 31 ဒီးအပျဲၢ်အဘီၣ် စံးဘၣ်အီၤ, နထံၣ် ပှၤဂီၢ်မုၢ် တနံးနၤ, ဒီးနစံး, မ့ၢ်မတၤ ထိးယၤတဂၤလဲၣ်န့ၣ် ဧါ. 32 ဒီးဒ်သိး အကထံၣ်ဘၣ်ပှၤ လၢအမၤတၢ်အံၤ တမံၤဒီး, ကွၢ်တရံးတၢ်လီၤ. 33 ဒီးပိာ်မုၣ်န့ၣ် သ့ၣ်ညါ တၢ်မၤအသး လၢအလိၤ, ဒီးပျံၤဝဲ, ဒီးကနိးဝဲ, ဒီးဟဲဃီၤဝဲ, ဒီးထိၣ်လီၤပှီၤအသး လၢအဂီၤထံး, ဒီးစံးဘၣ်တဲဘၣ်အီၤ လၢတၢ်အမ့ၢ်အတီ ခဲလၢာ်လီၤ. 34 ဒီးအဝဲဒၣ် စံးဘၣ်အီၤ, ဖိမုၣ်ဧၢ, နတၢ်နာ် မၤဘျါက့ၤလံ နၤလံ. က့ၤမုာ်မုာ်, ဒီးအိၣ်ဘျါက့ၤ လၢနတၢ်ဆါ တက့ၢ်. 35 ကတိၤတၢ် အဖၢမုၢ်ဒီး, ပှၤတဖၣ် ဟဲ လၢဘူၣ်ဘျီၣ် အခိၣ်တဂၤ အဟံၣ်, ဒီးစံးဝဲဒၣ်, နဖိမုၣ်သံလံ. ဘၣ်မနုၤ လၢနမၤတံာ်တာ်ဒံး သရၣ်လဲၣ်. 36 ဒီးယ့ၣ်ၡူး နၢ်ဟူ တကီၢ်ခါ တၢ်ကတိၤ လၢပှၤစံးဘၣ်တဲဘၣ်, ဒီးစံးဘၣ် ပှၤဘူၣ်ဘျီၣ် အခိၣ်တဂၤန့ၣ်, ပျံၤတၢ် တဂ့ၤ, ထဲနာ်တၢ် တက့ၢ်. 37 ဒီးတဒုးပိာ်ဘၣ်ပှၤ လၢအခံ နီတဂၤဘၣ်. ဒုးပိာ် ထဲစီၤပ့းတရူး, ဒီးစီၤယၤကိာ်, ဒီးစီၤယၤကိာ် အဒီပုၢ်ဝဲၢ် စီၤယိၤဟၣ် တဖၣ်ဧိၤလီၤ. 38 ဒီးလဲၤနုာ်ဆူ ပှၤဘူၣ်ဘျီၣ် အခိၣ်အဟံၣ်ပူၤ, ဒီးထံၣ်တၢ် ကလာ်အဲးအဲး, ဒီးပှၤဟီၣ်တၢ်ယၢၤတၢ်, ဒီးပှၤကဲးပသူကဲးပသီ, 39 ဒီးလဲၤနုာ်ဝဲ, ဒီး စံးဘၣ်အီၤ ဘၣ်မနုၤ လၢသုကလာ်အဲးအဲး ဒီးဟီၣ်တၢ်ယၢၤတၢ်လဲၣ်. တမ့ၢ်ဘၣ် ပိာ်မုၣ်ဖိသၣ် သံဘၣ်, မ့ၢ်အမံသပ့ၤလီၤ. 40 ဒီးအဝဲသ့ၣ် နံၤဘၣ်ဖၣ်လဲအီၤလီၤ. ဒီးအဝဲဒၣ် ဟီထီၣ်ကွံာ်အီၤ ခဲလၢာ်, ဒီးဟံးန့ၢ် ဖိသၣ်အမိၢ် ဒီးအပၢ် ဒီးပှၤအိၣ်ဒီးအသိးတဖၣ်, ဒီးလဲၤနုာ်ဆူ ဖိသၣ်အိၣ်ဝဲ အလီၢ်လီၤ. 41 ဒီးဟံး ဖိသၣ် အစု, ဒီးစံးဘၣ်အီၤ, တၤလံၤသၤကူမံၤ, ဒ်ပစံးတၢ် အသိး, ပိာ်မုၣ်ဖိသၣ်ဧၢ, ယစံးဘၣ်နၤ, ဂဲၤဆၢထၢၣ် တက့ၢ်. 42 ဒီးပိာ်မုၣ်ဖိသၣ်န့ၣ် ဂဲၤဆၢထၢၣ်, ဒီးဟးဝဲ တကီၢ်ခါလီၤ. အဂ့ၢ်ဒ်အံၤ, အနံၣ်အိၣ် တဆံခံနံၣ်လီၤ. ဒီးအဝဲသ့ၣ်တဖၣ် ပာ်အသး ကမၢကမၣ် ဒိၣ်နီၢ်မးလီၤ. 43 ဒီးမၤလိာ်အီၤ သပှၢ်ပှၢ်, ဒ်သိး အသု တဘိးဘၣ်သ့ၣ်ညါပှၤ လၢတၢ်မၤအသး နီတဂၤ တဂ့ၤ. ဒီးမၤလိာ်ဝဲ လၢပှၤကဟ့ၣ်အီၣ် အတၢ်လီၤ. 

1 ဒီးဟးထီၣ်ကွံာ် ဖဲန့ၣ်, ဒီးက့ၤက့ၤဝဲဆူ အကီၢ်ဒၣ်ဝဲ, ဒီးအပျဲၢ်အဘီၣ် ပိာ်အခံလီၤ. 2 ဒီးဘၣ်မုၢ်အိၣ်ဘှံးအနံၤ, ဒီးသိၣ်က့ၤသီက့ၤတၢ် လၢဘူၣ်ဘျီၣ်ပူၤလီၤ. ဒီးပှၤနၢ်ဟူတၢ် အါဂၤ, ဒီးပာ်အသး ကမၢကမၣ်, ဒီးစံးဝဲဒၣ်, အဝဲ တဂၤအံၤ, မ့ၢ်အန့ၢ်ဘၣ် တၢ်န့ၣ်တဖၣ် ဖဲလဲၣ်. ဒီးတၢ်ကူၣ်သ့ကူၣ်ဘၣ် လၢတၢ်ဟ့ၣ်လီၤအီၤန့ၣ်, မ့ၢ်ဒ်လဲၣ်. ဒီးတၢ်လီၤလး လၢအမၤအသး လၢအစုပူၤ ထဲထဲအံၤန့ၣ် ကဲထီၣ်ဒ်လဲၣ်. 3 ပှၤအံၤမ့ၢ် ပှၤစုသ့ နီၢ်မၤရံ အဖိခွါ, တမ့ၢ်ဘၣ်ဧါ. မ့ၢ် စီၤယၤကိာ်, စီၤယိၤစ့, ဒီးစီၤယူဒၤ, ဒီးစီၤၡံမိၣ် အဒီပုၢ်ဝဲၢ်, တမ့ၢ်ဘၣ်ဧါ. ဒီးအဒီပုၢ်ဝဲၢ်မုၣ်တဖၣ် အိၣ်လၢပသိး ဖဲအံၤ, တမ့ၢ်ဘၣ်ဧါ. ဒီးအသးဆါထီၣ် လၢအဃိလီၤ. 4 ဒီးယ့ၣ်ၡူး စံးဘၣ်အီၤ, တၢ် လၢဝံဧိၤမီၣ်ဧိၤ, တမ့ၢ်ဘၣ် အလၤအကပီၤ တအိၣ်ဘၣ်န့ၣ်ဘၣ်. အလၤကပီၤ တအိၣ်ဘၣ်ထဲ လၢအထံအကီၢ်ဒၣ်ဝဲ အပူၤန့ၣ်ဧိၤလီၤ. 5 ဒီးမ့တမ့ၢ်ဘၣ် အပာ်လီၤ အစု လၢပှၤတအိၣ်ဆူၣ်အိၣ်ချ့ဘၣ် စှၤဂၤ အလိၤ ဒီးမၤဘျါက့ၤအီၤဘၣ် ဒီး, မၤတၢ်လီၤလး ဖဲန့ၣ် တသ့ဘၣ် နီတမံၤဘၣ်. 6 ဒီး ကမၢကမၣ်ဝဲ လၢပှၤတနာ်ဘၣ်တၢ် အဃိလီၤ. ဒီးဟးဝ့ၤဝီၤ သိၣ်က့ၤသီက့ၤတၢ် လၢသဝီတဖၣ် အပူၤလီၤ. 7 ဒီး ကိးန့ၢ် အပျဲၢ်အဘီၣ် တဆံခံဂၤန့ၣ်, ဒီးမၢ အလဲၤတၢ် ခံဂၤ ခံဂၤန့ၣ်လီၤ. ဒီးဟ့ၣ်လီၤအီၤ လၢတၢ်အစိအကမီၤ လၢတၢ်နါတဖၣ် အဖီခိၣ်လီၤ. 8 ဒီးမၤလိာ်အီၤ, လၢမ့တမ့ၢ် နီၣ်ထိးဘိ ဘၣ်ဒီး, အသု တစိာ်တၢ် လၢကျဲအဂီၢ်, ထၢၣ်မ့ၢ်ဂ့ၤ, ကိၣ်မ့ၢ်ဂ့ၤ, တိၢ် လၢယီၢ်တကိး အပူၤ မ့ၢ်ဂ့ၤန့ၣ် တဂ့ၤ. 9 မ့မ့ၢ် လၢအကသိး ခီၣ်ဖံး, ဒီးသုတသိး ဆ့ ခံဘ့ၣ် တဂ့ၤလီၤ. 10 ဒီးစံးဘၣ်အီၤ, ဖဲအလီၢ် လၢသုလဲၤနုာ်ဆူ ဟံၣ် တဖျၢၣ်ဖျၢၣ် အပူၤ ဒီး, အိၣ်ဖဲန့ၣ် တုၤသုဟးထီၣ်ကွံာ် လၢအလီၢ်ဖဲန့ၣ် တက့ၢ်. 11 ဒီးဖဲဒၣ် ပှၤလၢအတတူၢ်လိာ်ဘၣ်သု, ဒီးတကနၣ်ဘၣ်သု, ဒီးတကနၣ်ဘၣ်သု ကလုၢ်ဘၣ်န့ၣ်, တုၤသုဟးထီၣ်ကွံာ်ဖဲန့ၣ် ဒီး, ဒ်သိး အကကဲထီၣ် တၢ်အုၣ်အသး လၢအဂ့ၢ်ဒီး, တြုၤလီၤကွံာ် ဟီၣ်ခိၣ် အကမူၣ် လၢသုခီၣ် အဖီလာ် တက့ၢ်. ယစံးဘၣ်တဲဘၣ်သု တီတီအံၤ, လၢတၢ်စံၣ်ညီၣ် အမုၢ်တနံၤန့ၣ်, စဒိၣ် ဒီးဂမိၤရၤ ကဘၣ် တၢ်ဘီၣ်န့ၢ်ဝ့ၢ် တဖျၢၣ်န့ၣ် တက့ၢ်လီၤ. 12 ဒီးအဝဲသ့ၣ်တဖၣ် ဟးထီၣ်, ဒီးစံၣ်တဲၤတဲလီၤတၢ် လၢပှၤဘၣ်ပီၢ်ယၢ်လီၤက့ၤ အသးလီၤ. 13 ဒီးဟီထီၣ်ကွံာ် တၢ်နါ အါဒု, ဒီးဖှူ ပှၤတအိၣ်ဆူၣ်အိၣ်ချ့ဘၣ် လၢသိ အါဂၤ, ဒီးမၤဘျါက့ၤအီၤလီၤ. 14 ဒီးစီၤပၤ ဟ့ၤရိာ် နၢ်ဟူတၢ်, (အဂ့ၢ်ဒ်အံၤ, အမံၤ ဟူထီၣ်သါလီၤဝဲ) ဒီးစံးဝဲဒၣ်, ပှၤဘျၢတၢ် စီၤယိၤဟၣ် ဂဲၤဆၢထၢၣ်က့ၤ လၢတၢ်သံလီၤ. မၤသးဒ်န့ၣ်ဒီး, တၢ်လီၤလး မၤအသး လၢအီၤလီၤ. 15 ဒီးအဂၤ တနီၤနီၤ စံး လၢအမ့ၢ်ဝံ ဒ် လၢဝံအကျါ တဂၤဂၤ အသိးလီၤ. 16 မ့မ့ၢ်တုၤ စီၤဟ့ၤရိာ် နၢ်ဟူ ဒီး, စံးဝဲဒၣ်, အအံၤမ့ၢ် စီၤယိၤဟၣ် လၢယဒီၣ်တဲာ်ကွံာ် အကိာ်တဂၤလီၤ. အဝဲဒၣ် ဂဲၤဆၢထၢၣ်က့ၤ လၢတၢ်သံလံ. 17 အဂ့ၢ်ဒ်အံၤ, မ့ၢ်အဒီပုၢ်ဝဲၢ် စီၤဖံလံးပူး အမါ, နီၢ်ဟ့ၤရိၤဒံ, လၢအန့ၢ် မါ လၢအီၤ အဃိဒီး, စီၤဟ့ၤရိာ် အကစၢ်ဒၣ်ဝဲ မၢ ပှၤလဲၤဟံးဃာ် စီၤယိၤဟၣ်, ဒီးစၢဃာ် အီၤ လၢဃိာ်ပူၤလီၤ. 18 အဂ့ၢ်ဒ်အံၤ, စီၤယိၤဟၣ် စံးဘၣ် စီၤဟ့ၤရိာ် နဟံးန့ၢ် နဒီပုၢ်ဝဲၢ်အမါန့ၣ်, တတီဘၣ်လီၤ. 19 ဒီးနီၢ်ဟ့ၤရိၤဒံ ပာ်သးအီၤ, ဒီးတၢ်မိၣ် မၤသံအသး လၢအီၤ, ဒီးမၤဝဲ တသ့ဘၣ်လီၤ. 20 အဂ့ၢ်ဒ်အံၤ, စီၤဟ့ၤရိာ် သ့ၣ်ညါဝဲ လၢစီၤယိၤဟၣ် မ့ၢ် ပှၤအတီအလိၤ, ဒီးပှၤအစီအဆှံ သတးဒီး, ပျံၤအီၤ, ဒီးအံးက့ၤကွၢ်က့ၤအီၤ, ဒီး တုၤအနၢ်ဟူ အကလုၢ်ဒီး, မၤဝဲ အါမံၤ, ဒီး နၢ်ဟူ အကလုၢ် လၢအသူၣ်ခုသးခုန့ၣ်လီၤ. 21 ဒီးတုၤ အဆၢကတီၢ်ဂ့ၤ အမုၢ်နံၤဘၣ်, လၢစီၤဟ့ၤရိာ် အိၣ်ဖျဲၣ် အမုၢ်တနံၤဆၢ အလီၢ်ဒီး, ဒုးအီၣ်ဒုးအီ အပဒိၣ် ပပှၢ်, ဒီးပှၤသုးဖိ တကထိ အခိၣ်တဖၣ်, ဒီးပှၤကဲအခိၣ်တဖၣ် လၢကၤလံၤလါလီၤ. 22 ဒီးနီၢ်ဟ့ၤရိၤဒံ အကစၢ်ဒၣ်ဝဲ အဖိမုၣ် ဟဲနုာ်, ဒီးဂဲၤကလံၣ်, ဒီးဘၣ် စီၤဟ့ၤရိာ် အသး ဒီးပှၤဆ့ၣ်နီၤသန့ၤဃုာ် ဒီးအီၤတဖၣ် အသး, ဒီးစီၤပၤ စံးဘၣ် ဖိသၣ်ပိာ်မုၣ်န့ၣ်, ဖဲဒၣ် တၢ်ဘၣ်နသးန့ၣ်, ဃ့ လၢယၤ တက့ၢ်. ဒီးယကဟ့ၣ်နၤလီၤ. 23 ဒီးဆိၣ်လီၤအသး လၢအီၤ, ဖဲဒၣ် တၢ် လၢနဃ့ လၢယၤန့ၣ်, ယကဟ့ၣ်နၤ တုၤဖးဖီ ယဘီယမုၢ်လီၤ, 24 ဒီးဖိသၣ်ပိာ်မုၣ်န့ၣ် ဟးထီၣ် ဒီးစံးဘၣ် အမိၢ်, မ့ၢ်ယကဃ့ မနုၤတမံၤလဲၣ်. ဒီးအဝဲဒၣ် စံးဘၣ်အီၤ, ပှၤဘျၢတၢ် စီၤယိၤဟၣ် အခိၣ်လီၤ. 25 ဒီးလဲၤ တကီၢ်ခါ ချ့သဒံး ဆူ စီၤပၤ အအိၣ်, ဒီးဃ့တၢ် ဒီးစံးဝဲဒၣ်, ယသး အိၣ်လၢနကဟ့ၣ်ယၤ ပှၤဘျၢတၢ် စီၤယိၤဟၣ် အခိၣ် လၢသီတ့ၤ အပူၤ, ခဲအံၤလီၤ. 26 ဒီးစီၤပၤ အသူၣ်အုး သးအုးဒိၣ်မး ဘၣ်ဆၣ်ဒီး, မ့ၢ်အတၢ်ဆိၣ်တဖၣ်, ဒီးပှၤ လၢအဆ့ၣ်နီၤသန့ၤဃုာ် ဒီးအီၤတဖၣ် အဃိဒီး, ဂ့ၢ်လိာ်တၢ် ဒီးဖိသၣ်ပိာ်မုၣ်န့ၣ် အသး တအိၣ်ဘၣ်. 27 ဒီးစီၤပၤ မၢန့ၢ် တကီၢ်ခါ ပှၤပၢၤတၢ်တဂၤ, ဒီးမၤလိာ် လၢအကဟဲစိာ် အခိၣ်လီၤ. 28 ဒီးအဝဲဒၣ် လဲၤဒီၣ်တဲာ် အကိာ် လၢဃိာ်ပူၤ, ဒီးဟဲက့ၤစိာ် အခိၣ် လၢသီတ့ၤ အပူၤ, ဒီးဟ့ၣ် ဖိသၣ်ပိာ်မုၣ်, ဒီးဖိသၣ်ပိာ်မုၣ်န့ၣ် ဟ့ၣ်လီၤ လၢအမိၢ်လီၤ. 29 ဒီး အပျဲၢ်အဘီၣ် နၢ်ဟူဝဲ, ဒီးဟဲဟံးက့ၤ အစိာ်, ဒီးလဲၤခူၣ် လီၤဝဲ လၢတၢ်သွၣ်ခိၣ် အပူၤလီၤ. 30 ဒီးပှၤတၢ်မၢဖိတဖၣ် ဟဲအိၣ်ဖှိၣ် လၢယ့ၣ်ၡူး အအိၣ်, ဒီးဖဲဒၣ် အမၤတၢ်တဖၣ်, ဒီးဖဲဒၣ် အသိၣ်က့ၤသီက့ၤတၢ်တဖၣ်န့ၣ်, စံးဘၣ်တဲဘၣ်အီၤ ခဲလၢာ်လီၤ. 31 ဒီးစံးဘၣ် အဝဲသ့ၣ်, ဟဲသုကစၢ်ဒၣ်သုဝဲဆူ တၢ်တဒၢ လၢပှၢ်မုၢ်ကနၢ အလီၢ်, ဒီးအိၣ်ဘှံး တစိၢ်တလီၢ် တက့ၢ်. အဂ့ၢ်ဒ်အံၤ, ပှၤဟဲက့ၤက့ၤဝဲ အါဂၤ သတးဒီး အီၣ်တၢ် အဆၢကတီၢ် တအိၣ်ဘၣ်လီၤ. 32 ဒီးလဲၤ လၢကဘီပူၤ ဆူပှၢ်မုၢ်ကနၢအလီၢ် ကစုဒုလီၤ. 33 ဒီးပှၤအါဂၤ ထံၣ် လၢအဝဲသ့ၣ် ဟးထီၣ် ကစုဒု, ဒီးသ့ၣ်ညါဝဲ ဒီးဟးထီၣ် လၢကယဲၢ် ခူဧိၤဝ့ၢ်ဧိၤ ခဲလၢာ်န့ၣ်, ဒီးဃ့ၢ် လၢအခီၣ်ဖဲန့ၣ်, ဒီးလဲၤ တုၤ ဆိ လၢအဝဲသ့ၣ် အမဲာ်ညါလီၤ. 34 ဒီးယ့ၣ်ၡူး ဟးထီၣ်ဒီး ထံၣ် ပှၤဂီၢ်မုၢ်ဖးဒိၣ်, ဒီးအသးအိၣ်အီၤလီၤ. အဂ့ၢ်ဒ်အံၤ, မၤအသး ဒ်သိ လၢပှၤကွၢ်အီၤ တအိၣ်ဘၣ် အသိး, ဒီးသိၣ်က့ၤသီက့ၤအီၤ အါမံၤလီၤ. 35 ဒီးတုၤ အါနၣ်ရံၣ် ပူၤကွံာ်ဒီး, အပျဲၢ်အဘီၣ် ဟဲဃီၤဆူ အအိၣ် ဒီးစံးဝဲဒၣ်, တၢ်ဖဲအံၤ မ့ၢ်ပှၢ်မုၢ်ကနၢ အလီၢ်, ဒီး ခဲကနံၣ်အံၤ ဘၣ်လံ အါနၣ်ရံၣ်လံ. 36 ဒ်သိး ပှၤကလဲၤပှ့ၤန့ၢ် ကိၣ် လၢအဂီၢ်ဒၣ်ဝဲ လၢပှၢ်လၢ်ကျါဝးတရံးဝဲ, ဒီး လၢသဝီတဖၣ် အပူၤ ဒီး, ပျၢ်ကွံာ်အီၤ တက့ၢ်. အဂ့ၢ်ဒ်အံၤ, အတၢ်အီၣ်တၢ်အီ တအိၣ်ဘၣ် နီတမံၤဘၣ်. 37 ဒီးအဝဲဒၣ် စံးဆၢတၢ် ဒီးစံးဘၣ်အီၤ, သုဝဲသ့ၣ်အံၤ, ဟ့ၣ်အီၣ် အတၢ် တက့ၢ်. ဒီးအဝဲသ့ၣ် စံးဘၣ်အီၤ, မ့ၢ်ပဘၣ်လဲၤပှ့ၤကိၣ် လၢစ့ဒန့ၤရံၤ ခံကယၤ, ဒီးဟ့ၣ်အီၣ် အတၢ်န့ၣ် ဧါ. 38 ဒီး အဝဲဒၣ် စံးဘၣ်အီၤ, သုကိၣ် အိၣ်ပှံၤဖျၢၣ်လဲၣ်. က့ၤကွၢ် တက့ၢ်. ဒီးတုၤအသ့ၣ်ညါဝဲဒီး, စံးဝဲဒၣ်, ယဲၢ်ဖျၢၣ် ဒီးညၣ် ခံဘ့ၣ်လီၤ. 39 ဒီးမၤလိာ်ဝဲ လၢအကဆ့ၣ်နီၤတကူၢ်သ့ၣ်ခဲလၢာ် လၢနီၣ်သံကစဲာ် အဖီခိၣ် တဖုတဖုလီၤ. 40 ဒီးဆ့ၣ်နီၤဝဲ တဂ့ၢ်တဂ့ၢ်န့ၣ် တကယၤ, ဒီးတဂ့ၢ်တဂ့ၢ်န့ၣ် ယဲၢ်ဆံလီၤ. 41 ဒီးဟံးန့ၢ် ကိၣ် ယဲၢ်ဖျၢၣ် ဒီးညၣ် ခံဘ့ၣ်န့ၣ်, ဒီးကွၢ်ထီၣ်တၢ် ဆူမူခိၣ် ဒီးဆိၣ်ဂ့ၤတၢ်, ဒီးစိၢ်ဘျဲး ကိၣ်, ဒီးဟ့ၣ်လီၤ အပျဲၢ်အဘီၣ် ဒ်သိး အကပာ်လီၤ လၢအဝဲသ့ၣ် အမဲာ်ညါလီၤ ဒီးညၣ် ခံဘ့ၣ်န့ၣ်, ဟ့ၣ်နီၤ ပှၤခဲလၢာ်လီၤ. 42 ဒီးပှၤခဲလၢာ် အီၣ်ဝဲ, ဒီးဘျဲအီၣ်ဝဲလီၤ. 43 ဒီးပှၤထၢထီၣ် အဘျဲၣ်အစဲၣ် ပှဲၤကု တဆံခံဒု, ဒီး လၢညၣ်တနီၤန့ၣ်လီၤ. 44 ဒီးပှၤပိာ်ခွါ လၢအအီၣ် ကိၣ်တဖၣ်န့ၣ် အိၣ် ယဲၢ်ကထိ ဃၣ်ဃၣ်လီၤ. 45 ဒီးမၢဆူၣ် အပျဲၢ်အဘီၣ် လဲၤနုာ် လၢအကဘီပူၤ တကီၢ်ခါ, ဒီးခီဂာ် ဆူဝၢ်ဘးခီ ဆူဘ့ၤသစဲဒၤ, ဖဲအကစၢ် ပှၢ်ပျၢ်ကွံာ် ပှၤဂီၢ်မုၢ်တဖၣ် အဖၢမုၢ်န့ၣ်လီၤ. 46 ဒီးတုၤအပျၢ်ကွံာ်အီၤ ဝံၤဒီး, လဲၤထီၣ် ဘါထုကဖၣ်တၢ် လၢကစၢၢ်တဖျၢၣ် အလိၤလီၤ. 47 ဒီးတုၤ မုၢ်ဟါ လီၤဒီး, ကဘီန့ၣ် အိၣ်ဝဲ လၢပီၣ်လဲၣ် အသးကံၢ်ပူၤ, ဒီး အကစၢ်ဒၣ်ဝဲ အိၣ်ဝဲ လၢခိ တဂၤဃီလီၤ. 48 ဒီးထံၣ် အဝဲသ့ၣ် ကၢၢ်တၢ်, ဒီးမၤဘှံးအသးလီၤ. အဂ့ၢ်ဒ်အံၤ, ကလံၤ တလိၤဘၣ် လၢအဂီၢ်ဘၣ်. ဒီး လၢတၢ်ပၢၤတၢ် လၢမုၢ်နၤ လွံၢ်တီၤတတီၤ ဃၣ်ဃၣ်န့ၣ်, အဝဲဒၣ် ဟး လၢပီၣ်လဲၣ် အဖီခိၣ် ဒီးဟဲဆူအအိၣ်, ဒီးပာ်အသး ဒ်အကလဲၤပူၤကွံာ်အီၤ အသိးလီၤ. 49 ဒီးတုၤအဝဲသ့ၣ် ထံၣ်ဘၣ် လၢအဟး လၢပီၣ်လဲၣ် အဖီခိၣ်ဒီး, ဆိကမိၣ်ဝဲ လၢအမ့ၢ် ပှၤသဃၣ်, ဒီးကဲးကိးပသူထီၣ်ဝဲလီၤ. 50 အဂ့ၢ်ဒ်အံၤ, ပှၤခဲလၢာ် ထံၣ်အီၤ ဒီးအသူၣ်ကိၢ်အသးဂီၤလီၤ. ဒီးအဝဲဒၣ် ကတိၤတၢ် ဒီးအီၤ တကီၢ်ခါ, ဒီးစံးဘၣ်အီၤ, ပာ်သုသးခူတလ့ၢ် တက့ၢ်. မ့ၢ်ယၤ လီၤပျံၤတၢ် တဂ့ၤ. 51 ဒီးလဲၤထီၣ် ဆူအအိၣ် လၢကဘီပူၤ, ဒီးကလံၤ တုာ်ဝဲလီၤ. ဒီးတၢ်လီၤလး လၢအမဲာ်ဒိၣ်မး, ဒီး ကမၢကမၣ်ဝဲ တကူၢ်သ့ၣ်လီၤ. 52 အဂ့ၢ်ဒ်အံၤ, မ့ၢ်အသးကီ, ဒီး တဆိကမိၣ်ဘၣ် လၢကိၣ်တဖၣ် အဂ့ၢ်အကျိၤဘၣ်လီၤ. 53 ဒီးတုၤအခီဂာ်ဝဲ ဝံၤဒီး, ဟဲဝဲဆူ ကီၢ်ကံးန့ၤရ့သး, ဒီး ထိးထီၣ် ကဘီ ဖဲန့ၣ်လီၤ. 54 ဒီးတုၤအဟးထီၣ် လၢကဘီပူၤဒီး, ပှၤသ့ၣ်ညါနီၣ်အီၤ တကီၢ်ခါ, 55 ဒီးလဲၤဃ့ၢ်ဝ့ၤဝီၤတၢ် လၢကီၢ်န့ၣ် ဒီဘ့ၣ်ညါ, ဒီးပှၤလဲၤစိာ်ဝ့ၤဝီၤ ပှၤမၤတကဲဘၣ်တဖၣ် လၢလီၢ်မံပူၤ, ဆူအလီၢ် ဖဲအနၢ်ဟူ လၢအအိၣ်ဝဲန့ၣ်လီၤ. 56 ဒီးဖဲအလဲၤနုာ်ဝဲ လၢသဝီပူၤ မ့ၢ်ဂ့ၤ, လၢဝ့ၢ်ပူၤ မ့ၢ်ဂ့ၤ, ပှၢ်လၢ်ကျါမ့ၢ်ဂ့ၤ, ပှၤပာ်လီၤ ပှၤဘၣ်ဆူးဘၣ်ဆါတဖၣ် လၢဖၠါတဖၣ် အပူၤ, ဒီးဃ့ကညးအီၤ ဒ်သိး အကထိး, မ့မ့ၢ် ထဲအကူအသိး အနွံဧိၤလီၤ. ဒီးဖဲဒၣ် ပှၤလၢအထိးဘၣ်အီၤတဖၣ်န့ၣ်, ဘျါက့ၤဝဲလီၤ. 

1 ဒီးပှၤဖၤရံၤၡဲတဖၣ်, ဒီးပှၤကွဲးလံာ် တနီၤနီၤ လၢအဟဲ လၢယရူၤၡလ့ၣ်န့ၣ်, အိၣ်ဖှိၣ်ရိဖှိၣ် လၢအအိၣ်, 2 ဒီးထံၣ်ဘၣ် လၢအပျဲၢ်အဘီၣ် တနီၤနီၤ အီၣ် ကိၣ် လၢအစု တကဆှီဘၣ်, ဒ်ပစံးတၢ် အသိး, အစု လၢအတသ့ကွံာ်ဘၣ် လီၤ. 3 အဂ့ၢ်ဒ်အံၤ, ပှၤဖၤရံၤၡဲ, ဒီးပှၤယူဒၤဖိ ခဲလၢာ်န့ၣ်, မ့ၢ်အတိၢ် ပမှံၤပပှၢ် အတၢ်စံၣ်စိၤတဲစိၤဒီး, မ့ၢ်တသ့ကွံာ်ဘၣ် အစု လၢအစုခိၣ်ဒီး, တအီၣ်ဘၣ်တၢ်ဘၣ်. 4 ဒီးတုၤ အဟဲက့ၤ လၢဖၠါပူၤန့ၣ်, မ့ၢ်တဘျၢဘၣ် အသးဒီး, တအီၣ်ဘၣ်တၢ်ဘၣ်. လၢန့ၣ် အမဲာ်ညါ, အိၣ်ဒံး တၢ်အဂုၤအဂၤ အါမံၤ, လၢအဒိးန့ၢ်ဝဲ ဒ်သိး အကတိၢ်န့ၢ်လီၤ. ဘျၢ လီခီ, ဒီးသလူသ့ၣ်, ဒီးသလူတိၢ်ဘီ, လီၤ. 5 တုၤနုၤတစု ပှၤဖၤရံၤၡဲ, ဒီးပှၤကွဲးလံာ်သ့ၣ်တဖၣ်န့ၣ် သံကွၢ်အီၤ, ဘၣ်မနုၤ လၢနပျဲၢ် တလဲၤဘၣ် ဒ်ပမှံၤပပှၢ် အတၢ်စံၣ်စိၤတဲစိၤ အသိးဘၣ်, ဒီးအီၣ်တၢ်အီတၢ် ဒီးအစု တသ့ကွံာ်ဘၣ်န့ၣ်လဲၣ်. 6 ဒီးအဝဲဒၣ် စံးဆၢတၢ် ဒီးစံးဘၣ်အီၤ, စီၤယၡါယၤ ကတိၤတၢ် လၢဝံအကျိာ် လၢပှၤလီတၢ်ဖိ သုဝဲသ့ၣ် အဂ့ၢ်အကျိၤ, ဘၣ်မးလီၤ. တၢ်ကွဲးအသး ဒ်အံၤ, ပှၤတကလုာ်အံၤ ယူးယီၣ်ယၤ လၢအပျုၤ မ့မ့ၢ်အသးန့ၣ် ယံၤဝဲ ဒီးယၤလီၤ, 7 မ့ၢ်အဝဲသ့ၣ် သိၣ်လိတၢ် လၢပှၤကညီ အတၢ်မၤလိာ် လၢတၢ်သိၣ်တၢ်သီ အလီၢ်ဒီး, ဘူၣ်ထီၣ်ဘါထီၣ်ယၤ ကလီကလီ. 8 သုပာ်ကွံာ် ယွၤအတၢ်သိၣ်တၢ်သီ, ဒီးသု တိၢ်န့ၢ် ပှၤကညီ အတၢ်စံၣ်စိၤတဲစိၤလီၤ. 9 ဒီးစံးဘၣ်အီၤ, ဒ်သိး သုကတိၢ်န့ၢ် သုတၢ်စံၣ်စိၤတဲစိၤဒီး, သုမၤ ယွၤအတၢ်သိၣ်တၢ်သီ လၢတၢ်ကလီကလီ, ဘၣ်မးလဲၣ်. 10 အဂ့ၢ်ဒ်အံၤ, စီၤမိၤၡ့ စံးဝဲဒၣ်, ယူးယီၣ် နမိၢ် ဒီးနပၢ် တက့ၢ်. ဒီးအမိၢ်မ့ၢ်ဂ့ၤ, အပၢ်မ့ၢ်ဂ့ၤ, ပှၤလၢအကတိၤအၢအီၤန့ၣ်, မ်အသံ သပှၢ်တၢၢ် တက့ၢ်. 11 မ့မ့ၢ်သုဝဲသ့ၣ်အံၤ သုစံး, ပှၤကညီ မ့ၢ်စံးဘၣ် အမိၢ်အပၢ်, ဖဲဒၣ် တၢ် လၢနဂ့ၤန့ၢ်ဘၣ် လၢယၤ တမံၤမံၤအံၤ, မ်အကကဲ လၢကီၤဘၣ် (ဒ်ပစံးတၢ်အသိး တၢ်မၤဘူၣ်)တက့ၢ်န့ၣ် ဒီး, 12 သုတဒုးမၤစၢၤလၢၤဘၣ်အီၤ လၢအမိၢ်အပၢ် ဘၣ်. 13 အန့ၣ် ဒီးသုမၤဟးဂီၤ ယွၤအကလုၢ်အကထါ လၢသုတၢ်စံၣ်စိၤတဲစိၤ လၢသုစံၣ်ဃဲၤက့ၤန့ၣ်လီၤ. ဒီး တၢ်ဂုၤတၢ်ဂၤ ဒ်န့ၣ်အသိး, သုမၤအါမံၤလီၤ. 14 ဒီး ကိးန့ၢ် ပှၤဂီၢ်မုၢ် ခဲလၢာ် ဆူအအိၣ် ဒီးစံးဘၣ်အီၤ, ကနၣ် ယကလုၢ် သုဝဲခဲလၢာ်, ဒီးနၢ်ပၢၢ် တက့ၢ်. 15 တၢ်အိၣ်လၢခိ လၢအလဲၤနုာ်ဝဲဆူ ပှၤကညီ အပူၤန့ၣ်, မၤတကဆှီဘၣ်အီၤ တသ့ဘၣ် နီတမံၤဘၣ်. မ့မ့ၢ်တၢ် လၢအဟဲထီၣ် လၢအပူၤတဖၣ်န့ၣ်, မ့ၢ်တၢ် လၢအမၤကဆှီဘၣ် ပှၤကညီလီၤ. 16 ပှၤမ့ၢ်အိၣ်ဒီးအနၢ် လၢအနၢ်ဟူတၢ် တဂၤဂၤဒီး, မ်အနၢ်ဟူတၢ် တက့ၢ်. 17 ဒီးတုၤအဟးထီၣ် လၢပှၤဂီၢ်မုၢ် အအိၣ် ဒီးလဲၤနုာ် လၢဟံၣ်ပူၤဒီး, အပျဲၢ်အဘီၣ် သံကွၢ်အီၤ လၢတၢ်ကတိၤဒိန့ၣ် အဂ့ၢ်လီၤ. 18 ဒီးစံးဘၣ်အီၤ, သုသူၣ်ဆးသးဆး တအိၣ်ဘၣ် စ့ၢ်ကီး ဒ်န့ၣ်အသိးဧါ. ကယဲၢ် တၢ်အိၣ်လၢခိ လၢအလဲၤနုာ်ဆူ ပှၤကညီ အပူၤန့ၣ်, မၤ တကဆှီဘၣ်အီၤ တသ့ဘၣ်န့ၣ်, သုနၢ်တပၢၢ်ဘၣ်ဧါ. 19 အဂ့ၢ်ဒ်အံၤ, တလဲၤနုာ်ဘၣ်ဝဲဆူ အသး အပူၤဘၣ်. မ့မ့ၢ်ဆူ အဟၢဖၢပူၤ ဒီး လဲၤလီၤဝဲဆူ အ့ၣ်ဆါ အလီၢ် သတးဒီး, မၤကဆှီထီၣ် ကယဲၢ် တၢ်အီၣ်တၢ်အီ ခဲလၢာ်လီၤ. 20 ဒီးစံးဝဲဒၣ်, တၢ် လၢအဟဲထီၣ် လၢပှၤကညီ အပူၤန့ၣ်, မၤတကဆှီဘၣ် ပှၤကညီ လီၤ. 21 အဂ့ၢ်ဒ်အံၤ, တၢ်ကူၣ် အအၢတဖၣ်, တၢ်မၤကမၣ်မုၣ်ကမၣ်ခွါ, တၢ်ဟုၣ်တၢ်ဘျၣ်, တၢ်မၤသံပှၤကညီ, 22 တၢ်အဲၣ်ဘံးအဲၣ်ဘၢ, တၢ်သူၣ်ကွံသးကွံ, တၢ်အၢတၢ်သီ, တၢ်လီတၢ်ဝ့ၤ, တၢ်လုၣ်ကိလုၣ်ကပာ်, တၢ်သးကါ, တၢ်ဒုၣ်ဒွဲၣ်, တၢ်ပာ်ထီၣ်ထီပသး, တၢ်ကူၣ်တဘၣ်ဘၣ်တဖၣ်န့ၣ်, ဟဲထီၣ်ဝဲ လၢအပူၤ, လၢပှၤကညီ အသးကံၢ်ပူၤန့ၣ်လီၤ. 23 ကယဲၢ် တၢ်အၢတဖၣ်အံၤ ခဲလၢာ် ဟဲထီၣ် လၢအပူၤ, ဒီးမၤကဆှီဘၣ် ပှၤကညီလီၤ. 24 ဒီးဂဲၤဆၢထၢၣ် ဖဲန့ၣ်, ဒီးလဲၤဝဲဆူ စိၢ် ဒီးစံဒိၣ် အကီၢ်အဃၢၤ, ဒီးလဲၤနုာ်ဝဲ လၢဟံၣ်တဖျၢၣ် အပူၤ, ဒီးအသး အိၣ်လၢပှၤသုတသ့ၣ်ညါ နီတဂၤ တဂ့ၤ, ဒီးအိၣ်ခူသူၣ်ဝဲ တသ့ဘၣ်လီၤ. 25 အဂ့ၢ်ဒ်အံၤ, ပိာ်မုၣ် လၢတၢ်နါ အိၣ်လၢအဖိမုၣ် အလိၤ တဂၤ, နၢ်ဟူ အဂ့ၢ်အကျိၤ, ဒီးဟဲဝဲ, ဒီး ထိၣ်လီၤပှီၤ အသး လၢအခီၣ်ထံးလီၤ. 26 ဒီးပိာ်မုၣ်န့ၣ်မ့ၢ် ပှၤဟ့းလ့ၣ်ဖိ အကလုာ်, ကီၢ်စူၤရံဖံၤနံက့ၤဖိလီၤ. ဒီးဃ့ကညးဝဲ လၢအကဟီထီၣ်ကွံာ် တၢ်နါ လၢအဖိမုၣ် အလိၤလီၤ. 27 ဒီးယ့ၣ်ၡူး စံးဘၣ်အီၤ, ပျဲ ဖိသၣ်တဖၣ် ကအီၣ်ဘျဲးအီၣ် ဆိဒၣ်ကလိာ် တက့ၢ်. အဂ့ၢ်ဒ်အံၤ, တၢ် လၢဖိအတၢ်အီၣ်န့ၣ်, တဂ့ၤ ဟံးန့ၢ် ဒီးကွံာ်လီၤန့ၢ် လၢထွံၣ်တဖၣ်ဘၣ်. 28 ဒီးအဝဲဒၣ် စံးဆၢတၢ် ဒီးစံးဘၣ်အီၤ, မ့ၢ်လံ, ကစၢ်ဧၢ. အဂ့ၢ်ဒ်အံၤ, ထွံၣ် အိၣ်လၢစီၢ်နီၤခိၣ် အဖီလာ်တဖၣ်န့ၣ်, အီၣ် ဖိသၣ် အတၢ် လီၤဆှုလီၤပလ့ၤ လီၤ. 29 ဒီးစံးဘၣ်အီၤ, မ့ၢ်နတၢ်ကတိၤ တထံၣ်န့ၣ် အဃိ ဒီး, က့ၤတက့ၢ်. တၢ်နါ ဟးထီၣ်ကွံာ်လံ လၢနဖိမုၣ် အလိၤလံ. 30 ဒီးတုၤအက့ၤတုၤ လၢဟံၣ်ဒီး, ထံၣ်ဘၣ်ဝဲ လၢတၢ်နါ ဟးထီၣ်ကွံာ်လံ, ဒီးအဖိမုၣ် မံလီၤ လၢအလီၢ်မံပူၤလီၤ. 31 ဒီးဟးထီၣ်ကွံာ်ကဒီးဝဲ လၢကီၢ်စိၢ်, ဒီးခီဂာ် စံဒိၣ် အကီၢ်, ဒီးလဲၤဆူ ပီၣ်လဲၣ် ကၤလံၤလါ, ဒီးခီဂာ် ဒ့းကးပလံၣ် အကီၢ်ဃၢၤ အသးကံၢ်ပူၤလီၤ. 32 ဒီးပှၤဟဲစိာ်ပှၤ လၢအနၢ်တအၢ ဒီးအုးအးကတာ်ပျ့ၤတဂၤ, ဆူအအိၣ်ဒီး ဃ့ကညးအီၤ, ဒ်သိး အကပာ်ထီၣ် အစု လၢအလိၤလီၤ. 33 ဒီးဟံးန့ၢ် ဒီးဆှၢထီၣ်ကွံာ်အီၤ လၢပှၤဂီၢ်မုၢ် အကျါ, ဆူ တၢ်တဒၢ, ဒီးအူနုာ် အစုနၢ ဆူအနၢ်ပူၤ, ဒီးထူးပှဲာ်ဝဲ, ဒီးထိးဘၣ် အပျ့ၤလီၤ. 34 ဒီးကွၢ်ထီၣ်တၢ် ဆူမူခိၣ် ဒီးကအုကစွါဝဲ, ဒီးစံးဘၣ်အီၤ, အ့ၤဖးသါ, ဒ်ပစံးတၢ်အသိး, အိးထီၣ် တက့ၢ်. 35 ဒီးအနၢ် ကပီၤထီၣ် တကီၢ်ခါ, ဒီးအပျ့ၤ အထူၣ်အပျၢ် လီၤဆှၣ်က့ၤဝဲ, ဒီးကတိၤက့ၤတၢ် ကစီဒီလီၤ. 36 ဒီးမၤလိာ် အဝဲသ့ၣ်, ဒ်သိး အသု တစံးဘၣ်တဲဘၣ် ပှၤနီတဂၤ တဂ့ၤလီၤ, ဘၣ်ဆၣ်ဒီး, ဒံးမၤလိာ်ဝဲန့ၣ်, အဝဲသ့ၣ် ဒံး စံးဘၣ်တဲဘၣ် အါထီၣ် အါအါကလဲာ်လီၤ. 37 ဒီးပာ်အသး ကမၤကမၣ် တကူၢ်သ့ၣ် ဒိၣ်ဒိၣ်ကလဲာ်, ဒီးစံးဝဲ, အဝဲဒၣ် မၤတၢ်လံ ခဲလၢာ် ကစီဒီလံ. ပှၤလၢအနၢ်တအၢတဖၣ်န့ၣ်, ဒုးနၢ်ဟူဝဲ, ဒီးပှၤ လၢအတအုၣ်တဖၣ်န့ၣ်, ဒုးကတိၤဝဲလီၤ. 

1 တၢ် လၢမုၢ်နံၤတဖၣ်န့ၣ် ပှၤဂီၢ်မုၢ် အိၣ်ကဒီး အါအါကလဲာ်, ဒီးတၢ် လၢအကအီၣ်ဝဲန့ၣ် တအိၣ်ဘၣ် နီတမံၤဘၣ်. ဒီးအဝဲဒၣ် ကိးန့ၢ် အပျဲၢ်အဘီၣ် ဆူအအိၣ်ဒီး စံးဘၣ်အီၤ. 2 ယသးကညီၤ ပှၤဂီၢ်မုၢ်လီၤ. အဂ့ၢ်ဒ်အံၤ, အိၣ်တ့ၢ်ဝဲ ဒီးယၤ သၢနံၤလံ ဒီးအတၢ် လၢအကအီၣ်ဝဲန့ၣ်, တအိၣ်ဘၣ် နီတမံၤဘၣ်. 3 ဒီတၢ်သၣ်ဝံၤအသး အဖၢမုၢ်ဒီး, ယမ့ၢ်ပျၢ်ကွံာ်အီၤ ဆူအဟံၣ်ဒီး, ကလီၤဘှါဝဲ လၢကျဲလီၤ. အဂ့ၢ်ဒ်အံၤ, တနီၤနီၤ ဟဲဝဲ လၢအယံၤလီၤ. 4 ဒီးအပျဲၢ်အဘီၣ် စံးဆၢအီၤ, ဒ်သိး ပှၤကဒုးအီၣ်ဘျဲးအီၣ် အဝဲသ့ၣ်တဖၣ်အံၤဒီး, ကထံၣ်န့ၢ် ကိၣ် လၢပှၢ်မုၢ်ကနၢအံၤ ဒ်လဲၣ်. 5 ဒီးအဝဲဒၣ် သံကွၢ်အီၤ, သုကိၣ် အိၣ်ပှံၤ ဖျၢၣ်လဲၣ်. ဒီးစံးဝဲဒၣ် နွံဖျၢၣ်လီၤ. 6 ဒီးမၤလိာ် ပှၤဂီၢ်မုၢ်, ဒ်သိး အကဆ့ၣ်နီၤ လၢဟီၣ်ခိၣ် အဖီခိၣ်, ဒီးဟံးန့ၢ် ကိၣ်နွံဖျၢၣ်န့ၣ်, ဒီးစံးထီၣ်ပတြၢၤ တၢ်အဘျုးအဖှိၣ် ဝံၤဒီး, စိၢ်ဘျဲးဝဲ, ဒီးဟ့ၣ် အပျဲၢ်အဘီၣ် ဒ်သိး အကပာ်လီၤ လၢအမဲာ်ညါ, ဒီးအဝဲသ့ၣ် ပာ်လီၤဝဲ လၢပှၤဂီၢ်မုၢ်န့ၣ် အမဲာ်ညါလီၤ. 7 ဒီးအိၣ်ဒီး ညၣ်ဖိ စှၤဘ့ၣ်, ဒီးဆိၣ်ဂ့ၤတၢ်, ဒီး မၤလိာ်ဝဲ, ဒ်သိး အကပာ်လီၤဝဲ လၢအမဲာ်ညါ စ့ၢ်ကီး လီၤ. 8 ဒီးပှၤအီၣ်ဘျဲး အီၣ်ဝဲ, ဒီးထၢဖှိၣ်က့ၤ အဘျဲၣ်အစဲၢ်, န့ၢ်စဲာ် နွံဖျၢၣ်လီၤ. 9 ဒီးပှၤအီၣ်တၢ်တဖၣ်န့ၣ် အိၣ် လွံၢ်ကထိ ဃၣ်ဃၣ်လီၤ. ဒီးပျၢ်ကွံာ်အီၤလီၤ. 10 ဒီးလဲၤနုာ် လၢကဘီပူၤ ဒီးအပျဲၢ်အဘီၣ် တကီၢ်ခါ, ဒီးဟဲဆူ ဒၤလမၤနူၤသၤ အထံအကီၢ်လီၤ. 11 ဒီးပှၤဖၤရံၤၡဲသ့ၣ်တဖၣ် ဟဲထီၣ်, ဒီးသံကွၢ်သံဒိးအီၤ, ဒီးလ့ပစီအီၤ, ဒီးဃ့ တၢ်ပနီၣ်လီၤလး တမံၤ လၢမူခိၣ် လၢအီၤလီၤ. 12 ဒီး ကအုကစွါဝဲ လၢအသးကံၢ်ပူၤ ဒီးစံးဝဲဒၣ်, ဘၣ်မနုၤ လၢပှၤတစိၤအံၤ ဃု တၢ်ပနီၣ်လီၤလးလဲၣ်. ယစံးဘၣ်တဲဘၣ် သုတီတီအံၤ, တၢ်တဟ့ၣ်ဘၣ် တၢ်ပနီၣ်လီၤလး လၢပှၤတစိၤအံၤဘၣ်. 13 ဒီးဟးသဒၣ်ကွံာ်အီၤ ဒီးလဲၤနုာ်ကဒီး ဆူကဘီပူၤ, ဒီးခီဂာ်ဆူ ဝၢ်ဘးခီလီၤ. 14 ဒီးအဝဲသ့ၣ် သးပ့ၤနီၣ် လၢအကဟံးန့ၢ် ကိၣ်, ဒီးကိၣ် အိၣ်ဒီးအီၤ လၢကဘီပူၤ ထဲတဖျၢၣ်ဧိၤလီၤ. 15 ဒီးမၤလိာ် အီၤ ဒီးစံးဝဲဒၣ်, တိၢ် သုသး, ဒီးပလီၢ် သုသး လၢပှၤဖၤရံၤၡဲ အကိၣ်မံၣ်, ဒီးစီၤဟ့ၤရိာ် အကိၣ်မံၣ်န့ၣ် တက့ၢ်. 16 ဒီး အဝဲသ့ၣ် ကတိၤလိာ်အသး တဂၤ ဒီးတဂၤ, ဒီးစံးဝဲဒၣ်, ပမ့ၢ်တအိၣ်ဘၣ် ဒီးကိၣ် အဃိလီၤ. 17 ဒီးယ့ၣ်ၡူး သ့ၣ်ညါဝဲ ဒီးစံးဘၣ်အီၤ, ဘၣ်မနုၤ လၢသုကတိၤတၢ် လၢသုတအိၣ်ဘၣ် ဒီးကိၣ် အဂ့ၢ်လဲၣ်. မ့ၢ်သုတသ့ၣ်ညါဘၣ်. မ့ၢ် သုနၢ်တပၢၢ်ဒံးဘၣ်ဧါ. သုသးကိၤဒံးဧါ. 18 သုမဲာ် အိၣ်ဒီး မ့ၢ်သုတထံၣ်ဘၣ်ဧါ. သုနၢ် အိၣ်ဒီး သုတနၢ်ဟူဘၣ်ဧါ. မ့ၢ်သုတသ့ၣ်နီၣ်ထီၣ်က့ၤဘၣ်ဧါ. 19 လၢယစိၢ်ဘျဲး ကိၣ် ယဲၢ်ဖျၢၣ် လၢပှၤယဲၢ်ကထိ အဂီၢ်န့ၣ်, မ့ၢ်သုထၢဖှိၣ် န့ၢ်အဘျဲၣ်အစဲၢ် ပှဲၤကုပှံၤဒုလဲၣ်. ဒီးစံးဘၣ်အီၤ, တဆံ ခံဒုလီၤ. 20 ဒီး လၢယစိၢ်ဘျဲး ကိၣ်နွံဖျၢၣ် လၢပှၤလွံၢ်ကထိ အဂီၢ်န့ၣ်, မ့ၢ်သုထၢဖှိၣ်န့ၢ် ပှဲၤစဲာ်ပှံၤဖျၢၣ်လဲၣ်. ဒီးစံးဝဲဒၣ်, နွံဖျၢၣ်လီၤ. 21 ဒီးစံးဘၣ် အဝဲသ့ၣ်န့ၣ်, သုနၢ်တပၢၢ်ဘၣ်န့ၣ်, မ့ၢ်ဒ်လဲၣ်. 22 ဒီးဟဲက့ၤဝဲဆူ ဘ့ၤသစဲဒၤ, ဒီးပှၤဟဲစိာ် ပှၤမဲာ်ဘျီၣ်တဂၤ ဆူအအိၣ်, ဒီးဃ့ကညးအီၤ ဒ်သိး အကထိးဘၣ်အီၤ လီၤ. 23 ဒီးဟံးဃာ် ပှၤမဲာ်ဘျီၣ်အစု, ဒီးလဲၤဆှၢအီၤ ဆူသဝီအချၢ, ဒီးထူးပှဲာ်ဝဲ လၢအမဲာ်သၣ်လိၤ, ဒီးပာ်ထီၣ် အစု လၢအလိၤ, ဒီးသံကွၢ်အီၤ, မ့ၢ်အထံၣ် တၢ်တမံၤမံၤ ဧါ. 24 ဒီးကွၢ်ထီၣ်, ဒီးစံးဝဲဒၣ်, ယထံၣ် ပှၤကညီ, အဂ့ၢ်ဒ်အံၤ, ဒ်သ့ၣ်အသိး, ယထံၣ် အလဲၤတၢ်လီၤ. 25 တုၤနုၤတစု ပာ်ထီၣ်ကဒီး အစု လၢအမဲာ်အလိၤ, ဒီးမၢအကွၢ် ထီၣ်တၢ်, ဒီးဘျါက့ၤဝဲ, ဒီးထံၣ်တၢ် ကိးမံၤဒဲး လီၤတံၢ်လီၤဆဲးလီၤ. 26 ဒီးမၢအက့ၤက့ၤဆူအဟံၣ် ဒီးစံးဝဲဒၣ်, လဲၤနုာ်ဆူ သဝီပူၤ တဂ့ၤ, ဒီးစံးဘၣ်တဲဘၣ် ပှၤအိၣ်လၢသဝီပူၤ နီတဂၤ တဂ့ၤ. 27 ဒီးယ့ၣ်ၡူး အပျဲၢ်အဘီၣ် ဟးထီၣ်ဝဲဆူ  ဖံလံးပံၤကဲၤစါရံၤ အသဝီတဖၣ်, ဒီးအိၣ်ဝဲ လၢကျဲ အဖၢမုၢ်ဒီး, သံကွၢ် အပျဲၢ်အဘီၣ် ဒီးစံးဘၣ်အီၤ, ပှၤကညီ စံးဝဲ လၢယမ့ၢ်မတၤ တဂၤလဲၣ်. 28 ဒီးအဝဲသ့ၣ် စံးဆၢအီၤ, ဒီးစံးဝဲဒၣ်, ပှၤဘျၢတၢ် စီၤယိၤဟၣ်လီၤ. ဒီးအဂၤတနီၤနီၤ စံးဝဲ လၢစီၤအ့ၤလံယၤ, ဒီးအဂၤတနီၤနီၤ စံးဝဲ လၢဝံ တဂၤဂၤလီၤ. 29 ဒီးအဝဲဒၣ် စံးဘၣ်အီၤ. မ့မ့ၢ်သုဝဲသ့ၣ်အံၤ, သုစံး လၢယမ့ၢ်မတၤတဂၤလဲၣ်. စီၤပ့းတရူး စံးဆၢတၢ်, ဒီးစံးဘၣ် အီၤ, နမ့ၢ်ခရံာ်န့ၣ်လီၤ. 30 ဒီးမၤလိာ်အီၤ ဒ်သိးအသု တကတိၤတၢ် လၢအဂ့ၢ်အကျိၤ လၢပှၤနီတဂၤ တဂ့ၤလီၤ. 31 ဒီးသိၣ်က့ၤသီက့ၤအီၤ လၢပှၤကညီဖိခွါအံၤ ဘၣ်ဒိး တၢ်နးတၢ်ဖှီၣ် အါမံၤ, ဒီးကဘၣ် တၢ်ညိကွံာ်အီၤ လၢပှၤသူၣ်က့းသးပှၢ်, ဒီးပှၤလုၢ်တၢ်အခိၣ်, ဒီးပှၤကွဲးလံာ်သ့ၣ်တဖၣ် အစုပူၤ, ဒီးကဘၣ် တၢ်မၤသံအီၤ, ဒီးကဂဲၤဆၢထၢၣ်က့ၤဝဲ လၢသၢနံၤတနံၤလီၤ. 32 ဒီးကတိၤအိၣ်ဖျါ တၢ်ကတိၤ တဘီန့ၣ်လီၤ. ဒီးစီၤပ့းတရူး ဟံးန့ၢ်အီၤ ဒီး သိၣ်ဃီၣ်သီအီၤလီၤ. 33 ဒီးအဝဲဒၣ် ဃၣ်ဃီၤအသး ဒီးထံၣ် အပျဲၢ်အဘီၣ်တဖၣ်, ဒီးသိၣ်ဃီၣ် စီၤပ့းတရူး, ဒီးစံးဝဲဒၣ် ဒုၣ်ဒါဧၢ, ဟးကွံာ်ဆူ ယလီၢ်ခံ တက့ၢ်. အဂ့ၢ်ဒ်အံၤ, နသး တအိၣ်ဘၣ် ယွၤအတၢ်ဘၣ်. မ့ၢ်နသးအိၣ် ပှၤကညီ အတၢ်တခီလီၤ. 34 ဒီး ကိးန့ၢ် ပှၤဂီၢ်မုၢ် ဒီးအပျဲၢ်အဘီၣ် ဆူအအိၣ်, ဒီးစံးဘၣ်အီၤ, ဖဲဒၣ် ပှၤ လၢတၢ်မိၣ်ဟဲပိာ်အသး လၢယခံ တဂၤဂၤန့ၣ်, မ်အညိကွံာ်အသးဒၣ်ဝဲ, ဒီးဟံးန့ၢ် အထူၣ်စုညါ, ဒီးပိာ်ယခံ တက့ၢ်. 35 အဂ့ၢ်ဒ်အံၤ, ဖဲဒၣ် ပှၤလၢအသးအိၣ် အုၣ်က့ၤခီၣ်က့ၤအသး တဂၤဂၤန့ၣ်, ကမၤဟါမၢ်ကွံာ်အီၤလီၤ. ဒီးဖဲဒၣ် ပှၤလၢအသးဟါမၢ်ကွံာ်ဝဲ လၢယဃိ, ဒီး လၢတၢ်သးခုအကစီၣ် အဃိ တဂၤဂၤန့ၣ်, ကအုၣ်က့ၤခီၣ်က့ၤအသးလီၤ. 36 အဂ့ၢ်ဒ်အံၤ, ပှၤကညီ မ့ၢ်န့ၢ်ဘၣ် ဟီၣ်ခိၣ် ဒီဘ့ၣ်ညါ, ဒီးမၤဟါမၢ်ကွံာ်အသးဒီး, မ့ၢ်အန့ၢ်ဘျုး မနုၤလဲၣ်. 37 မ့တမ့ၢ်ဘၣ်ဒီး, ပှၤကညီ ကဟ့ၣ် အပှ့ၤ လၢအသး အဂီၢ် လၢမနုၤတမံၤလဲၣ်. 38 အဂ့ၢ်ဒ်အံၤ, ဖဲဒၣ် ပှၤလၢအမဲာ်ဆှးယၤ ဒီးယကလုၢ်ယကထါ လၢပှၤအဲၣ်ဘၢတၢ် ဒီးပှၤတၢ်ဒဲးဘးဖိ တစိၤအံၤ အကျါ ဒီး, ပှၤကညီဖိခွါအံၤ ကမဲာ်ဆှးအီၤ, ဖဲအဟဲ လၢအပၢ် အလၤကပီၤ, အိၣ်ဒီး အကလူးစီဆှံတဖၣ်န့ၣ်လီၤ. 

1 ဒီးစံးဘၣ်အီၤ, ယစံးဘၣ်တဲဘၣ်သု တီတီအံၤ, ပှၤတနီၤနီၤ အိၣ်ဝဲ လၢပှၤဆၢထၢၣ် ဖဲအံၤ အကျါ လၢအတချုး ထံၣ်ဒံးဘၣ် ယွၤအဘီအမုၢ်ဟဲ ဒီးအစိကမီၤန့ၣ် ဒီး, တလ့ၣ်ကွၢ်ဘၣ်တၢ်သံဘၣ်. 2 လၢန့ၣ် အလီၢ်ထံ ဃုနံၤဒီး, ယ့ၣ်ၡူး ဟံးန့ၢ် စီၤပ့းတရူး, ဒီးစီၤယၤကိာ်, ဒီးစီၤယိၤဟၣ်, ဒီးလဲၤဆှၢထီၣ်အီၤ ဆူကစၢၢ်ဖးထီ တဖျၢၣ် အလိၤ, ထဲ အကစၢ်ဒၣ်ဝဲတဖၣ်လီၤ. ဒီးအက့ၢ်အဂီၤ လဲလိာ်အသး လၢအဝဲသ့ၣ် အမဲာ်ညါ, 3 ဒီးအကူအသိး ကယဲၢ်ကယူာ်ဒီး ဝါဒိၣ်မး ဒ်မူခိၣ်ဖိ အသိးလီၤ. ပှၤဆှုၣ်တၢ်ဖိ လၢဟီၣ်ခိၣ်ချၢ မၤဝါထီၣ်တၢ် ဒ်န့ၣ်အသိး တသ့ဘၣ်လီၤ. 4 ဒီးစီၤအ့ၤလံၤယၤ, ဒီးစီၤမိၤၡ့ အိၣ်ဖျါထီၣ် လၢအဝဲသ့ၣ် အမဲာ်ညါ, ဒီးကတိၤလိာ်အသး ဒီးယ့ၣ်ၡူးလီၤ. 5 ဒီးစီၤပ့းတရူး ကတိၤတၢ် ဒီးစံးဘၣ် ယ့ၣ်ၡူး, ရၤဘံဧၢ, ပအိၣ်ဖဲအံၤ ဂ့ၤမးလီၤ. ဒီးမ်ပမၤဒဲ သၢဖျၢၣ်, လၢနဂီၢ်တဖျၢၣ်, ဒီး လၢစီၤမိၤၡ့ အဂီၢ် တဖျၢၣ်, ဒီး လၢစီၤအ့ၤလံယၤ အဂီၢ် တဖျၢၣ်န့ၣ် တက့ၢ်. 6 အဂ့ၢ်ဒ်အံၤ, ကစံးတၢ် ဒ်လဲၣ်ဒ်လဲၣ်န့ၣ်, တသ့ၣ်ညါဝဲဘၣ်. အဂ့ၢ်ဒ်အံၤ, အဝဲသ့ၣ် ပျံၤတၢ် ဒိၣ်မးလီၤ. 7 ဒီးတၢ်အၢၣ်တလိၣ် ကဒုဘၣ်အီၤ, ဒီးတၢ်အကလုၢ်သီၣ် လီၤ လၢတၢ်အၢၣ် အပူၤ စံးဝဲဒၣ်, အဝဲတဂၤအံၤ မ့ၢ်ယဖိခွါ လၢယအဲၣ် အီၤ, ကနၣ် အကလုၢ် တက့ၢ်. 8 ဒီးကွၢ်တရံးတၢ်သတူၢ် ကလာ်, ဒီးတထံၣ်ဘၣ် ပှၤနီတဂၤဘၣ်. ထံၣ် ထဲယ့ၣ်ၡူး ဒီး အကစၢ်ပှၢ်ဒၣ်ဝဲသ့ၣ်တဖၣ်န့ၣ်ဧိၤလီၤ. 9 ဒီးအဝဲသ့ၣ် ဟဲက့ၤလီၤ လၢကစၢၢ်လိၤ အဖၢမုၢ်ဒီး, အဝဲဒၣ် မၤလိာ်အီၤ ဒ်သိး တၢ် လၢအထံၣ်ဝဲတဖၣ်န့ၣ်, မ့တမ့ၢ်ဘၣ် လၢပှၤကညီဖိခွါ ဂဲၤဆၢထၢၣ်က့ၤ လၢတၢ်သံ အလီၢ်ခံဒီး, အသုတစံးဘၣ်တဲဘၣ် ပှၤနီတဂၤ တဂ့ၤ. 10 ဒီးတၢ်ကတိၤတဘီန့ၣ်, အဝဲသ့ၣ် ဟံးဃာ် လၢအကျါဒၣ်ဝဲ, ဒီးသံကွၢ်လိာ်အသး, တၢ်ဂဲၤဆၢထၢၣ်က့ၤ လၢတၢ်သံန့ၣ်, မ့ၢ်အမ့ၢ်မနုၤလဲၣ်. 11 ဒီးအဝဲသ့ၣ် သံကွၢ်အီၤ ဒီးစံးဝဲဒၣ်, ဘၣ်မနုၤ လၢပှၤကွဲးလံာ်စံးဝဲ လၢစီၤအ့ၤလံယၤ ဘၣ်ဟဲဆိလဲၣ်. 12 ဒီးအဝဲဒၣ် စံးဆၢတၢ် ဒီးစံးဘၣ်အီၤ, စီၤအ့ၤလံယၤ ဟဲဆိဝဲသပှၢ်တၢၢ် ဒီးမၤက့ၤ တၢ်ခဲလၢာ်လီၤ. ဒီးတၢ်ကွဲးအသး လၢပှၤကညီဖိခွါအံၤ အဂ့ၢ်, လၢအကဘၣ် တၢ်အါမံၤ, ဒီးပှၤ ကမၤအီၤ တရီတပါန့ၣ် ဒ်လဲၣ်. 13 မ့မ့ၢ် ယစံးဘၣ်တဲဘၣ်သု လၢစီၤအ့ၤလံယၤ ဟဲ တုၤဝံၤလံဝဲလံ. ဒီးဒ်တၢ်ကွဲးအသး လၢအဂ့ၢ် အသိးန့ၣ်, အဝဲသ့ၣ် မၤအီၤ ဖဲဒၣ်အသးလီၤ. 14 ဒီးတုၤအဟဲ တုၤဝဲ လၢအပျဲၢ်အဘီၣ် အအိၣ်ဒီး, ထံၣ် လၢပှၤဂီၢ်မုၢ်ဖးဒိၣ် အိၣ်ဝးတရံးအီၤ, ဒီးပှၤကွဲးလံာ်သ့ၣ်တဖၣ် သံကွၢ်လိာ်အသး ဒီးအဝဲသ့ၣ် လီၤ. 15 ဒီးပှၤဂီၢ်မုၢ် ခဲလၢာ် တုၤအထံၣ်အီၤ ဒီး, ကမၢကမၣ် တကီၢ်ခါ ဒိၣ်မး, ဒီးဃ့ၢ်ဃီၤဆူ အအိၣ်, ဒီးကတိၤဒိၣ်အီၤလီၤ. 16 ဒီးအဝဲဒၣ် သံကွၢ်အီၤ, သုသံကွၢ်သံဒိး ဒီးပှၤတဖၣ်န့ၣ်, လၢမနုၤတမံၤလဲၣ်. 17 ဒီးပှၤအိၣ်လၢပှၤဂီၢ်မုၢ်အကျါ တဂၤ စံးဆၢတၢ် ဒီးစံးဝဲဒၣ်, သရၣ်ဧၢ, ယဖိခွါ လၢတၢ်နါတအုၣ် အိၣ်လၢအလိၤတဂၤန့ၣ်, ယဟဲစိာ် ဆူနအိၣ်လီၤ. 18 ဒီးဖဲဒၣ် အဟံးဃာ်အီၤ တပူၤပူၤန့ၣ်, ထွၣ်လီၤဃံၤဆူၣ်အီၤ, ဒီးအကိာ်ပူၤ သဘှဲထီၣ်, ဒီးအမဲအ့ၣ်တဃံး, ဒီးဃဲၤလီၤဝဲလီၤ. ဒီးယစံးဘၣ်တဲဘၣ် နပျဲၢ်နဘီၣ်, ဒ်သိး အကဟီထီၣ်ကွံာ်အီၤ, ဒီးမၤဝဲ တသ့ဘၣ်, 19 ဒီးအဝဲဒၣ် စံးဆၢ ပှၤတဖၣ်န့ၣ် ဒီးစံးဝဲဒၣ်, သုဝဲသ့ၣ်ပှၤ လၢအတနာ်ဘၣ်တၢ် တစိၤဧၢ, မ့ၢ်ယကအိၣ်ဒီးသု ဆံးယံာ်လဲၣ်. ယကဝံသးစူၤသု ဆံးယံာ်လဲၣ်. ဟဲစိာ်အီၤ ဆူယအိၣ် တက့ၢ်. 20 ဒီးပှၤ ဟဲစိာ်အီၤ ဆူအအိၣ် ဒီးတုၤအထံၣ်အီၤ ဒီး, တၢ်နါ မၤပျုၢ် ထိးထီၣ်အီၤ တကီၢ်ခါ, ဒီးလီၤဃံၤဝဲ လၢဟီၣ်ခိၣ် အဖီခိၣ်, ဒီးအကိာ်ပူၤ သဘှဲထီၣ်, ဒီးတလ့ၣ်ကံးကူးအသး လီၤ. 21 ဒီးသံကွၢ် အပၢ်, တၢ်မၤအီၤ ဒ်အံၤအသိး ဆံးယံာ်တ့ၢ်လံလဲၣ်, ဒီးစံးဝဲဒၣ်, လၢအဖိသၣ် လံၤလံၤန့ၣ်လီၤ. 22 ဒီးတၢ်တ့ၢ်လီၤကွံာ်အီၤ ဆူမ့ၣ်အူပူၤ, ဒီးဆူထံကျါ တလီၢ်လီၢ် တလီၢ်လီၢ် ဒ်သိး အကမၤဟးဂီၤအီၤလီၤ. မ့မ့ၢ်နဲဒၣ်အံၤ, နမၤမ့ၢ်သ့ တမံၤမံၤဒီး, သူၣ်ကညီၤသးကညီၤပှၤ, ဒီးမၤစၢၤ ပှၤ တက့ၢ်. 23 ဒီးယ့ၣ်ၡူး စံးဘၣ်အီၤ, နနာ် မ့ၢ်သ့ဒီး, တၢ်သ့တၢ်လၢာ် လၢပှၤ လၢအနာ်တၢ် အဂီၢ်လီၤ. 24 ဒီးဖိသၣ်အပၢ်န့ၣ်, ကိးပသူထီၣ် တကီၢ်ခါ, ဒီးအမဲာ်ထံ လီၤ ဒီးစံးဝဲဒၣ်, ယနာ်လီၤ, ယတၢ်တနာ်ဘၣ်အံၤ မၤစၢၤလၢ် တက့ၢ်. 25 ဒီးတုၤယ့ၣ်ၡူး ထံၣ် လၢပှၤဂီၢ်မုၢ် ဟဲဃ့ၢ်ဖှိၣ်ဝဲဒီး, ဒူ တၢ်နါ ဒီးစံးဘၣ်အီၤ, တၢ်နါ တအုၣ် ဒီးအနၢ်တအၢ တဒုဧၢ, ယမၤလိာ်နၤယဲ, ဟးထီၣ်ကွံာ် လၢအလိၤ တက့ၢ်. ဒီး လၢအလိၤန့ၣ် လဲၤနုာ်လၢၤ တဂ့ၤ. 26 ဒီးကိးပသူထီၣ်, ဒီးမၤပျုၢ်ထိးထီၣ်အီၤ နးမး, ဒီးဟးထီၣ်ကွံာ်ဝဲလီၤ. ဒီးအဝဲဒၣ် ကဲထီၣ် ဒ်ပှၤသံ အသိး, တုၤပှၤအါဂၤ စံးဝဲ လၢအသံလီၤ. 27 ဘၣ်ဆၣ်ဒီး ယ့ၣ်ၡူး ဟံးဃာ် အစု, ဒီးဝံၣ်ဆၢထၢၣ်အီၤ, ဒီးဂဲၤဆၢထၢၣ်က့ၤဝဲလီၤ. 28 ဒီးလဲၤနုာ်ဝဲဆူ ဟံၣ်ပူၤ, ဒီးအပျဲၢ်အဘီၣ် သံကွၢ်အီၤ ကစုဒု, ပဝဲဒၣ်အံၤ, ပဟီထီၣ်ကွံာ်အီၤ တသ့ဘၣ်န့ၣ်, မ့ၢ်အဘၣ်မနုၤလဲၣ်. 29 ဒီးစံးဘၣ်အီၤ, အအံၤတကလုာ် ဟးထီၣ်ကွံာ် လၢတၢ်ဂုၤတၢ်ဂၤ တသ့ဘၣ်, သ့ထဲ လၢတၢ်ဘါထုကဖၣ်ဧိၤလီၤ. 30 ဒီးဟးထီၣ်ဖဲန့ၣ်, ဒီးလဲၤခီဂာ်ကွံာ် ကၤလံၤလါ, ဒီးတၢ်တမိၣ် ဒုးသ့ၣ်ညါဘၣ်အသး လၢပှၤနီတဂၤဘၣ်. 31 အဂ့ၢ်ဒ်အံၤ, သိၣ်က့ၤသီက့ၤ အပျဲၢ်အဘီၣ် ဒီးစံးဘၣ်အီၤ, လၢပှၤကညီဖိခွါအံၤ ဘၣ်တၢ်ဟ့ၣ်လီၤဝဲဆူ ပှၤကညီအစုပူၤ, ဒီးကမၤသံအီၤလီၤ. ဒီးဘၣ်တၢ်မၤသံအီၤ အလီၢ်ခံ ပှဲၤထီၣ် သၢနံၤတနံၤန့ၣ်, ကဂဲၤဆၢထၢၣ်က့ၤဝဲလီၤ. 32 ဒီးတၢ်ကတိၤတဘီန့ၣ်, အနၢ်တပၢၢ်ဘၣ်ဝဲဘၣ်. ဒီးသံ ကွၢ်အီၤ တဘူၣ်ဘၣ်လီၤ. 33 ဒီးဟဲဝဲဆူ ကပ့းရနီၣ်, ဒီးအိၣ်ဝဲ လၢဟံၣ်ပူၤ, ဒီးအဝဲဒၣ် သံကွၢ် အဝဲသ့ၣ်, သုအိၣ်လၢကျဲ အဖၢမုၢ်ဒီး, သုကတိၤလိာ်သုသး လၢမနုၤတမံၤ အဂ့ၢ်လဲၣ်. 34 ဒီးအိၣ်ဝဲ ဘှီၣ်ကလာ် တကူၢ်သ့ၣ်လီၤ. အဂ့ၢ်ဒ်အံၤ, မ့ၢ်မတၤမတၤမ့ၢ် အဒိၣ်ကတၢၢ် အဂ့ၢ်န့ၣ်, ကတိၤလိာ်အသး လၢကျဲပူၤ လီၤ. 35 ဒီးဆ့ၣ်နီၤဝဲ, ဒီးကိးဃီၤ ပှၤတဆံခံဂၤန့ၣ် ဒီးစံးဘၣ်အီၤ. ပှၤမ့ၢ်မိၣ်ကဲဘၣ်အသး လၢတၢ်အခိၣ် တဂၤဂၤဒီး, ကကဲထီၣ် ပှၤအဆံးကတၢၢ် လၢပှၤခဲလၢာ် အကျါ, ဒီးပှၤခဲလၢာ် အခ့အပှၤလီၤ. 36 ဒီးဟံးန့ၢ် ဖိသၣ်တဂၤ, ဒီးပာ်လီၤအီၤ လၢအကျါ, ဒီးဖိးဃာ်အီၤ လၢအစု, ဒီးစံးဘၣ် အဝဲသ့ၣ်, ဖဲဒၣ် ပှၤလၢအတူၢ်လိာ် ဖိသၣ် ဒ်အံၤ အသိးတဂၤ, လၢယမံၤ အဃိန့ၣ် ဒီး, မ့ၢ်အတူၢ်လိာ်ယၤ လီၤ. 37 ဒီးဖဲဒၣ် ပှၤလၢအတူၢ်လိာ်ယၤန့ၣ်, တမ့ၢ်ဘၣ် အတူၢ်လိာ်ယၤဘၣ်. မ့ၢ်အတူၢ်လိာ်ပှၤ လၢအမၢလီၤယၤ တဂၤလီၤ. 38 ဒီးစီၤယိၤဟၣ် ကတိၤဆၢတၢ် လၢအီၤ ဒီးစံးဝဲဒၣ်, သရၣ်ဧၢ, ပထံၣ် မတၤတဂၤ လၢအတပိာ်ဘၣ်ပခံ, ဒီးဟီထီၣ်ကွံာ် တၢ်နါ လၢနမံၤ, ဒီးပတြီ အီၤလီၤ. အဂ့ၢ်ဒ်အံၤ, မ့ၢ်အတပိာ်ဘၣ် ပခံဘၣ်လီၤ. 39 ဒီးယ့ၣ်ၡူး စံးဝဲဒၣ်, တြီ အီၤဂ့ၤ, အဂ့ၢ်ဒ်အံၤ, ပှၤလၢအမၤ တၢ်လီၤလး လၢယမံၤန့ၣ်, စံးအၢယၤ ညီကဒၣ် တသ့ဘၣ် နီတဂၤဘၣ်. 40 အဂ့ၢ်ဒ်အံၤပှၤ လၢအထီဒါဘၣ်ပှၤန့ၣ်မ့ၢ် အိၣ်လၢပပူၤလီၤ. 41 အဂ့ၢ်ဒ်အံၤ, ဖဲဒၣ် ပှၤလၢအဒုးအီသု လၢထံခုၣ်တလီခီ လၢယမံၤ လၢသု ဘၣ်ဃးဒီး ခရံာ် အဃိဒီး, ယစံးဘၣ်တဲဘၣ်သု တီတီအံၤ, အဘျုး တဟါမၢ်ဘၣ်ဝဲဘၣ်. 42 ဒီးပှၤအဆံး လၢအနာ်က့ၤယၤတဖၣ် အကျါတဂၤန့ၣ်, ဖဲဒၣ် ပှၤလၢအဒုးလီၤဃံၤအီၤ ဒီး, ဆၢၣ်ဂူာ်လၢၢ် မ့ၢ်ဘၣ်စၢဃာ် လၢအကိာ်, ဒီးအဝဲဒၣ် ဘၣ်တၢ်တ့ၢ်လီၤကွံာ် အီၤ ဆူပီၣ်လဲၣ်ပူၤဒီး, ကဂ့ၤဒၣ်တၢ် လၢအဂီၢ်လီၤ. 43 ဒီးနစု မ့ၢ်ဒုးလီၤဃံၤနၤဒီး, ဒီၣ်တဲာ်ကွံာ်အီၤ တက့ၢ်. နမ့ၢ်လဲၤနုာ်ဆူ တၢ်မူအပူၤ လၢနစုတူာ်န့ၣ်, ဂ့ၤန့ၢ် နလဲၤဆူလရာ်ပူၤ လၢမ့ၣ်အူ လၢအလီၤပံာ် တသ့ဘၣ်အပူၤ အိၣ်ဒီး နစု ခံခီလၢာ် တက့ၢ်လီၤ. 44 တၢ်ဖဲန့ၣ် အလၢၣ် တသံဘၣ်. ဒီးမ့ၣ်အူ တလီၤပံာ်ဘၣ်လီၤ. 45 ဒီးနခီၣ် မ့ၢ်မၤလီၤဃံၤနၤ ဒီး, ဒီၣ်တဲာ်ကွံာ်အီၤ တက့ၢ်. နမ့ၢ်လဲၤနုာ်ဆူ တၢ်မူအပူၤ ဒီးနခီၣ်တူာ်န့ၣ်, ဂ့ၤန့ၢ် နဘၣ်တၢ်တ့ၢ်လီၤနၤ ဆူလရာ်ပူၤ, ဆူမ့ၣ်အူ လၢအလီၤပံာ် တသ့ဘၣ် အပူၤ, အိၣ်ဒီး နခီၣ် ခံခီလာ် တက့ၢ်လီၤ. 46 တၢ်ဖဲန့ၣ် အလၢၣ် တသံဘၣ်, ဒီးမ့ၣ်အူ တလီၤပံာ်ဘၣ်လီၤ. 47 ဒီးနမဲာ် မ့ၢ်မၤလီၤဃံၤနၤဒီး, ကွံာ်တ့ၢ်ကွံာ်အီၤ တက့ၢ်. နမ့ၢ်လဲၤနုာ်ဆူ ယွၤအဘီအမုၢ် အပူၤ ဒီးနမဲာ် တခီဧိၤန့ၣ်, ဂ့ၤန့ၢ် နဘၣ်တၢ်တ့ၢ်လီၤကွံာ်နၤ ဆူလရာ်မ့ၣ်အူ အပူၤ, အိၣ်ဒီး နမဲာ် ခံခီလၢာ် တက့ၢ်လီၤ. 48 တၢ်ဖဲန့ၣ် အလၢၣ် တသံဘၣ်, ဒီးမ့ၣ်အူ တလီၤပံာ်ဘၣ်လီၤ. 49 အဂ့ၢ်ဒ်အံၤ, ကယဲၢ် ပှၤကိးဂၤဒဲး ကဘၣ် တၢ်ဃါအီၤ လၢမ့ၣ်အူ, ဒီး ကယဲၢ် တၢ်လုၢ်ခဲလၢာ် ကဘၣ် တၢ်ဃါအီၤ လၢအံသၣ်လီၤ. 50 အံသၣ်န့ၣ်မ့ၢ် တၢ်အဂ့ၤလီၤ. ဘၣ်ဆၣ်ဒီး, အံသၣ်အဟီ မ့ၢ်ဘျါဒီး, မ့ၢ်သု ကဒုးဟီက့ၤအီၤ လၢမနုၤတမံၤလဲၣ်. သုဝဲသ့ၣ်အံၤ, အိၣ်ဒီး အံသၣ် လၢသုပူၤဒၣ်သုဝဲ, ဒီးအိၣ်ဃူလိာ်ဖိးလိာ် သုသး တက့ၢ်. 

1 ဒီးဂဲၤဆၢထၢၣ် လၢတၢ်အလီၢ်ဖဲန့ၣ်, ဒီးလဲၤကျဲ လၢယၢ်ဒ့ၣ် ဝၢ်ဘးခီ, ဆူယူဒၤ အကီၢ်ဃၢၤန့ၣ်လီၤ. ဒီးပှၤဂီၢ်မုၢ် ဟဲအိၣ်ဖှိၣ်ကဒီး ဆူအအိၣ်, ဒီးအဝဲဒၣ် ဒ်အလုၢ်အလၢ်အသိး, သိၣ်က့ၤသီက့ၤကဒီးအီၤလီၤ. 2 ဒီးပှၤဖၤရံၤၡဲတဖၣ် ဟဲဝဲ, ဒီးလ့ပစီအီၤ, ဒီးသံကွၢ် အီၤ လၢပှၤပာ်မၢ်အမါဂ့ၤ စ့ၢ်ကီးဧါ. 3 ဒီးအဝဲဒၣ် စံးဆၢတၢ် ဒီးစံးဘၣ်အီၤ, မ့ၢ် စီၤမိၤၡ့ မၤလိာ်သု ဒ်လဲၣ်. 4 ဒီးအဝဲသ့ၣ် စံးဝဲဒၣ်, စီၤမိၤၡ့ ဒုးကွဲးလံာ်လီၤဖှၣ်, ဒီးဒုးပာ်မၢ် အီၤလီၤ. 5 ဒီးယ့ၣ်ၡူး စံးဆၢတၢ် ဒီးစံးဘၣ်အီၤ မ့ၢ်အကွဲးန့ၢ် သုတၢ်မၤလိာ် တမံၤအံၤ, လၢသုသူၣ်ကိၤသးကိၤ အဃိလီၤ. 6 လၢအတ့လီၤတၢ် အခီၣ်ထံးန့ၣ် ယွၤတ့လီၤ ပိာ်မုၣ် ဒီးပိာ်ခွါလီၤ. 7 အကူၢ်မ့ၢ်ဒ်န့ၣ်ဒီး, ပိာ်ခွါ ကဟးသဒၣ် အမိၢ် ဒီးအပၢ်, ဒီးကဘျုးအသးဒီး အမါ, ဒီးတၢ် လၢပှၤခံဂၤန့ၣ် ကကဲထီၣ် ပှၤတသွံၣ်ဃီ တညၣ်ဃီလီၤ 8 မၤသးဒ်န့ၣ်ဒီး, တမ့ၢ်လၢၤဘၣ်, ပှၤခံဂၤဘၣ်, မ့ၢ် ပှၤတသွံၣ်ဃီ တညၣ်ဃီလီၤ. 9 မၤသးဒ်န့ၣ်ဒီး, တၢ် လၢယွၤပာ်ဃုာ်ဝဲန့ၣ်, မ်ပှၤကညီ သုတထုးဖှၣ် တဂ့ၤ. 10 ဒီး လၢဟံၣ်ပူၤန့ၣ်, အပျဲၢ်အဘီၣ် သံကွၢ်ကဒီးအီၤ လၢတၢ်န့ၣ်တမံၤ အဂ့ၢ်အကျိၤလီၤ. 11 ဒီးအဝဲဒၣ် စံးဘၣ်အီၤ ဖဲဒၣ် ပှၤလၢအပာ်မၢ်အမါ, ဒီးအိၣ်ဃုာ်ဒီး ပိာ်မုၣ်အဂၤ တဂၤဂၤန့ၣ်, မ့ၢ်အအဲၣ်ဘၢအမါလီၤ. 12 ဒီးပိာ်မုၣ် မ့ၢ်ပာ်မၢ် အဝၤ, ဒီးအိၣ်ဃုာ်ဒိး ပိာ်ခွါအဂၤတဂၤန့ၣ် ဒီး, မ့ၢ်အအဲၣ်ဘၢအဝၤလီၤ. 13 ဒီးပှၤဟဲစိာ်ဖိသၣ်တဖၣ် ဆူအအိၣ်, ဒ်သိး အကထိးဘၣ်အီၤ, ဒီးအပျဲၢ်အဘီၣ် ဒူ ပှၤ လၢအဟဲစိာ်အီၤတဖၣ် အလိၤလီၤ. 14 ဘၣ်ဆၣ်ဒီး ယ့ၣ်ၡူး ထံၣ်ဝဲ ဒီးတဘၣ်ဘၣ် အသးဘၣ်, ဒီးစံးဘၣ်အီၤ, ပျဲ ဖိသၣ်တဖၣ်န့ၣ် ဟဲဆူယအိၣ် တက့ၢ်. ဒီးတြီအီၤ တဂ့ၤ. အဂ့ၢ်ဒ်အံၤ, ယွၤအဘီဖိ မုၢ်ဖိမ့ၢ် ပှၤဒ်န့ၣ် အသိးလီၤ. 15 ယစံးဘၣ်တဲဘၣ်သု တီတီအံၤ, ဖဲဒၣ် ပှၤလၢအတဒိးန့ၢ်ဘၣ် ယွၤအဘီအမုၢ် ဒ်ဖိသၣ်အသိး တဂၤဂၤန့ၣ်, တနုာ်ဘၣ် လၢအပူၤ လ့ၤတက့ၤဘၣ်. 16 ဒီးစိာ်ဖိးထီၣ်အီၤ လၢအစုဒုၣ်လိၤ, ဒီးပာ်အစု လၢအလိၤ, ဒီးဆိၣ်ဂ့ၤအီၤလီၤ. 17 ဒီးတုၤအဟးထီၣ်ဝဲဆူ ကျဲအပူၤ ဒီး, ပှၤတဂၤဟဲဃ့ၢ် ဆူအအိၣ်, ဒီးချံးလီၤအခီၣ်, ဒီးသံကွၢ်အီၤ, သရၣ် လၢအဂ့ၤဧၢ, ဒ်သိး ယကန့ၢ်ဘၣ်သါ တၢ်မူ အထူအယိာ်ဒီး, ယဘၣ်မၤ တၢ်မနုၤတမံၤလဲၣ်. 18 ဒီးယ့ၣ်ၡူး စံးဘၣ်အီၤ, ဘၣ်မနုၤ လၢနကိးယၤ လၢအဂ့ၤလဲၣ်. ပှၤအဂ့ၤ တအိၣ်ဘၣ်, အိၣ်ထဲ ယွၤတဂၤဧိၤလီၤ. 19 တၢ်မၤလိာ်တဖၣ် နသ့ၣ်ညါလံ. မၤသံ ပှၤကညီ တဂ့ၤ. အဲၣ်ဘၢမါအဲၣ်ဘၢဝၤ တဂ့ၤ, ဟုၣ်တၢ် တဂ့ၤ, အုၣ်နသး လၢတၢ်ကတိၤ ကဘျံးကဘျၣ် တဂ့ၤ, လီအီၣ် ပှၤဂၤအတၢ် တဂ့ၤ, ယူးယီၣ် နမိၢ် ဒီးနပၢ် တက့ၢ်လီၤ. [၂မိၤ.၂၀း၁၂-၁၆]. 20 ဒီးအဝဲဒၣ် စံးဆၢတၢ် ဒီးစံးဘၣ်အီၤ, သရၣ်ဧၢ, တၢ်န့ၣ်တဖၣ် ခဲလၢာ် ယတိၢ်န့ၢ် လၢယဖိၣ်သၣ်ခွါထီၣ် လံၤလံၤန့ၣ်လီၤ. 21 ဒီးယ့ၣ်ၡူး ကွၢ်အီၤ ဒီးအဲၣ်အီၤ, ဒီးစံးဘၣ်အီၤ, န တလၢတပှဲၤဘၣ် အိၣ်တမံၤလီၤ. ဖဲဒၣ် နတၢ်အိၣ်တဖၣ်န့ၣ်, လဲၤဆါကွံာ်, ဒီးဟ့ၣ်တၢ် လၢပှၤဖှီၣ်ဖိယာ်ဖိ တက့ၢ်. ဒီးနကအိၣ်ဒီး နတၢ်လုၢ်ဒိၣ်ပှ့ၤဒိၣ် လၢမူခိၣ်, ဒီးဟဲပိာ် ယခံ တက့ၢ်. 22 ဒီးအမဲာ်လီၤသပှၢ် လၢတၢ်ကတိၤတထံၣ်န့ၣ် အဃိ, ဒီးအသူၣ်အုးအသးအုး, ဒီးက့ၤက့ၤဝဲလီၤ. အဂ့ၢ်ဒ်အံၤ, အစုလီၢ်အခီၣ်ခိၣ် အိၣ် အါမးလီၤ. 23 ဒီးယ့ၣ်ၡူး ကွၢ်တရံးဝဲ, ဒီးစံးဘၣ် အပျဲၢ်အဘီၣ်, ပှၤအထူးအတီၤတဖၣ် လဲၤနုာ်ဆူ ယွၤအဘီအမုၢ် အပူၤန့ၣ် ကီ ဆံးဒိၣ်လဲၣ်. 24 ဒီးအပျဲၢ်အဘီၣ် ကမၢကမၣ်ဝဲ လၢအတၢ်ကတိၤတဖၣ် အဃိလီၤ. ဒီးယ့ၣ်ၡူး စံးဆၢကဒီးတၢ်, ဒီးစံးဘၣ်အီၤ, ဖိသ့ၣ်လံၤသ့ၣ်ဧၢ, ပှၤလၢအသန့ၤအသး လၢအတၢ်ထူးတၢ်တီၤတဖၣ်န့ၣ်, လဲၤနုာ်ဆူ ယွၤအဘီအမုၢ် အပူၤန့ၣ် ကီ ဆံးဒိၣ်လဲၣ်. 25 ကီၤလၤအူး ဝၣ်ဖျိ ထးအမဲၢ်ခံပူၤန့ၣ်, ညီန့ၢ် ပှၤအထူးအတီၤ လဲၤနုာ်ဆူ ယွၤအဘီအမုၢ် အပူၤ တက့ၢ်လီၤ. 26 ဒီးအဝဲသ့ၣ် ပာ်အသး ကမၢကမၣ် ဒိၣ်ဒိၣ်ကလဲာ်, ဒီးစံးလိာ်အသး, ဒီးမ့ၢ်မတၤ တုၤလၢတၢ်အုၣ်က့ၤခီၣ်က့ၤ ကသ့တဂၤလဲၣ်. 27 ဒီးယ့ၣ်ၡူး ကွၢ်ထံအီၤ, ဒီးစံးဝဲဒၣ်, တသ့ဘၣ်ဒီး ပှၤကညီ ဘၣ်ဆၣ်ဒီး, တသ့ဘၣ်ဒီးယွၤန့ၣ် တမ့ၢ်ဘၣ်. အဂ့ၢ်ဒ်အံၤ, ယွၤသ့တၢ်လၢာ်လီၤ. 28 ဒီးစီၤပ့းတရူး စံးဘၣ်အီၤ, ကွၢ်ကွၢ်, ပဝဲဒၣ်အံၤ, ပဟးသဒၣ် တၢ်ခဲလၢာ်, ဒီးပပိာ်နခံလံ. 29 ဒီးယ့ၣ်ၡူး စံးဆၢ တၢ်, ဒီးစံးဝဲဒၣ်, ယစံးဘၣ်တဲဘၣ်သု တီတီအံၤ, ပှၤလၢအဟးသဒၣ် အဟံၣ်အဃီ မ့ၢ်ဂ့ၤ, အဒီပုၢ်ဝဲၢ်မုၣ် မ့ၢ်ဂ့ၤ, အဒီပုၢ်ဝဲၢ်ခွါ မ့ၢ်ဂ့ၤ, အမိၢ်မ့ၢ်ဂ့ၤ, အပၢ်မ့ၢ်ဂ့ၤ, အဖိအမါမ့ၢ်ဂ့ၤ, အဖိအလံၤမ့ၢ်ဂ့ၤ, အစံာ်ဧိၤပှဲၤဧိၤ မ့ၢ်ဂ့ၤ, လၢယဃိဒီး လၢတၢ်သးခုကစီၣ် အဃိန့ၣ်, 30 ကန့ၢ်က့ၤ အါန့ၢ် အလီၢ်တကယၤ လၢအအံၤတဃၣ်, ဒီးအဟံၣ်အဃီ, ဒီးအဒီပုၢ်ဝဲၢ်မုၣ်, ဒီးအဒီပုၢ်ဝဲၢ်ခွါ, ဒီးအမိၢ်, ဒီး အဖိအလံၤ, ဒီးစံာ်ဧိၤပှဲၤဧိၤ, အိၣ်ဒီး တၢ်မၤအၢမၤနးအီၤ, ဒီးတၢ်မူ အထူအယိာ် လၢခဲကိာ်တဃၣ်န့ၣ်, ကိးဂၤဒဲး လီၤ. 31 ဘၣ်ဆၣ်ဒီး ပှၤအိၣ်ဝဲ လၢညါ အါဂၤန့ၣ် ကအိၣ်က့ၤဝဲ လၢခံ, ဒီးပှၤအိၣ်ဝဲ လၢထံန့ၣ် ကအိၣ်က့ၤဝဲ လၢညါလီၤ. 32 ဒီးအိၣ်ဝဲ လၢကျဲဖဲ အလဲၤထီၣ်ဆူ ယရူၤၡလ့ၣ်လီၤ. ဒီး ယ့ၣ်ၡူးလဲၤ လၢညါ, ဒီးအဝဲသ့ၣ် ကမၢကမၣ် ဒီးအသူၣ်ပျံၤအသးဖုး ဒီးပိာ်ဝဲအခံလီၤ. ဒီးဟံးန့ၢ်ကဒီး ပှၤတဆံခံဂၤန့ၣ်, ဒီးစံးဘၣ်တဲဘၣ်အီၤ လၢတၢ် လၢအကဟဲဘၣ် အကစၢ်ဒၣ်ဝဲ အဂ့ၢ်န့ၣ်လီၤ. 33 စံးဝဲ, ကွၢ်ကွၢ်, ပလဲၤထီၣ်ဆူ ယရူၤၡလ့ၣ်, ဒီးပှၤကညီဖိခွါအံၤ ကဘၣ် တၢ်ဟ့ၣ်လီၤကွံာ်အီၤ ဆူပှၤလုၢ်တၢ်အခိၣ် ဒီးပှၤကွဲးလံာ်သ့ၣ်တဖၣ် အစုပူၤ, ဒီးကစံၣ်ညီၣ်ဘၢသံအီၤ ဒီး ကဟ့ၣ်လီၤကွံာ်အီၤဆူ ပှၤကလုာ်တဖၣ် အစုပူၤ, 34 ဒီးအဝဲသ့ၣ်တဖၣ် ကဒုၣ်ဒွဲၣ်အီၤ, ဒီးကတီၢ်အီၤ, ဒီးကထူးပှဲာ်ဘၣ်အီၤ, ဒီးကမၤသံအီၤလီၤ. ဒီး လၢသၢနံၤတနံၤန့ၣ် ကဂဲၤဆၢထၢၣ်က့ၤဝဲလီၤ. 35 ဒီးစီၤစ့းဘ့းဒဲ အဖိခွါ, စီၤယၤကိာ် ဒီးစီၤယိၤဟၣ်, ဟဲဆူအအိၣ် ဒီးစံးဝဲဒၣ်, သရၣ်ဧၢ, ဖဲဒၣ် ပဃ့တၢ်တမံၤန့ၣ်, ပသးအိၣ်လၢနကမၤန့ၢ်ပှၤလီၤ. 36 ဒီးအဝဲဒၣ် စံးဘၣ်အီၤ, သုသး အိၣ်လၢယကမၤန့ၢ်သု လၢမနုၤတမံၤလဲၣ်, 37 ဒီးအဝဲသ့ၣ် စံးဘၣ်အီၤ, ဟ့ၣ်ပှၤ လၢပကဆ့ၣ်နီၤ လၢနစုထွဲတဂၤ, ဒီး လၢနစုစ့ၣ်တဂၤ, လၢနလၤကပီၤ အပူၤ တက့ၢ်. 38 ဒီးယ့ၣ်ၡူး စံးဘၣ်အီၤ, သုဃ့ မနုၤမနုၤလဲၣ်န့ၣ်, သုတသ့ၣ်ညါဘၣ်. လီခီ လၢယအီန့ၣ်, သုအီဘၣ်ကကဲဧါ. ဒီးတၢ်ဒိးဘျၢ လၢယဒိးဘျၢန့ၣ်, သုဒိးဘျၢဘၣ် ကကဲဧါ. 39 ဒီးအဝဲသ့ၣ် စံးဘၣ်အီၤ, ကဲဝဲသၢၣ်. ဒီးယ့ၣ်ၡူး စံးဘၣ်အီၤ သုကအီလီခီ လၢယအီန့ၣ် သပှၢ်တၢၢ်, ဒီးတၢ်ဒိးဘျၢ လၢယဒိးဘျၢန့ၣ်, သုကဒိးဘျၢလီၤ. 40 ဘၣ်ဆၣ်ဒီး တၢ်ဆ့ၣ်နီၤ လၢယစုထွဲ, ဒီး လၢယစုစ့ၣ်န့ၣ် မ့တမ့ၢ်ဘၣ် ပှၤ လၢတၢ်ကတီၤပာ် လၢအဂီၢ်ဒီး, တမ့ၢ်ဘၣ် ယတၢ် လၢယကဟ့ၣ်အီၤဘၣ်. 41 ဒီးတုၤ ပှၤဆံဆဲၣ်ဂၤန့ၣ် နၢ်ဟူဝဲဒီး, အသးဒိၣ်ထီၣ်ဘၣ် စီၤယၤကိာ်, ဒီးစီၤယိၤဟၣ်လီၤ. 42 ဒီးယ့ၣ်ၡူး ကိးဃီၤအီၤ ဆူအအိၣ် ဒီးစံးဘၣ်အီၤ, သုသ့ၣ်ညါ လၢပှၤ လၢအကဲထီၣ် ပှၤကလုာ်တဖၣ် အခိၣ်, ပာ် ကစၢ်အသး လၢအဖီခိၣ်လီၤ. ဒီးအပဒိၣ်ပပှၢ်မၤအီၤ လၢအစိကမီၤလီၤ. 43 ဘၣ်ဆၣ်ဒီး တၢ်တဘၣ် မၤဘၣ်အသး ဒီးသုဒ်န့ၣ်အသိးဘၣ်. မ့မ့ၢ်ဖဲဒၣ် ပှၤ လၢတၢ်မိၣ်ကဲဒိၣ်အသး လၢသုကျါ တဂၤဂၤန့ၣ်, ကကဲထီၣ် သုခ့သုပှၤလီၤ. 44 ဒီးဖဲဒၣ် ပှၤ လၢတၢ်မိၣ်ကဲထီၣ်အသး လၢအခိၣ် လၢသုကကျါ တဂၤဂၤန့ၣ်, ကကဲ ပှၤခဲလၢာ် အကုၢ်အပှၤလီၤ. 45 အဂ့ၢ်ဒ်အံၤ, ပှၤကညီဖိခွါအံၤ, တဟဲဘၣ်ဝဲ ဒ်သိး ပှၤကမၤအီၤ လၢအခ့အပှၤ အတၢ်ဘၣ်. မ့ၢ်ဒ်သိး အကမၤ အခ့အပှၤ အတၢ်မၤ, ဒီးဟ့ၣ်လီၤအသး လၢပှၤကညီ အါဂၤ အပှ့ၤလီၤ. 46 ဒီးဟဲဝဲဆူ ယရံၤဃိလီၤ. ဒီးဖဲအဟးထီၣ်ကွံာ် ဒီးအပျဲၢ်အဘီၣ် ဒီးပှၤဂီၢ်မုၢ်ဖးဒိၣ် လၢယရံၤဃိဒီး, စီၤတံၤမဲ အဖိခွါ, စီၤဘၣ်တံၤမဲ အမဲာ်ဘျီၣ်တဂၤ, ဆ့ၣ်နီၤဃ့တၢ် လၢကျဲစၢၤလီၤ. 47 ဒီးတုၤအနၢ်ဟူဝဲ လၢအမ့ၢ် ပှၤနစၤရ့းဖိ ယ့ၣ်ၡူးဒီး, ကိးပသူထီၣ် ဒီးစံးဝဲဒၣ်, စီၤဒၤဝံး အဖိခွါ, ယ့ၣ်ၡူးဧၢ, သူၣ်ကညီၤသးကညီၤစာ်ယၤ တက့ၢ်. 48 ဒီးပှၤအါဂၤ ဒူ အလိၤ ဒ်သိး အကအိၣ်ဘှီၣ်ကလာ် ဘၣ်ဆၣ်ဒီး, အဝဲဒၣ် ကိးပသူထီၣ် ဒိၣ်န့ၢ် အန့ၣ် တက့ၢ် အါအါကလဲာ်, စီၤဒၤဝံး အဖိခွါဧၢ, သူၣ်ကညီၤသးကညီၤစာ် ယၤ တက့ၢ်. 49 ဒီးယ့ၣ်ၡူး အိၣ်ကတီၢ်, ဒီးမၤလိာ်ဝဲ လၢပှၤကကိးဃီၤအီၤလီၤ. ဒီးပှၤကိးဃီၤပှၤမဲာ်ဘျီၣ်, ဒီး စံးဘၣ်အီၤ, ပာ် နသးခူတလ့ၢ် တက့ၢ်. ဂဲၤဆၢထၢၣ်, အဝဲဒၣ် ကိးနၤလီၤ. 50 ဒီးအဝဲဒၣ် ကွံာ်လီၤကွံာ် အယၣ်, ဒီးဂဲၤဆၢထၢၣ် ဒီးလဲၤဃီၤဝဲဆူ ယ့ၣ်ၡူးအအိၣ်လီၤ. 51 ဒီး ယ့ၣ်ၡူး ကတိၤဆၢတၢ် ဒီးစံးဘၣ်အီၤ, ဘၣ်နသး လၢယကမၤနၤ လၢမနုၤတမံၤလဲၣ်. ဒီးပှၤမဲာ်ဘျီၣ် စံးဘၣ် အီၤ, ယကစၢ်ဧၢ, မ်ယကထံၣ်ထီၣ်တၢ် တက့ၢ်. 52 ဒီး ယ့ၣ်ၡူး စံးဘၣ်အီၤ, လဲၤတၢ် တက့ၢ်. နတၢ်နာ်န့ၣ် အုၣ်က့ၤခီၣ်က့ၤလံ နၤလံ. ဒီးထံၣ်ထီၣ်တၢ် တကီၢ်ခါ, ဒီးပိာ်ထီၣ် ယ့ၣ်ၡူး အခံ လၢကျဲန့ၣ်လီၤ. 

1 ဒီးတုၤအလဲၤဘူးထီၣ်ဒီး ယရူၤၡလ့ၣ် လၢဘ့ၤသဖၤ က့ဒီးဘ့ၤသနံ ပၢၢ်လၢကစၢၢ် သ့ၣ်စၤယံးဒီး, မၢလီၤဝဲ အပျဲၢ်အဘီၣ် ခံဂၤ ဒီးစံးဘၣ်အီၤ, 2 လဲၤထီၣ်ဆူ သဝီ အိၣ်သဃီၤ ဒီးသု တက့ၢ်. ဒီးဖဲသုလဲၤနုာ် လၢအပူၤ ဒီး, သုကထံၣ်န့ၢ် တကီၢ်ခါ ကသ့ၣ်ယီၤဖိ, လၢပှၤတဒိးဘၣ်အီၤ နီတဂၤဘၣ်, အိၣ်စၢဃာ်အသး တဒုလီၤ. ဃ့ၣ်လီၤကွံာ် အီၤ, ဒီးဟဲက့ၤမိၤ အီၤတက့ၢ်. 3 ဒီးပှၤတဂၤဂၤ မ့ၢ်စံးဘၣ် သု, သုမၤတၢ်အံၤ ဘၣ်မနုၤလဲၣ်ဒီး, စံး လၢကစၢ်မၤအီၤ အလီၢ်အိၣ်န့ၣ် တက့ၢ်. ဒီးကဟ့ၣ်ယုၢ်အီၤ တကီၢ်ခါ ဆူအံၤလီၤ. 4 ဒီးအဝဲသ့ၣ် ဟးထီၣ်ဝဲ, ဒီးထံၣ်န့ၢ် ကသ့ၣ်ယီၤဖိ ဘၣ်စၢဃာ်အသး လၢကျဲစၢၤ လၢခိဖဲ ကျဲခံဘိဖးဒ့ ထီၣ်အခီၣ်ထံး, ဒီးဃ့ၣ်လီၤကွံာ်အီၤလီၤ. 5 ဒီးပှၤ လၢအဆၢထၢၣ်ဖဲန့ၣ် တနီၤနီၤ စံးဘၣ်အီၤ, ဘၣ်မနုၤ လၢသု ဃ့ၣ်လီၤကွံာ် ကသ့ၣ်ယီၤဖိလဲၣ်. 6 ဒီးအဝဲသ့ၣ် စံးဘၣ် အီၤ ဒ်ယ့ၣ်ၡူး မၤလိာ်ဝဲ အသိးန့ၣ်, ဒီးပှၤပျဲအီၤလီၤ. 7 ဒီး ဟဲက့ၤမိၤ ကသ့ၣ်ယီၤဖိ ဆူယ့ၣ်ၡူးအအိၣ်, ဒီးပာ်ထီၣ် အယၣ်တဖၣ် လၢအလိၤ, ဒီးယ့ၣ်ၡူး ဆ့ၣ်နီၤ လၢအဖီခိၣ် လီၤ. 8 ဒီးပှၤအါဂၤဒါလီၤ အယၣ်တဖၣ် လၢကျဲ, ဒီးအဂၤတဖၣ် ပဲာ်လီၤ သနူ လၢသ့ၣ်, ဒီးကလ့ၣ်လီၤအီၤ လၢကျဲပူၤလီၤ. 9 ဒီးပှၤလဲၤ လၢညါ ဒီးပှၤပိာ်အခံတဖၣ်န့ၣ်, ကိးပသူထီၣ် ဒီးစံးဝဲဒၣ်, အုၣ်က့ၤခီၣ်က့ၤ ခဲကနံၣ်အံၤ တက့ၢ်. ပှၤလၢအဟဲ လၢကစၢ်အမံၤ တဂၤအံၤ, မ်အဘၣ် တၢ်ဆိၣ်ဂ့ၤ တက့ၢ်. 10 ပပၢ် စီၤဒၤဝံး အဘီအမုၢ် လၢအဟဲန့ၣ်, မ်အဘၣ် တၢ်ဆိၣ်ဂ့ၤ တက့ၢ်. အုၣ်က့ၤခီၣ်က့ၤ ခဲကနံၣ်အံၤ, လၢတၢ်ထီၣ်ထီကတၢၢ် တက့ၢ်. 11 ဒီးယ့ၣ်ၡူး လဲၤနုာ်ဆူ ယရူၤၡလ့ၣ်, ဒီးဆူ တၢ်လုၢ်ဟံၣ်ပူၤ, ဒီးကွၢ်တရံး တၢ်ခဲလၢာ် ဒီးမ့ၢ်မုၢ်ဟါလံဒီး, ဟးထီၣ်ဝဲ ဒီးပှၤတဆံခံဂၤန့ၣ်, ဆူဘ့ၤသနံ အပူၤလီၤ. 12 ဒီးမုၢ်ဆ့ၣ်ထီၣ်တနံၤန့ၣ် ဟးထီၣ်ဝဲ လၢဘ့ၤသနံအပူၤ, ဒီးတၢ်သၣ်ဝံၤအသးလီၤ. 13 ဒီးထံၣ်သကွ့ၤ ချၢၣ်ဒၢတထံး အိၣ်ဒီးအလၣ်, ဒီးဘၣ်တဘၣ် ကထံၣ်န့ၢ် တၢ်အိၣ်လၢအလိၤ တမံၤမံၤဒီး, လဲၤဃီၤဝဲ, ဒီးတထံၣ်ဘၣ် တၢ်နီတမံၤဘၣ်, ထံၣ်န့ၢ်ထဲ အဒိးအလၣ်ဧိၤလီၤ. အဂ့ၢ်ဒ်အံၤ, ချၢၣ်ဒၢသၣ်အခါ တဘၣ်ဒံးဘၣ် လီၤ. 14 ဒီးကတိၤဆၢတၢ် ဒီးစံးဘၣ်အီၤ, မ်ပှၤသုတအီၣ်လၢၤ တၤသၣ် လၢနလိၤ နီတဂၤ နီတခီၣ် တဂ့ၤ. ဒီးအပျဲၢ်အဘီၣ် နၢ်ဟူဝဲလီၤ. 15 ဒီးလဲၤဝဲဆူ ယရူၤၡလ့ၣ်, ဒီးလဲၤနုာ်ဆူ တၢ်လုၢ်အဟံၣ်ပူၤ, ဒီးဟီထီၣ်ကွံာ် ပှၤပှ့ၤတၢ် ဒီးပှၤဆါတၢ် လၢတၢ်လုၢ်ဟံၣ်ပူၤ, ဒီးမၤလီၤဃံၤ ပှၤတိာ်လီၤစ့အလီၢ်, ဒီးပှၤဆါထိၣ်လွံၢ် အလီၢ်ဆ့ၣ်နီၤတဖၣ်န့ၣ်လီၤ. 16 ဒီးတဒုးစိာ် ခီဂာ်ပှၤ လၢအသပၢၤ လၢတၢ်လုၢ်ဟံၣ်ပူၤ နီတဂၤဘၣ်. 17 ဒီးသိၣ်က့ၤသီက့ၤတၢ် ဒီးစံးဘၣ်အီၤ, တၢ်ကွဲးအသး လၢယဟံၣ် ကဘၣ် တၢ်ကိးအီၤ လၢတၢ်ဘါထုကဖၣ် အဟံၣ် လၢပှၤကိးကလုာ်ဒဲး အဂီၢ်န့ၣ်, တမ့ၢ်ဘၣ်ဧါ. မ့မ့ၢ် သုမၤအီၤ လၢတၢ်ဟုၣ်တၢ်ဘျၣ် အတၢ်ပူၤလီၤ. 18 ဒီးပှၤကွဲးလံာ်, ဒီးပှၤလုၢ်တၢ်အခိၣ်သ့ၣ်တဖၣ်န့ၣ်, နၢ်ဟူဝဲ, ဒီးကမၤဟးဂီၤအီၤ ဒ်လဲၣ်န့ၣ် ဃုဝဲလီၤ. အဂ့ၢ်ဒ်အံၤ, ပျံၤအီၤလီၤ. အဂ့ၢ်ဒ်အံၤ, ပှၤဂီၢ်မုၢ်ပာ်အသး ကမၢကမၣ် လၢအသိၣ်တၢ်သီတၢ် အဃိ ခဲလၢာ်လီၤ. 19 ဒီးတုၤ မုၢ်ဟါ လီၤဒီး, အဝဲဒၣ် ဟးထီၣ်ကွံာ်ဝဲဆူ ဝ့ၢ်အချၢလီၤ. 20 ဒီးတုၤ မုၢ်ဆ့ၣ်ထီၣ်န့ၣ် အဝဲသ့ၣ် လဲၤတြူာ်ဝဲ အဖၢမုၢ် ဒီး, ထံၣ် လၢချၢၣ်ဒၢတထံးန့ၣ်, ဃ့ထီၣ်ကွံာ် လၢအဂံၢ် လီၤ. 21 ဒီးစီၤပ့းတရူး သ့ၣ်နီၣ်ထီၣ်က့ၤတၢ်, ဒီးစံးဘၣ်အီၤ, ကစၢ်ဧၢ, ကွၢ်ကွၢ်, ချၢၣ်ဒၢ လၢနဆိၣ်အၢအီၤတထံၣ်န့ၣ်, ဃ့ထီၣ်ကွံာ်လံ. 22 ဒီးယ့ၣ်ၡူး စံးဆၢတၢ် ဒီး စံးဘၣ် အီၤ, အိၣ်ဒီး တၢ်နာ် ယွၤ တက့ၢ်. 23 အဂ့ၢ်ဒ်အံၤ, ယစံးဘၣ်တဲဘၣ်သု တီတီအံၤ, ဖဲဒၣ် ပှၤလၢအစံးဘၣ် ကစၢၢ်အံၤ, သုးကွံာ်နသး, ဒီးကွံာ်လီၤ နသး ဆူပီၣ်လဲၣ်ပူၤ တက့ၢ်, ဒီးအသး မ့ၢ်တဒ့ဒီဘၣ်, ဒီးမ့ၢ်နာ်ဝဲ လၢတၢ်ကမၤအသး ဒ်အစံးဝဲ အသိးန့ၣ် ဒီး, ဖဲဒၣ် အစံးတၢ်န့ၣ် ကမၤအသး လၢအဂီၢ်လီၤ. 24 မၤသးဒ်န့ၣ်ဒီး ယစံးဘၣ်သု, ဖဲဒၣ် သုဃ့ဘါထုကဖၣ်ဒီး ဃ့တၢ်တဖၣ်ခဲလၢာ်န့ၣ်, နာ် လၢသုဒိးန့ၢ်အီၤ တက့ၢ်. ဒီးကကဲထီၣ် န့ၢ်သုဂီၢ်လီၤ. 25 ဒီးတုၤသု ဆၢထၢၣ်လါထုကဖၣ်တၢ်န့ၣ် ဒီး, သုမ့ၢ် ပာ်ကမၣ် လၢပှၤဂၤ အလိၤဒီး, ပျၢ်အီၤ ဒ်သိး သုပၢ် အိၣ်လၢမူခိၣ် ကပျၢ်ကွံာ် သုလီၤကမၣ်တၢ် စ့ၢ်ကီး တက့ၢ်. 26 ဒီးသုမ့ၢ်တပျၢ်ဘၣ်ဒီး, သုပၢ် အိၣ်လၢမူခိၣ်န့ၣ်, တပျၢ် စ့ၢ်ကီးဘၣ် သုလီၤကမၣ်တၢ်ဘၣ်လီၤ. 27 ဒီးဟဲကဒီးဝဲဆူ ယရူၤၡလ့ၣ်, ဒီးဟးယဲၤယီၤဝဲ လၢတၢ်လုၢ်ဟံၣ်အပူၤ အဖၢမုၢ်ဒီး, ပှၤလုၢ်တၢ်အခိၣ် ဒီးပှၤကွဲးလံာ် ဒီးပှၤသူၣ်က့သးပှၢ်သ့ၣ်တဖၣ် ဟဲဆူအအိၣ်, ဒီးစံးဘၣ်အီၤ, 28 န မၤတၢ်တဖၣ်အံၤ လၢမတၤ အစိကမီၤလဲၣ်. ဒီးဒ်သိး နကမၤ တၢ်တဖၣ်အံၤဒီး, မ့ၢ်မတၤ ဟ့ၣ် နစိနကမီၤအံၤ တဂၤလဲၣ်. 29 ဒီးယ့ၣ်ၡူး စံးဆၢတၢ် ဒီးစံးဘၣ်အီၤ, ယကသံကွၢ် စ့ၢ်ကီး သုတၢ်တမံၤလီၤ. ဒီးစံးဆၢယၤ တက့ၢ်. ဒီးယမၤ တၢ်တဖၣ်အံၤ လၢမတၤမတၤ အစိကမီၤန့ၣ်, ယကစံးဘၣ်သုလီၤ. 30 စီၤယိၤဟၣ် အတၢ်ဘျၢန့ၣ်, မ့ၢ်အဟဲ လၢမူခိၣ်, မ့ၢ်အဟဲ လၢပှၤကညီလဲၣ်. စံးဆၢယၤ တက့ၢ်. 31 ဒီးအဝဲသ့ၣ် ကူၣ်ထီၣ်ဖးလီၤလိာ်အသး ဒီးစံးဝဲဒၣ်, ပမ့ၢ်စံး လၢမူခိၣ်န့ၣ် ဒီး, ကစံးဆၢပှၤ, မ့မ့ၢ်ဒ်န့ၣ်ဒီး ဘၣ်မနုၤ လၢသုတနာ်ဘၣ်အီၤလဲၣ်. 32 မ့မ့ၢ်ပမ့ၢ်စံး လၢပှၤကညီ ဒီးအဝဲသ့ၣ် ပျံၤ ပှၤဂီၢ်မုၢ်လီၤ. အဂ့ၢ်ဒ်အံၤ, ပှၤခဲလၢာ် ပာ် စီၤယိၤဟၣ် လၢဝံနီၢ်နီၢ်လီၤ. 33 ဒီးစံးဆၢတၢ် ဒီး စံးဘၣ်ယ့ၣ်ၡူး, ပတသ့ၣ်ညါဘၣ်. ဒီးယ့ၣ်ၡူး စံးဆၢတၢ် ဒီးစံးဘၣ်အီၤ, ယဲဒၣ် ယမၤတၢ်တဖၣ်အံၤ လၢမတၤ အစိကမီၤန့ၣ်, ယတစံးဘၣ်တဲဘၣ် စ့ၢ်ကီး သုဘၣ်. 

1 ဒီးကတိၤတၢ် ဒီးအီၤ လၢတၢ်ကတိၤဒိတဖၣ် လီၤ ပှၤတဂၤ သူၣ် စပံးအလီၢ် ဒီးကရၢဃာ်ဝဲ, ဒီးခူၣ်လီၤ နီၣ်စံၢ် စပံးသၣ် အပူၤ ဒီးမၤတၢးထီတဖျၢၣ်, ဒီးငါလီၤဝဲ လၢပှၤမၤဟီၣ်ခိၣ်ဖိ အစုပူၤ, ဒီးဟးဝဲဆူ တခီထံတခီကီၢ်လီၤ. 2 ဒီးအဆၢကတီၢ် ဘၣ်ဒီး, ဒ်သိး အကန့ၢ်ဘၣ် စပံးလီၢ်အသၣ် လၢပှၤမၤဟီၣ်ခိၣ်ဖိ အစုပူၤဒီး, မၢ အကုၢ်တဂၤ လဲၤဆူ ပှၤမၤဟီၣ်ခိၣ်ဖိ အအိၣ်န့ၣ်လီၤ. 3 ဒီးအဝဲသ့ၣ် ဟံးန့ၢ် အီၤ, ဒီးတီၢ်အီၤ, ဒီးဒုးက့ၤအီၤ အိၣ်ကလီလီၤ. 4 ဒီးမၤ ကဒီးတဘျီ မၢ အကုၢ်အဂၤတဂၤ လဲၤဆူ အအိၣ် ဒီးအဝဲသ့ၣ် ကွံာ်အီၤ လၢလၢၢ်, ဒီးမၤဘၣ်ဒိ အခိၣ် ဒီးမၤအီၤတရီတပါ, ဒီးဒုးက့ၤက့ၤအီၤလီၤ. 5 ဒီးမၤကဒီးတဘျီ, မၢလီၤ အဂၤတဂၤ, ဒီးအဝဲသ့ၣ် မၤသံအီၤ, ဒီးအဂၤအါဂၤန့ၣ်, တီၢ်ဝဲတနီၤ, မၤသံဝဲတနီၤလီၤ. 6 မၤသးဒ်န့ၣ်ဒီး, အဖိခွါ လၢအအဲၣ်အီၤတဂၤ အိၣ်ဒံးဝဲ, ဒီးမၢလီၤ စ့ၢ်ကီး အီၤ လၢခံကတၢၢ်တဘျီ ဆူအအိၣ်, ဒီးစံးဝဲဒၣ်, အဝဲသ့ၣ်တဖၣ်န့ၣ် ကယူးယီၣ် ယဖိခွါလီၤ. 7 ဘၣ်ဆၣ်ဒီး ပှၤမၤဟီၣ်ခိၣ်ဖိတဖၣ်အံၤ စံးလိာ်အသး တဂၤဒီးတဂၤ, အဝဲဒၣ်အံၤမ့ၢ် ပှၤန့ၢ်ဘၣ်သါတၢ် တဂၤန့ၣ်လီၤ. ဟဲဃီၤမၤသံ သကိးအီၤ တက့ၢ်. ဒီးတၢ်န့ၢ်သါန့ၣ် ကကဲ လၢပတၢ်လီၤ. 8 ဒီးအဝဲသ့ၣ် ဖီၣ်ဃာ်အီၤ, ဒီးမၤသံအီၤ, ဒီးညိကွံာ်အီၤ ဆူ စပံးလီၢ်အချၢလီၤ. 9 မၤသးဒ်န့ၣ်ဒီး စပံးလီၢ် အကစၢ် ကမၤဝဲ ဒ်လဲၣ်. ကဟဲမၤဟးဂီၤ ပှၤမၤဟီၣ်ခိၣ်ဖိတဖၣ်န့ၣ်, ဒီးကဟ့ၣ် စပံးလီၢ် လၢပှၤဂၤလီၤ. 10 တၢ်ကွဲးအသး တထံၣ်အံၤ မ့ၢ်သုတဖးဘၣ်ဧါ. လၢၢ် လၢပှၤသူၣ်ဟံၣ်တဖၣ် ညိကွံာ်ဝဲ တဖျၢၣ်န့ၣ်, ကဲထီၣ် လၢတၢ်သနၢၣ် အခိၣ်လီၤ. 11 တၢ်အံၤ ဟဲ လၢယွၤ ဒီးမ့ၢ် တၢ်လီၤလး လၢပမဲာ်ညါ လီၤ. 12 ဒီးအဝဲသ့ၣ် သုဟံးဃာ်အီၤ ဘၣ်ဆၣ်ဒီး, ပျံၤ ပှၤဂီၢ်မုၢ်န့ၣ်လီၤ. အဂ့ၢ်ဒ်အံၤ, သ့ၣ်ညါဝဲ လၢအကတိၤ တၢ်ကတိၤဒိန့ၣ် ထီဒါအီၤလီၤ. ဒီးပာ်လီၤတဲာ်အီၤ ဒီးဟးကွံာ်ဝဲ တကူၢ်သ့ၣ်လီၤ. 13 ဒီးအဝဲသ့ၣ်တဖၣ်န့ၣ်, ဒ်သိး အကတုၢ်န့ၢ် အတၢ်ကတိၤဒီး, မၢလီၤ ပှၤဖၤရံၤၡဲ ဒီးပှၤဟ့ၤရိာ်ဖိ တနီၤနီၤ, လဲၤဆူအအိၣ်လီၤ. 14 ဒီးဟဲဝဲ ဒီးစံးဘၣ်အီၤ. သရၣ်ဧၢ, ပသ့ၣ်ညါ လၢနမ့ၢ် ပှၤအမ့ၢ်အတီ, ဒီးနတပျံၤဘၣ် ပှၤကညီ နီတဂၤဘၣ်. အဂ့ၢ်ဒ်အံၤ, နတကွၢ်မဲာ် ပှၤကညီဘၣ်. မ့မ့ၢ် နသိၣ်တၢ်သီတၢ် လၢယွၤအကျဲနီၢ်နီၢ် လီၤ. ပဟ့ၣ်သွဲ လၢကဲစၢ် မ့ၢ်အကြၢး, မ့ၢ်အတကြၢးဘၣ်လဲၣ်. မ့ၢ်ပဘၣ်ဟ့ၣ်, မ့ၢ်ပတဘၣ်ဟ့ၣ်ဘၣ်လဲၣ်. 15 ဒီးအဝဲဒၣ် သ့ၣ်ညါ အတၢ်လီတၢ်ဝ့ၤ, ဒီးစံးဘၣ်အီၤ, ဘၣ်မနုၤ သုလ့ပစီယၤလဲၣ်. ဟဲစိာ်န့ၢ်ယၤ လၢစ့ဒန့ၤရံ တဘ့ၣ်, ဒ်သိး ယကထံၣ်ဘၣ်အီၤ တက့ၢ်. 16 ဒီးဟဲစိာ်ဝဲလီၤ. ဒီးစံးဘၣ်အီၤ, အအံၤ မ့ၢ်မတၤ အက့ၢ်အဂီၤ, ဒီးမ့ၢ်မတၤ အတၢ်ကွဲး အိၣ်လၢအလိၤလဲၣ်. ဒီးအဝဲသ့ၣ် စံးဘၣ်အီၤ, ကဲစၢ် အဝဲလီၤ. 17 ဒီးယ့ၣ်ၡူး စံးဆၢတၢ် ဒီးစံးဘၣ်အီၤ, ဟ့ၣ် ကဲစၢ် လၢကဲစၢ် အတၢ်, ဒီးယွၤ လၢယွၤ အတၢ် တက့ၢ်. ဒီး ကမၢကမၣ်ဝဲ တကူၢ်သ့ၣ် လၢအဃိလီၤ. 18 ဒီးပှၤစးဒူၤကဲ လၢအစံးဝဲ, တၢ်ဂဲၤဆၢထၢၣ်က့ၤ တအိၣ်ဘၣ်န့ၣ်, ဟဲဆူအအိၣ်, ဒီးသံကွၢ်အီၤ, ဒီးစံးဝဲဒၣ်, 19 သရၣ်ဧၢ, စီၤမိၤၡ့ ကွဲးန့ၢ် ပှၤ လၢပှၤတဂၤဂၤ မ့ၢ်သံသဒၣ် အမါ ဒီးအဖိ တအိၣ်လီၤတဲာ်ဒီး, အဒီပုၢ်ဝဲၢ်ခွါ ဘၣ်ဟံးန့ၢ် အမါ, ဒီးဒုးအိၣ်ထီၣ်န့ၢ် အဒီပုၢ်ဝဲၢ်ခွါ အချံအသၣ် လီၤ. 20 ပှၤဒီပုၢ်ဝဲၢ်ခွါ အိၣ်နွံဂၤလီၤ. ဒီးအခီၣ်ထံးတဂၤ ဟံးန့ၢ် အမါ ဒီးသံဝဲ, ဒီး အချံအသၣ် တအိၣ်လီၤတဲၣ်ဘၣ်ဝဲဘၣ်. 21 ဒီးခံဂၤတဂၤန့ၣ် ဟံးန့ၢ် ပိာ်မုၣ်န့ၣ် ဒီးသံဝဲ, ဒီး အချံအသၣ် တအိၣ်လီၤတဲာ် စ့ၢ်ကီး ဘၣ်. ဒ်န့ၣ်အသိး, သၢဂၤတဂၤလီၤ. 22 ဒီးပှၤနွံဂၤန့ၣ် ဟံးန့ၢ် ပိာ်မုၣ်န့ၣ် ဒီး အချံအသၣ် တပာ်လီၤတဲာ်ဘၣ် လီၤ. ဒီး လၢပှၤခဲလၢာ်န့ၣ် အခံကတၢၢ် ပိာ်မုၣ်န့ၣ် သံစ့ၢ်ကီးဝဲလီၤ. 23 မၤသးဒ်န့ၣ်ဒီး လၢတၢ်ဂဲၤဆၢထၢၣ်က့ၤ အပူၤ, တုၤအဂဲၤဆၢထၢၣ်ဝဲဒီး, မ့ၢ်အကကဲဝဲ လၢပှၤတဖၣ်န့ၣ် အမါ ဖဲလဲၣ်တဂၤလဲၣ်. အဂ့ၢ်ဒ်အံၤ, ပှၤနွံဂၤန့ၣ် န့ၢ်မါ လၢအီၤလီၤ. 24 ဒီးယ့ၣ်ၡူး စံးဆၢတၢ် ဒီးစံးဘၣ်အီၤ, မ့ၢ်သုတသ့ၣ်ညါဘၣ် တၢ်ကွဲးအသး, ဒီးယွၤအစိကမီၤ ဘၣ်သတးဒီး, သုနာ်ကမၣ်တၢ်, တမ့ၢ်ဘၣ်ဧါ. 25 အဂ့ၢ်ဒ်အံၤ, တုၤအဂဲၤဆၢထၢၣ်က့ၤ လၢတၢ်သံအပူၤ ဒီး, ပှၤတန့ၢ်မါန့ၢ်ဝၤဘၣ်. မ့ၢ်အအိၣ်ဝဲ ဒ်ယွၤအကလူးတဖၣ် လၢမူခိၣ် အသိးန့ၣ်လီၤ. 26 ဒီးတၢ် လၢအပှၤသံ အဂ့ၢ်အကျိၤ လၢအကဂဲၤဆၢထၢၣ်က့ၤန့ၣ်, မ့ၢ်သုတဖးဘၣ် လၢစီၤမိၤၡ့ အလံာ်အပူၤ, ဖဲယွၤ စံးဘၣ်အီၤ လၢသ့ၣ်တၤဆှုၣ် တခိၣ်အပူၤ ဘၣ်ဧါ. တၢ် လၢယၤအံၤ ယမ့ၢ် စီၤအၤဘြၤဟၣ် အကစၢ်, ဒီးစီၤအံၤစဲး အကစၢ်, ဒီးစီၤယၤကိာ် အကစၢ်လီၤ. 27 အဝဲဒၣ်န့ၣ် တမ့ၢ်ဘၣ် ပှၤသံ အကစၢ်ဘၣ်, မ့ၢ် ပှၤမူ အကစၢ်လီၤ. မၤသးဒ်န့ၣ်ဒီး, သုနာ်ကမၣ်တၢ် ယိာ်မးလီၤ, 28 ဒီးပှၤကွဲးလံာ်တဂၤ ဟဲဒီး နၢ်ဟူ လၢအဝဲသ့ၣ် အတၢ်သံကွၢ်လိာ်အသး, ဒီးသ့ၣ်ညါဝဲ လၢအစံးဆၢတၢ်ဘၣ် ဒီးသံကွၢ်အီၤ, တၢ်မၤလိာ်ခဲလၢာ် အကျါန့ၣ်, အခိၣ်သ့ၣ် မ့ၢ်ဖဲလဲၣ် တထံၣ်လဲၣ်. 29 ဒီးယ့ၣ်ၡူး စံးဆၢအီၤ, လၢတၢ်မၤလိာ်ခဲလၢာ် အကျါ အခိၣ်သ့ၣ် စံးဝဲဒၣ်, ကနၣ်တက့ၢ်, အံၣ်စရ့လးဧၢ, ယွၤ ပကစၢ်န့ၣ်မ့ၢ် ယွၤတဂၤဃီလီၤ. 30 ဒီးနဘၣ်အဲၣ်ယွၤ နကစၢ် လၢနသူၣ်ကံၢ်သးလဲ, ဒီးနသး ဒီဖျၢၣ်ညါ, ဒီးနတၢ်ကူၣ်တၢ်ဆး တုၤအလၢာ်, ဒီးနဂံၢ်နဘါ ခဲလၢာ် တက့ၢ်, အအံၤ မ့ၢ်တၢ်မၤလိာ် အခိၣ်သ့ၣ် တထံၣ်လီၤ. 31 ဒီးခံထံၣ်တထံၣ်န့ၣ် လီၤဂာ် လၢအီၤလီၤ. အဲၣ်ပှၤ လၢနဃၢၤ ဒ်နအဲၣ်လီၤနသးဒၣ်နဲ အသိးန့ၣ် တက့ၢ်. တၢ်မၤလိာ် အဂုၤအဂၤ ဒိၣ်န့ၢ် အဝဲတဖၣ်န့ၣ် တအိၣ်ဘၣ်. 32 ဒီးပှၤကွဲးလံာ် တဂၤန့ၣ် စံးဘၣ်အီၤ, ဘၣ်မးလီၤ, သရၣ်ဧၢ, နစံးလံ တၢ်မ့ၢ်တၢ်တီလီၤ. အဂ့ၢ်ဒ်အံၤ, ကစၢ် အိၣ်တဂၤဃီလီၤ. ဒီး လၢအဝဲဒၣ် အမဲာ်ညါန့ၣ်, ကစၢ် အဂုၤအဂၤ တအိၣ်ဘၣ်. 33 ဒီးပှၤအဲၣ်အီၤ လၢအသး ဒီဖျၢၣ်ညါ, ဒီး လၢအသး သ့ၣ်ညါနၢ်ပၢၢ် ခဲလၢာ် ဒီးအသူၣ်ကံၢ်သးလဲ, ဒီး လၢအဂံၢ်အဘါ ခဲလၢာ်, ဒီးတၢ်အဲၣ်ပှၤအိၣ်လၢအဃၢၤ ဒ် အကစၢ်ဒၣ်ဝဲ အသိးန့ၣ်, ဂ့ၤန့ၢ် တၢ်လုၢ်ဆိၣ်ကဲၤဒီဒု, ဒီး တၢ်လုၢ် ခဲလၢာ် တက့ၢ်လီၤ. 34 ဒီးယ့ၣ်ၡူး သ့ၣ်ညါဝဲ လၢအစံးဆၢတၢ် လၢအသူၣ်ဆးအသးဆး ဒီးစံးဘၣ်အီၤ, နဲဒၣ်အံၤ နတယံၤဘၣ်ဒီး ယွၤအဘီအမုၢ်ဘၣ်, ဒီးပှၤသံကွၢ်အီၤ တဘူၣ်လၢၤဘၣ် နီတဂၤဘၣ်. 35 ဒီးဖဲ အသိၣ်က့ၤသီက့ၤတၢ် လၢတၢ်လုၢ် အဟံၣ်ပူၤန့ၣ်, ယ့ၣ်ၡူး ကတိၤဆၢတၢ ဒီးစံးဝဲဒၣ်, ပှၤကွဲးလံာ်သ့ၣ်တဖၣ် စံးဝဲ လၢခရံာ်န့ၣ်မ့ၢ် စီၤဒၤဝံး အဖိခွါ ဒ်လဲၣ်. 36 အဂ့ၢ်ဒ်အံၤ, စီၤဒၤဝံး အကစၢ်ဒၣ်ဝဲ စံး လၢအသးစီဆှံ အပူၤ, ယွၤ စံးဘၣ် ယကစၢ်, ဆ့ၣ်နီၤ လၢယစုထွဲ, တုၤယပာ် နဒုၣ်နဒါတဖၣ် လၢနခီၣ်ယီၢ်လီၤ အလီၢ်န့ၣ် တက့ၢ်. 37 မၤသးဒ်န့ၣ်ဒီး စီၤဒၤဝံး အကစၢ်ဒၣ်ဝဲန့ၣ်, ကိးအီၤ လၢအကစၢ်, ဒီးကမ့ၢ်အဖိခွါ ဒ်လဲၣ်. ဒီးပှၤဂီၢ်မုၢ်ဖးဒိၣ် ဒိကနၣ်ဝဲ မုာ်မး တကူၢ်သ့ၣ်လီၤ. 38 ဒီးဖဲအသိၣ်က့ၤသီက့ၤတၢ်န့ၣ် ဒီး, စံးဘၣ်အီၤ, ပလီၢ် သုသး လၢပှၤကွဲးလံာ်တဖၣ် တက့ၢ်. အဝဲသ့ၣ်တဖၣ်န့ၣ် အဲၣ်ဒိးဝဲ အလဲၤတၢ် လၢအသိးဆ့ ထီထီကလဲာ်, ဒီးတၢ်ကတိၤဒိၣ်အီၤ လၢဖၠါပူၤ, 39 ဒီးအလီၢ်ဆ့ၣ်နီၤ လၢအဂ့ၤကတၢၢ် လၢဘူၣ်ဘျီၣ်ပူၤ, ဒီးတၢ်အလီၢ် လၢအဂ့ၤကတၢၢ် လၢပှၤအီၣ်တၢ်အီတၢ် အကျါလီၤ. 40 ဒီးအီၣ်ကွံာ် ပှၤမုၣ်ကမဲ အဟံၣ်, ဒီး လၢတၢ်အိၣ်ဖျါ အဂီၢ်န့ၣ်, ဘါထုကဖၣ်တၢ် ထီထီကလဲာ်လီၤ. အဝဲသ့ၣ်တဖၣ်န့ၣ် ကဘၣ်ဒိး တၢ်စံၣ်ညီၣ် နးတက့ၢ်လီၤ. 41 ဒီးယ့ၣ်ၡူး ဆ့ၣ်နီၤသဃီၤ ဒီးစ့ပာ်ဖှိၣ် အလီၢ်, ဒီးကွၢ်ဝဲ လၢပှၤဂီၢ်မုၢ် ခဲလၢာ် တ့ၢ်လီၤတိၢ် လၢတၢ်ပာ်ဖှိၣ်အလီၢ် အပူၤလီၤ. ဒီးပှၤအထူးအတီၤ အါဂၤ တ့ၢ်လီၤဝဲ လၢအအါလီၤ. 42 ဒီးပှၤမုၣ်ကမဲ အဖှီၣ်အယာ်တဂၤ ဟဲဝဲ, ဒီးတ့ၢ်လီၤကး ခံဘ့ၣ်. လၢအမ့ၢ် တိၢ်တဘ့ၣ်လီၤ. 43 ဒီး ကိးန့ၢ် အပျဲၢ်အဘီၣ် ဆူအအိၣ် ဒီးစံးဘၣ်အီၤ, ယစံးဘၣ်သုတီတီ, လၢပှၤ လၢအတ့ၢ်လီၤတၢ် လၢတၢ်ပာ်ဖှိၣ် အလီၢ်ပူၤန့ၣ်, ပှၤမုၣ်ကမဲ အဖှီၣ်အယာ် တဂၤအံၤ, တ့ၢ်လီၤတၢ် အါန့ၢ် အဝဲသ့ၣ် ခဲလၢာ် တက့ၢ်လီၤ. 44 အဂ့ၢ်ဒ်အံၤ, အဝဲသ့ၣ် ခဲလၢာ်တ့ၢ်လီၤ လၢအတၢ်ပှဲၤလုၣ်ကွံာ်န့ၣ်လီၤ. မ့မ့ၢ် ပိာ်မုၣ်တဂၤအံၤ, လၢအတၢ်တလၢဘၣ် အပူၤန့ၣ် တ့ၢ်လီၤ ဖဲဒၣ် အတၢ် အိၣ်ဒီးအီၤ ခဲလၢာ်, လၢအမ့ၢ် အတၢ်လုၢ်အီၣ်လုၢ်အီအီၤ ခဲလၢာ်လီၤ. 

1 ဒီးတုၤအဟးထီၣ်ကွံာ် လၢတၢ်လုၢ်ဟံၣ်ပူၤဒီး, အပျဲၢ်အဘီၣ်တဂၤ စံးဘၣ်အီၤ, သရၣ်ဧၢ, ကွၢ်ကွၢ်, လၢၢ်တဖၣ် ဒိၣ်မး ဒ်လဲၣ်, ဒီးဟံၣ်တဖၣ် ဒိၣ်မး ဒ်လဲၣ်. 2 ဒီးယ့ၣ်ၡူး စံးဆၢတၢ် ဒီးစံးဘၣ်အီၤ, တၢ် လၢဟံၣ်ဖးဒိၣ်တဖၣ်အံၤ နထံၣ် စ့ၢ်ကီးဧါ. လၢၢ် လၢလၢၢ်အဖီခိၣ် လၢတၢ်တမၤလီၤပှီၢ်ကွံာ်ဘၣ်န့ၣ်, တၢ်တဒုးအိၣ်လီၤတဲာ် နီတဖျၢၣ်ဘၣ်. 3 ဒီးဆ့ၣ်နီၤဝဲ လၢကစၢၢ် သ့ၣ်စၤယံၤ အလိၤ အိၣ်သဃီၤ ဒီးတၢ်လုၢ်အဟံၣ်, ဒီးစီၤပ့တရူး ဒီးစီၤယၤကိာ် ဒီးစီၤယိၤဟၣ် ဒီးစီၤအၣ်ဒရ့းသ့ၣ်တဖၣ်, သံကွၢ်အီၤ ကစုဒု, 4 တၢ်န့ၣ်တဖၣ် ဆံးယံာ် ကမၤအသးလဲၣ်. ဒီးတၢ်န့ၣ်တဖၣ် ခဲလၢာ် တုၤအကလၢထီၣ်ပှဲၤထီၣ်ဒီး, မ့ၢ်မနုၤတၢ်ပနီၣ် ကမၤအသး တမံၤလၣ်, စံးဘၣ်တဲဘၣ် ပှၤ တက့ၢ်. 5 ဒီးယ့ၣ်ၡူး စံးဆၢတၢ် ဒီးစံးဘၣ်အီၤ, ဒ်သိး ပှၤသုတလီန့ၢ်သု နီတဂၤ တဂ့ၤဒီး, ပလီၢ် သုသး တက့ၢ်. 6 အဂ့ၢ်ဒ်အံၤ, ပှၤအါဂၤ ကဟဲ လၢယမံၤ, ဒီးစံး, မ့ၢ်ယၤ, ဒီးကလီန့ၢ် ပှၤအါဂၤလီၤ. 7 ဒီးတုၤသု နၢ်ဟူ တၢ်ဒုးသုးဒုးသံၣ်တဖၣ် အဂ့ၢ် ဒီးတၢ်ဒုးတၢ်ယၤတဖၣ် အကစီၣ်န့ၣ် ဒီး, သု တသူၣ်ကိၢ်သးဂီၤ တဂ့ၤ. အဂ့ၢ်ဒ်အံၤ, တၢ်န့ၣ်တဖၣ် ဘၣ်မၤအသးလီၤ. မ့မ့ၢ်တၢ်အကတၢၢ် တအိၣ်ဒံးဘၣ်. 8 အဂ့ၢ်ဒ်အံၤ, ပှၤကညီ တကလုာ် ကထီဒါ ပှၤကညီ တကလုာ်, ဒီးတဘီတမုၢ် ကထီဒါ တဘီတမုၢ်လီၤ. ဒီးဟီၣ်ခိၣ် ကဟူးဝးဆှဲးဆှိးဝဲ လၢအံၤတပူၤ လၢန့ၣ်တပူၤ, ဒီး တၢ်အိၣ်ဝံၤအိၣ်ဃဲၤ, ဒီးတၢ်မၤကိၢ်မၤဂီၤတဖၣ် ကအိၣ်ထီၣ်လီၤ. တၢ်န့ၣ်တဖၣ် မ့ၢ်တၢ်နးတၢ်ဖှီၣ် အခီၣ်ထံးလီၤ. 9 ဒီးပလီၢ်သုသး တက့ၢ်. အဂ့ၢ်ဒ်အံၤ, ပှၤကဟ့ၣ်လီၤကွံာ်သု ဆူပှၤသးပှၢ် အတၢ်အိၣ်ဖှိၣ် အပူၤ, ဒီးကတီၢ်သု လၢဘူၣ်ဘျီၣ်ပူၤ, ဒီးသုကဆၢထၢၣ် လၢပဒိၣ်ပပှၢ်, ဒီးစီၤလိာ် စီၤပၤတဖၣ် အမဲာ်ညါလီၤ. 10 ဒီးတၢ်သးခုကစီၣ်န့ၣ် ကဘၣ် တၢ်စံၣ်တဲၤတဲလီၤဆိအီၤ လၢပှၤကညီအကလုာ် ခဲလၢာ်လီၤ. 11 ဒီးတုၤ ပှၤမိၤ ဟ့ၣ်လီၤကွံာ်သုဒီး, မ့ၢ်သုကကတိၤတၢ် ဒ်လဲၣ်ဒ်လဲၣ်န့ၣ်, သုတကူၣ်ပာ်တဂ့ၤ, သုတဆိကမိၣ် ပာ်စၢၤ တဂ့ၤ, ဒ်တၢ်ဟ့ၣ်ကတိၤသု တစုဃီဖဲန့ၣ် အသိး ဒီး, ကတိၤတၢ် တက့ၢ်. အဂ့ၢ်ဒ်အံၤ, တမ့ၢ်ဘၣ် သုကတိၤဒၣ် သုဝဲဘၣ်, မ့ၢ်သးစီဆှံန့ၣ်လီၤ. 12 ဒီးပှၤ ဒီပုၢ်ဝဲၢ်ခွါ ကဟ့ၣ်လီၤကွံာ် အဒီပုၢ်ဝဲၢ်ခွါ ဆူတၢ်သံအပူၤ, ဒီးပၢ်အဖိလီၤ. ဒီးဖိတဖၣ် ကထီဒါ အမိၢ်အပၢ်, ဒီးကဒုးသံ အီၤလီၤ. 13 ဒီး ကယဲၢ် ပှၤခဲလၢာ်န့ၣ် ကသးဟ့သု လၢယမံၤ အဃိလီၤ. မ့မ့ၢ် ပှၤလၢအအိၣ်ဂၢၢ်ဆိးကျၢၤဝဲ တုၤအကတၢၢ်န့ၣ်, ကတုၤဝဲ လၢတၢ်အုၣ်က့ၤခီၣ်က့ၤအီၤလီၤ. 14 ဒီးတုၤသုထံၣ်ဘၣ် တၢ်သးဘၣ်အၢ ဘၣ်ဃးဒီး တၢ်မၤသယုၢ်, လၢဝံဒၤနံးယ့လး ကတိၤဝဲ လၢအဂ့ၢ်, ဆၢထၢၣ် ဖဲအတကြၢးအိၣ်ဘၣ် အလီၢ်, (ပှၤလၢအဖးန့ၣ်, မ် အနၢ်ပၢၢ်တၢ် တက့ၢ်) ဒီး, ပှၤအိၣ်ဝဲ လၢကီၢ်ယူဒၤတဖၣ်န့ၣ်, မ်အဃ့ၢ် ဆူကစၢၢ်ကလိ တက့ၢ်. 15 ဒီးပှၤ လၢအအိၣ်ဝဲ လၢဟံၣ်ခိၣ်န့ၣ်, မ်အသု တယုၢ်လီၤ ဆူအဟံၣ်ပူၤ တဂ့ၤ, မ်အသု တလဲၤနုာ် ဒ်သိး အကဟံးန့ၢ် တၢ်တမံၤမံၤ လၢအဟံၣ်ပူၤ တဂ့ၤ. 16 ဒီးပှၤအိၣ်ဝဲ လၢစံာ်ပျီပူၤန့ၣ်, ဒ်သိး အကဟံးန့ၢ် အကူအသိးဒီး, မ်အသု တက့ၤကဒါက့ၤဆူအလီၢ်ခံ တဂ့ၤ. 17 ဒီးပှၤ လၢအဒၢထီၣ်ဝဲ, ဒီးပှၤ လၢအဒုးအီၣ်နုၢ်တၢ် လၢမုၢ်နံၤတဖၣ်န့ၣ်, ဘၣ်ဖှီၣ်လီၤ. 18 ဒီး ဒ်သိး သုဃ့ၢ်န့ၣ် သုတဘၣ် လၢတၢ်ဂိၢ်အခါ တဂ့ၤဒီး, ဘါထုကဖၣ်တၢ် တက့ၢ်. 19 အဂ့ၢ်ဒ်အံၤ, တၢ် လၢမုၢ်နံၤတဖၣ်န့ၣ်, တၢ်နးတၢ်ဖှီၣ် ကအိၣ်ဝဲလီၤ. တၢ် ဒ်န့ၣ် အသိး, ဒိၣ်ထဲန့ၣ်, လၢတၢ်တ့လီၤသီတၢ် လၢယွၤ တ့လီၤဝဲန့ၣ်, တုၤ ခဲကနံၣ်အံၤ, တအိၣ်ဘၣ် နီတခီၣ်ဘၣ်. ဒီး လၢခံ လၢလာ်န့ၣ် တအိၣ်ထီၣ်လၢၤဘၣ်. 20 ဒီးယွၤ မ့ၢ်တမၤစှၤလီၤ မုၢ်နံၤတဖၣ်န့ၣ်ဘၣ်ဒီး, တၢ်ဖံးတၢ်ညၣ် တတုၤဘၣ် လၢတၢ်အုၣ်က့ၤခီၣ်က့ၤ နီတဂၤဘၣ်. မ့မ့ၢ် လၢပှၤ ဘၣ်တၢ်ဃုထၢအီၤ လၢအဃုထၢဝဲ အဃိဒီး, ကမၤစှၤလီၤ မုၢ်နံၤတဖၣ်န့ၣ်လီၤ. 21 ဒီးတုၤနုၤတစု, ပှၤတဂၤဂၤ မ့ၢ်စံးဘၣ်သု, ကွၢ်ကွၢ်, ခရံာ်န့ၣ် အိၣ်ဖဲအံၤ မ့ၢ်ဂ့ၤ, ကွၢ်ကွၢ်, အိၣ်ဖဲန့ၣ်မ့ၢ်ဂ့ၤဒီး. သုတနာ် တဂ့ၤ. 22 အဂ့ၢ်ဒ်အံၤ, ခရံာ်အဘျၣ်တဖၣ်ဒီး ဝံအဘျၣ်တဖၣ် ကအိၣ်ထီၣ်ဝဲ, ဒီးကဟ့ၣ် တၢ်အပနီၣ်လီၤလး ဒီး တၢ်လီၤလိၢ်လီၤလးသ့ၣ်တဖၣ်, ဒ်သိးမ့ၢ်သ့ဒီး, ကလီန့ၢ် ပှၤလၢအဘၣ် တၢ်ဃုထၢအီၤတဖၣ် ဒၣ်လဲာ် လီၤ. 23 မ့မ့ၢ် သုဝဲသ့ၣ်အံၤ, ပလီၢ်သုသး တက့ၢ်. ကွၢ်ကွၢ်, ယစံၣ်တဲၤတဲလီၤပာ်သု လၢတၢ်ခဲလၢာ်လီၤ. 24 ဘၣ်ဆၣ်ဒီး တၢ် လၢမုၢ်နံၤတဖၣ်န့ၣ် လၢတၢ်နးတၢ်ဖှီၣ်အံၤ အလီၢ်ခံ, မုၢ်ကခံးဝဲ, ဒီးလါ တဟ့ၣ်လီၤဘၣ် အတၢ်ကပီၤဘၣ်. 25 ဒီးဆၣ်ဧိၤဖီဧိၤ ကလီၤတဲာ်ကွံာ် လၢမူခိၣ်, ဒီးတၢ်စိကမီၤ လၢမူခိၣ်တဖၣ် ကဟူးဝးဝဲဒၣ်လီၤ. 26 တုၤနုၤတစု ပှၤကထံၣ်ဘၣ် ပှၤကညီဖိခွါအံၤ ဟဲလီၤ လၢတၢ်အၢၣ်တဖၣ် အကျါ အိၣ်ဒီး အစိဒိၣ်အကမီၤဒိၣ်, ဒီး အလၤအကပီၤလီၤ. 27 ဒီးတုၤနုၤတစု ကမၢလီၤ အကလူးတဖၣ် ဒီးကဒုးအိၣ်ဖှိၣ်ရိဖှိၣ် အပှၤဃုထၢဖိတဖၣ် လၢကလံၤ လွံၢ်ကျိၤ, လၢဟီၣ်ခိၣ်အကတၢၢ် ပၢၢ်လၢမူခိၣ် အကတၢၢ်လီၤ. 28 အအံၤဒီး, မၤလိ တၢ်အဒိအတဲာ် လၢချၢၣ်ဒၢန့ၣ်, တက့ၢ်. တုၤ အဒ့အဖီ စၢ်ထီၣ်, ဒီးအလၣ် ဒီးထီၣ်န့ၣ် ဒီး, သု သ့ၣ်ညါ လၢတၢ်ကိၢ်အခါ ဘူးထီၣ်လီၤ. 29 ဒ်န့ၣ်အသိး, တုၤသုထံၣ်ဘၣ်တၢ်န့ၣ်တဖၣ် မၤအသးဒီး, သ့ၣ်ညါ လၢအအိၣ်ဘူးထီၣ်, အအိၣ်လၢကျဲစၢၤ အခီၣ်ထံးလံန့ၣ် တက့ၢ်. 30 ယစံးဘၣ်တဲဘၣ်သု တီတီ, လၢပှၤတစိၤအံၤ တပူၤကွံာ်ဒံးဘၣ်ဒီး, တၢ်န့ၣ်တဖၣ် ကမၤအသး ခဲလၢာ် လီၤ. 31 မူခိၣ် ဒီးဟီၣ်ခိၣ် ကပူၤကွံာ်, မ့မ့ၢ် ယကလုၢ်ထါန့ၣ် တပူၤကွံာ်ဝဲဘၣ်. 32 ဘၣ်ဆၣ်ဒီး တၢ် လၢမုၢ်တနံၤန့ၣ်, ဒီးနၣ်ရံၣ် အဝဲန့ၣ်, ပှၤတသ့ၣ်ညါဘၣ် နီတဂၤဘၣ်, သ့ၣ်ညါ ထဲပၢ်တဂၤဧိၤ လီၤ. 33 ပလီၢ်သုသး တက့ၢ်. ဆိးသီ ဒီးဘါထုကဖၣ်တၢ် တက့ၢ်. အဂ့ၢ်ဒ်အံၤ, အမုၢ်အလါ ကဘၣ်ဝဲခဲလဲၣ် ခဲလဲၣ်န့ၣ်, သုတသ့ၣ်ညါဘၣ်လီၤ. 34 တၢ်မၤအသး ဒ်ပှၤတဂၤ ပာ်လီၤတဲာ် အဟံၣ်, ဒီးလဲၤဆူ တခီထံတခီကီၢ်, ဒီးဟ့ၣ် အကုၢ်အပှၤ လၢအစိကမီၤ, ဒီးတဂၤ အတၢ်မၤ လၢအဂီၢ်, တဂၤ အတၢ်မၤ လၢအဂီၢ်, ဒီးမၤလိာ် ပှၤပၢၤကျဲစၢၤတဂၤ ဒ်သိး အကဆိးသီလီၤ. 35 မၤသးဒ်န့ၣ်ဒီး ဆိးသီ တက့ၢ်. အဂ့ၢ်ဒ်အံၤ, ဟံၣ်ကစၢ် ကဟဲက့ၤ ဖဲလဲၣ်ဖဲလဲၣ်, လၢမုၢ်ဟါဧါ, လၢဖးဖီမုၢ်ဧါ, လၢဆီဖါ အိၣ်အိထီၣ်ဧါ, လၢမုၢ်ဆ့ၣ်ဝါဧါန့ၣ်, သုတသ့ၣ်ညါဘၣ်လီၤ. 36 မ့တမ့ၢ်ဘၣ်ဒီး, ကဟဲက့ၤ ဘၣ်ဖုး သတူၢ်ကလာ်, ဒီးထံၣ်န့ၢ် သုမံသပ့ၤလီၤ. 37 တၢ် လၢယစံးဘၣ်သု, ယစံးဘၣ် ပှၤခဲလၢာ် လီၤ. ဆိးသီ တက့ၢ်. 

1 ဒီးခံနံၤအလီၢ်ခံန့ၣ် ဘၣ်ဘူၣ်လဲၤကပာ် ဒီးဘူၣ်ကိၣ် တအိၣ်ဘၣ် ဒီးကိၣ်မံၣ်ဒီး, ပှၤလုၢ်တၢ်အခိၣ် ဒီးပှၤကွဲးလံာ်သ့ၣ်တဖၣ် ဃုကူၣ်ဝဲ ဒ်သိး အကဟံးဃာ် မၤသံအီၤ လၢတၢ်လီတၢ်ဝ့ၤလီၤ. 2 ဘၣ်ဆၣ်ဒီး စံးဝဲဒၣ်, မၤ လၢဘူၣ်ပူၤ တဂ့ၤ, ပှၤဂီၢ်မုၢ် ကတၢထီၣ်တၢလီၤ ဘၣ်ဖုးလီၤ. 3 ဒီးအဝဲဒၣ် အိၣ်ဝဲ လၢဘ့ၤသနံအပူၤ လၢပှၤဆါအၢ စီၤၡံမိၣ်တဂၤ အဟံၣ်ပူၤ, ဒီးဆ့ၣ်နီၤသန့ၤတၢ် အဖၢမုၢ်ဒီး, ပိာ်မုၣ်တဂၤ အိၣ်ဒီးပလီ လၢၢ်ဝါ အိၣ်ဒီးသိနၢမူနၢ်ဒူၤနီၢ်နီၢ် လၢအလုၢ်ပှ့ၤဒိၣ်, ဒီးမၤသ့ၣ်ဖးပလီ လၢၢ်ဝါ, ဒီးလူလီၤဝဲ လၢအခိၣ် အဖီခိၣ်လီၤ. 4 ဒီးပှၤတနီၤနီၤ အသးထီၣ် လၢအသးကံၢ်ပူၤ, ဒီးစံးဝဲဒၣ်, မၤလၢာ်ဂီၤ သိနၢမူအံၤမ့ၢ် အဘၣ်မနုၤလဲၣ်. 5 အဂ့ၢ်ဒ်အံၤ, သိနၢမူအံၤ, မ့ၢ်ဆါကွံာ်ဝဲဒီး, ကန့ၢ်အပှ့ၤ လၢစ့ဒန့ၤရံၤ သၢကယၤဘျဲၣ်, ဒီးဟ့ၣ်လီၤ လၢပှၤဖှီၣ်ဖိယာ်ဖိသ့လီၤ. ဒီးပာ် တၢ်ကမၣ် လၢပိာ်မုၣ် အလိၤ တကူၢ်သ့ၣ်လီၤ. 6 ဒီးယ့ၣ်ၡူး စံးဝဲဒၣ်, ပျဲအီၤ တက့ၢ်. ဘၣ်မနုၤ လၢသုမၤတံာ်တံာ်အီၤလဲၣ်. မၤလံ ယၤ လၢတၢ်မၤ အဂ့ၤလံ. 7 အဂ့ၢ်ဒ်အံၤ, ပှၤဖှီၣ်ဖိယာ်ဖိတဖၣ်န့ၣ်, အိၣ်ဒီး သု တဘိယူၢ်ဃီ, ဒီးဖဲသုသး အိၣ်လၢသုကမၤဂ့ၤအီၤ ဒီး, သုမၤသ့လီၤ. မ့မ့ၢ် သုအိၣ်ဒီးယၤ တဘိယူၢ်ဃီ တမ့ၢ်ဘၣ်. 8 ပိာ်မုၣ်အံၤ ဖဲအမၤသ့ ဒီးမၤလံဝဲလံ. ဟဲလူလီၤပာ် သိနၢမူအံၤ လၢယနီၢ်ခိ အလိၤ, လၢယ ဘၣ်တၢ်ခူၣ်လီၤကွံာ် အဂီၢ်လီၤ. 9 ယစံးဘၣ်တဲဘၣ်သု တီတီအံၤ, ဖဲဒၣ် တၢ်သးခုအကစီၣ်အံၤ ဘၣ်တၢ်စံၣ်တဲၤတဲလီၤ လၢဟီၣ်ခိၣ် ဒီဘ့ၣ်ညါဒီး, တၢ် လၢပိာ်မုၣ် မၤ တၢ်တမံၤအံၤ, ကဘၣ် တၢ်စံၣ်ဃဲၤ စ့ၢ်ကီး လၢတၢ်သ့ၣ်နီၣ်ထီၣ်က့ၤ အီၤ အဂီၢ်လီၤ. 10 ဒီးပှၤတဆံခံဂၤ အကျါ, စီၤယူဒၤအံၣ်စကၤရံၤအိာ် တဂၤ, လဲၤဆူ ပှၤလုၢ်တၢ် အခိၣ်တဖၣ် အအိၣ်, ဒ်သိး အကဟ့ၣ်လီၤကွံာ်အီၤ လၢအစုပူၤလီၤ. 11 ဒီးတုၤအဝဲသ့ၣ် နၢ်ဟူဝဲဒီး, အသူၣ်ခုအသးခုဝဲ, ဒီးအၢၣ်လီၤအီလီၤ လၢသါကဟ့ၣ်အီၤ လၢစ့လီၤ. ဒီးကဟ့ၣ်လီၤကွံာ် ဒ်လဲၣ်ဒ်လဲၣ်န့ၣ် ဃုဝဲ အဆၢကတီၢ် လၢအဘၣ်လီၤ. 12 ဒီးဘူၣ် တအိၣ်ဘၣ် ဒီးကိၣ်မံၣ် အခီၣ်ထံးတနံၤ, လၢပှၤမၤသံ ဘူၣ်လဲၤကပာ်န့ၣ်, အပျဲၢ်အဘီၣ် စံးဘၣ်အီၤ, ဒ်သိး နကအီၣ် ဘူၣ်လဲၤကပာ်ဒီး, ဘၣ်နသး လၢပလဲၤကတဲာ်ကတီၤ တၢ်ဖဲလဲၣ်ပူၤလဲၣ်. 13 ဒီးမၢလီၤ အပျဲၢ်အဘီၣ် ခံဂၤ, ဒီးစံးဘၣ်အီၤ, လဲၤဆူ ဝ့ၢ်ပူၤ, ဒီးပှၤစိာ်သပၢၤထံ ကဘၣ်သဃိာ် သုတဂၤလီၤ. ပိာ်ထီၣ်အခံ တက့ၢ်. 14 ဒီး ဖဲဒၣ် အလဲၤနုာ်ဝဲ တပူၤပူၤန့ၣ်, စံးဘၣ် ဟံၣ်ကစၢ် လၢသရၣ် စံးဝဲဒၣ်, ဒၢးတဖျၢၣ် ဖဲယကအီၣ်ဘူၣ်လဲၤကပာ် ဒီးယပျဲၢ်ယဘီၣ်န့ၣ် အိၣ်ဖဲလဲၣ်. 15 ဒီးကဒုးနဲၣ်သု လၢဒၢးဖးဒိၣ်ထီၣ်ထီ တတီၤ မၤဂ့ၤထီၣ်အသး, ဒီးကတဲာ်ကတီၤ ပာ်အသးလီၤ. ဒီးကတဲာ်ကတီၤ ပာ်တၢ် လၢပဂီၢ်ဖဲန့ၣ် တက့ၢ်. 16 ဒီးအပျဲၢ်အဘီၣ် ဟးထီၣ်, ဒီးလဲၤဝဲဆူ ဝ့ၢ်ပူၤ, ဒီးထံၣ်န့ၣ် တၢ် ဒ်ယ့ၣ်ၡူး စံးဘၣ်အီၤ အသိး, ဒီးကတဲာ်ကတီၤ ဘူၣ်လဲၤကပာ်လီၤ. 17 ဒီးတုၤ မုၢ်ဟါလီၤဒီး, ဟဲဝဲ ဒီးအပျဲၢ် အီၣ် တဆံခံဂၤန့ၣ်လီၤ. 18 ဒီးဆ့ၣ်နီၤသန့ၤ ဒီးအီၣ်တၢ် အဖၢမုၢ်ဒီး, ယ့ၣ်ၡူး စံးဝဲဒၣ်, ယစံးဘၣ်တဲဘၣ်သု တီတီအံၤ, လၢပှၤ လၢသုကျါ လၢအအီၣ်ဃုာ်တၢ် ဒီးယၤတဂၤ, ကဟ့ၣ်လီၤကွံာ် ယၤလီၤ. 19 ဒီးအဝဲသ့ၣ် အသူၣ်အုးအသးအုး, ဒီးစံးဘၣ် အီၤ တဂၤဘၣ်တဂၤ, မ့ၢ်ယၤဧါ, ဒီးအဝဲတဂၤ, မ့ၢ်ယၤ ဧါ. 20 ဒီးအဝဲဒၣ် စံးဆၢတၢ် ဒီးစံးဘၣ်အီၤ, မ့ၢ် လၢပှၤတဆံခံဂၤန့ၣ် အကျါ, ပှၤလၢအဘျၢလီၤဃုာ်တၢ် လၢလီခီပူၤ ဒီးယၤတဂၤလီၤ. 21 ဒ်တၢ်ကွဲးအသး လၢအဂ့ၢ် အသိးန့ၣ်, ပှၤကညီဖိခွါအံၤ က့ၤဝဲလီၤ. ဘၣ်ဆၣ်ဒီး ပှၤလၢအဟ့ၣ်လီၤကွံာ် ပှၤကညီဖိခွါတဂၤန့ၣ် ဘၣ်အဖှီၣ်လီၤ. ပှၤတဂၤန့ၣ်မ့ၢ် တအိၣ်ဖျဲၣ်ဘၣ်ဒီး ကဂ့ၤဒၣ်တၢ် လၢအဂီၢ် လီၤ. 22 ဒီးအီၣ်တၢ် အဖၢမုၢ်ဒီး, ယ့ၣ်ၡူး ဟံးန့ၢ် ကိၣ်, ဒီးဆိၣ်ဂ့ၤတၢ် ဒီးစိၢ်ဘျဲးဝဲ ဒီးဟ့ၣ်လီၤ အဝဲသ့ၣ်, ဒီးစံးဝဲဒၣ်, ဟံးန့ၢ်အီၣ် တက့ၢ်. အအံၤ မ့ၢ်ယနီၢ်ခိလီၤ. 23 ဒီးဟံးန့ၢ် လီခီ, ဒီးစံးထီၣ်ပတြၢၤ တၢ်အဘျုးအဖှိၣ်, ဒီးဟ့ၣ်လီၤ အဝဲသ့ၣ်, ဒီးအဝဲသ့ၣ်တဖၣ် ခဲလၢာ် အီတၢ် လၢအပူၤလီၤ. 24 ဒီးစံးဘၣ်အီၤ, အအံၤ မ့ၢ်ယသွံၣ် ဘၣ်ဃးဒီး တၢ်အၢၣ်လီၤအီလီၤ အသီ, လၢအလူလီၤအသး လၢပှၤအါဂၤ အဂီၢ်လီၤ. 25 ယစံးဘၣ်သုတီတီ, လၢယတအီလၢၤဘၣ် စပံးသၣ်အထံ, တုၤ မုၢ်တနံၤ လၢယအီအီၤ အသီ လၢယွၤ အဘီအမုၢ် အပူၤလီၤ. 26 ဒီးသးဝံၣ်တၢ် ဝံၤဒီး, လဲၤထီၣ်ဝဲဆူ ကစၢၢ် သ့ၣ်စၤယံး အလိၤလီၤ. 27 ဒီးယ့ၣ်ၡူး စံးဘၣ်အီၤ, ခဲမုၢ်နၤအံၤ သုသး ကဟးဂီၤ လၢယဃိ ခဲလၢာ်လီၤ. အဂ့ၢ်ဒ်အံၤ, တၢ်ကွဲးအသး, ယကကျီကွံာ် ပှၤကွၢ်သိဒီး သိတဖၣ် ကလီၤပြံလီၤပြါဝဲလီၤ. 28 ဘၣ်ဆၣ်ဒီး ယဂဲၤဆၢထၢၣ်က့ၤ အလီၢ်ခံန့ၣ်, ယကလဲၤပာ် လၢသုမဲာ်ညါ ဆူ ကၤလံၤလါလီၤ. 29 ဒီးစီၤပ့းတရူး စံးဘၣ်အီၤ, ပှၤအသး မ့ၢ်ဟးဂီၤ လၢနဃိ ခဲလၢာ် ဘၣ်ဆၣ်ဒီး, ယသး တဟးဂီၤဘၣ်. 30 ဒီးယ့ၣ်ၡူး စံးဘၣ်အီၤ, ယစံးဘၣ်နၤ တီတီအံၤ, လၢအအံၤ တနံၤအံၤ, နကသမၢယၤ သၢစုလီၤ. 31 ဒီးအဝဲဒၣ် ကတိၤတၢ် ဆူၣ်န့ၢ်အန့ၣ် တက့ၢ်, ယမ့ၢ်ဘၣ်သံဃုာ်နာ်သက့ ဒီးနၤ ဒီး, ယတသမၢဘၣ် နၤဘၣ်. ဒီးအဝဲသ့ၣ် ခဲလၢာ် စံးစ့ၢ်ကီးဝဲ ဒ်န့ၣ် အသိးလီၤ. 32 ဒီးလဲၤဝဲဆူအလီၢ် ကိးဝဲ လၢက့ၤသစ့ၤမနၤ, ဒီးစံးဘၣ် အပျဲၢ်အဘီၣ်, ဆ့ၣ်နီၤသုဝဲ ဖဲအံၤ တုၤယဘါထုကဖၣ်တၢ် တက့ၢ်. 33 ဒီးဟံးန့ၢ် စီၤပ့းတရူးဒီး စီၤယၤကိာ် ဒီးစီၤယိၤဟၣ် အိၣ်ဒီးအီၤလီၤ. ဒီး ကမၢကမၣ်ဝဲ, ဒီးအသး လီၤဘဲ, 34 ဒီးစံးဘၣ်အီၤ, တၢ်သးအုး အိၣ်ဝးတရံၤယၤ တုၤ ယကသံတ့ၢ်လီၤ. အိၣ်ဖဲအံၤ ဒီးဆိးသီ တက့ၢ်. 35 ဒီးလဲၤ လၢညါ တစဲးဖိ, ဒီးထိၣ်လီၤပှီၤအသး လၢဟီၣ်ခိၣ် အဖီခိၣ်, ဒီးဘါထုကဖၣ်တၢ် ဒ်သိးမ့ၢ်သ့ဒီး, နၣ်ရံၣ် ကလဲၤပူၤကွံာ် ဒီးအီၤလီၤ. 36 ဒီးစံးဝဲဒၣ်, အးဘၤ, ပၢ်ဧၢ, နသ့တၢ်လၢာ်လီၤ. ဟံးထီၣ်ကွံာ် လီခီအံၤ လၢယအိၣ် တက့ၢ်. ဘၣ်ဆၣ်ဒီး ဖဲဒၣ်ယသး တမ့ၢ်ဘၣ်, မ့ၢ်ဖဲဒၣ်နသး တက့ၢ်. 37 ဒီးဟဲက့ၤဝဲ ဒီးထံၣ်န့ၢ် လၢအဝဲသ့ၣ် မံသပ့ၤ, ဒီးစံးဘၣ် စီၤပ့းတရူး, စီၤၡံမိၣ်ဧၢ, နမံသပ့ၤဧါ, နဆိးသီ တနၣ်ရံၣ်ဧိၤ တကဲဘၣ်ဧါ. 38 ဒ်သိး သုသုတလဲၤနုာ်ဆူ တၢ်လ့ပစီအပူၤ တဂ့ၤဒီး, ဆိးသီ ဒီးဘါထုကဖၣ်တၢ် တက့ၢ်. သးတမံၤအသး အိၣ်မး, မ့မ့ၢ် တၢ်ဖံးတၢ်ညၣ်တမံၤ အဂံၢ်စၢ်ဘါစၢ်လီၤ. 39 ဒီးလဲၤကဒီးဝဲ, ဒီးဘါထုကဖၣ်တၢ်, ဒီးကတိၤတၢ် ဒ်လီၢ်လီၢ်လီၤ. 40 ဒီးဟဲက့ၤဝဲ ဒီးထံၣ်န့ၢ် လၢအမံသပ့ၤ ကဒီးလီၤ. အဂ့ၢ်ဒ်အံၤ, အမဲာ်ဖံး ဃၢဝဲ, ဒီးကစံးဆၢတၢ် ဒ်လဲၣ်ဒ်လဲၣ်န့ၣ် အဝဲသ့ၣ် တသ့ၣ်ညါဘၣ်ဝဲဘၣ်. 41 ဒီးဟဲက့ၤ သၢစုတစု ဒီးစံးဘၣ်အီၤ, အကတီၢ် လၢအအိၣ်လီၤတဲာ်ဒံးန့ၣ် မံ ဒီးအိၣ်ဘှံး တက့ၢ်. ပှဲၤန့ၣ်လီၤ. နၣ်ရံၣ်န့ၣ် ဘၣ်လံ. ကွၢ်ကွၢ်, တၢ်ဟ့ၣ်လီၤကွံာ် ပှၤကညီဖိခွါအံၤဆူ ပှၤတၢ်ဒဲးဘးဖိ အစုပူၤလီၤ. 42 ဂဲၤဆၢထၢၣ်, မ်ပ လဲၤတၢ် တက့ၢ်. ကွၢ်ကွၢ်, ပှၤလၢအဟ့ၣ်လီၤကွံာ်ယၤ တဂၤန့ၣ် ဘူးထီၣ်လံဝဲလံ. 43 ဒီးတကီၢ်ခါ, ဖဲအကတိၤတၢ် အဖၢမုၢ်ဒီး, ပှၤလၢတဆံခံဂၤန့ၣ် အကျါ, စီၤယူဒၤအံၣ်စကၤရံၤအိာ် တဂၤ, ဟဲ တုၤဝဲ ဒီးပှၤဂီၢ်မုၢ်ဖးဒိၣ်, အိၣ်ဒီးနး, ဒီးနီၣ်တီၢ်တဖၣ်, လၢပှၤလုၢ်တၢ်အခိၣ် ဒီးပှၤကွဲးလံာ် ဒီးပှၤသူၣ်က့သးပှၢ် အအိၣ်လီၤ. 44 ဒီးပှၤ လၢပှၤဟ့ၣ်လီၤကွံာ်အီၤ တဂၤန့ၣ်, ဟ့ၣ်တၢ်ပနီၣ်တမံၤ လၢပှၤတဖၣ်န့ၣ်, ဒီးစံးဝဲဒၣ်, ဖဲဒၣ် ပှၤလၢယနၢမူအီၤတဂၤန့ၣ်, မ့ၢ်အဝဲဒၣ်န့ၣ်လီၤ. ဟံးဃာ် ဒီးက့ၤစိာ် အီၤ ကျၢၤကျၢၤ တက့ၢ်. 45 ဒီးဟဲ တုၤဝဲဒီး, လဲၤတကီၢ်ခါ ဆူအအိၣ်, ဒီးစံးဝဲဒၣ်, ရၤဘံဧၢ, ရၤဘံဧၢ, ဒီးနၢမူအီၤလီၤ. 46 ဒီးအဝဲသ့ၣ်တဖၣ်န့ၣ် ပာ်ထီၣ်အစု လၢအလိၤ, ဒီးဟံးဃာ်အီၤလီၤ. 47 ဒီးပှၤဆၢထၢၣ်ဖဲန့ၣ် အကျါ တဂၤ ဘ့ၣ်ထီၣ် အနး, ဒီးကျီ ပှၤလုၢ်တၢ်အခိၣ် အခ့အပှၤတဂၤ, ဒီး အနၢ် တူာ်ကွံာ်တခီလီၤ. 48 ဒီးယ့ၣ်ၡူး ကတိၤဆၢတၢ် ဒီးစံးဘၣ်အီၤ, သုဟဲဖီၣ်န့ၢ်ယၤ ဒ်တၢ်ဘျၣ် အသိး, အိၣ်ဒီး နး ဒီးနီၣ်တီၢ်တဖၣ်န့ၣ် ဧါ. 49 ယအိၣ်လၢသုကျါ ဒီးသိၣ်က့ၤသီက့ၤတၢ် လၢတၢ်လုၢ်ဟံၣ် အပူၤ သ့သ့တနံၤ, ဒီး သုတဟံးဃာ်ဘၣ် ယၤဘၣ်. ဘၣ်ဆၣ်ဒီး မ့ၢ်ဒ်သိး တၢ်ကွဲးအသးတဖၣ် ကလၢထီၣ်ပှဲၤထီၣ်လီၤ. 50 ဒီးပှၤခဲလၢာ်န့ၣ် လဲၤသဒၣ်အီၤ, ဒီးဃ့ၢ်ထီၣ်ကွံာ်ဝဲလီၤ. 51 ဒီးပှၤဖိၣ်သၣ်ခွါတဂၤ ပိာ်အဝဲဒၣ် အခံ, ဒီးကူထဲ ယၣ်ဖီဝါကဆှၣ် တဘ့ၣ်ဧိၤလီၤ. ဒီးတၢ်အခ့အပှၤတဖၣ် ဟံးဃာ်အီၤ, 52 ဒီးအဝဲဒၣ် ညိကွံာ် အယၣ်န့ၣ်, ဒီးဃ့ၢ်ထီၣ်ကွံာ် အိၣ်ဘ့ၣ်ဆ့ လၢအဝဲသ့ၣ် အအိၣ်လီၤ. 53 ဒီးဆှၢထီၣ် ယ့ၣ်ၡူး ဆူပှၤလုၢ်တၢ်အခိၣ် အအိၣ်လီၤ. ဒီးပှၤလုၢ်တၢ်အခိၣ် ခဲလၢာ်, ဒီးပှၤသူၣ်က့သးပှၢ်, ဒီးပှၤကွဲးလံာ်သ့ၣ်တဖၣ်, ဟဲအိၣ်ဖှိၣ် လၢအအိၣ်လီၤ. 54 ဒီးစီၤပ့းတရူး ပိာ်ထီၣ်စိအခံ ပၢၢ်လၢပှၤလုၢ်တၢ်အခိၣ် အဂၢၤပူၤ, ဒီးဆ့ၣ်နီၤဝဲ အိၣ်ဒီး တၢ်အခ့အပှၤ, ဒီးဆူးမ့ၣ်အူလီၤ. 55 ဒီးပှၤလုၢ်တၢ်အခိၣ်တဖၣ်, ဒီးပှၤသးပှၢ် အတၢ်အိၣ်ဖှိၣ်ခဲလၢာ် ဃု ပှၤအုၣ်အသးထီဒါ ယ့ၣ်ၡူး, ဒ်သိး အကမၤသံအီၤလီၤ. ဒီးတထံၣ်န့ၢ်ဘၣ်ဝဲဘၣ်. 56 အဂ့ၢ်ဒ်အံၤ, ပှၤအုၣ်အသး လၢတၢ်ကဘျံးကဘျၣ်ထီဒါအီၤ အါဂၤ ဘၣ်ဆၣ်ဒီး, အတၢ်ကတိၤ တလီၤပလိာ်ဘၣ်. 57 ဒီးပှၤတနီၤနီၤ ဂဲၤဆၢထၢၣ်, ဒီးအုၣ်အသး လၢတၢ်ကဘျံးကဘျၣ် ထီဒါအီၤ, ဒီးစံးဝဲဒၣ်, 58 ပ နၢ်ဟူ ပှၤတဂၤအံၤ စံးဝဲ, သါကမၤလီၤပှီၢ်ကွံာ် တၢ်လုၢ်အဟံၣ်အံၤ, လၢတၢ်မၤဝဲ လၢစု, ဒီးသၢနံၤ အတီၢ်ပူၤန့ၣ်, သါကမၤထီၣ် အဂၤတဖျၢၣ်, လၢတၢ်တမၤဘၣ် လၢစုဘၣ်လီၤ. 59 ဒီးဒ်န့ၣ်အသိး ဒၣ်လဲာ် အဝဲသ့ၣ် အတၢ်ကတိၤ တလီၤပလိာ် စ့ၢ်ကီးဘၣ်. 60 ဒီးပှၤလုၢ်တၢ်အခိၣ် ဂဲၤဆၢထၢၣ် လၢတၢ်သးကံၢ်ပူၤ, ဒီးသံကွၢ် ယ့ၣ်ၡူး, ဒီးစံးဝဲဒၣ်, နတစံးဆၢဘၣ် တၢ်နီတမံၤဘၣ်ဧါ. အဝဲသ့ၣ်တဖၣ်အံၤ အုၣ်အသးထီဒါနၤ လၢမနုၤလဲၣ်. 61 ဒီးအိၣ်ဘှီၣ်ကလာ်, ဒီးတကတိၤဆၢ တၢ်နီတမံၤဘၣ်. ဒီးပှၤလုၢ်တၢ်အခိၣ် သံကွၢ်ကဒီးအီၤ, ဒီးစံးဘၣ်အီၤ, နမ့ၢ်ခရံာ်, တၢ်ဘၣ်ဆိၣ်ဂ့ၤတဂၤ အဖိခွါန့ၣ် ဧါ. 62 ဒီးယ့ၣ်ၡူး စံးဝဲဒၣ်, ယမ့ၢ်လီၤ. ဒီးသုကထံၣ် ပှၤကညီဖိခွါအံၤ ဆ့ၣ်နီၤ လၢတၢ်အစိကမီၤ အစုထွဲတခီ, ဒီးဟဲလီၤဝဲ အိၣ်ဒီးမူခိၣ် အတၢ်အၢၣ်တဖၣ်လီၤ. 63 ဒီးပှၤလုၢ်တၢ်အခိၣ် ဖှီ အကူအသိး ဒီးစံးဝဲဒၣ်, ပမၤဒံး တၢ်အုၣ်အသး အလီၢ်အိၣ်ဒ်လဲၣ်. 64 အတၢ်ကတိၤကမၣ်န့ၣ်, သု နၢ်ဟူလံ. တၢ်အိၣ်ဖျါ လၢသုမဲာ်ညါ ဒ်လဲၣ်. ဒီးပှၤခဲလၢာ် စံၣ်ညီၣ် လၢအဂ့ၤဘၣ်သံလီၤ. 65 ဒီးပှၤတနီၤနီၤ ထူးပှဲာ်ဘၣ်အီၤ, ဒီးကျၢၢ်ဘၢ အမဲာ်, ဒီး ထိအီၤ ဒီးစံးဘၣ်အီၤ, ကတိၤတၢ် လၢဝံ အကျိာ် တက့ၢ်. ဒီးတၢ်အခ့အပှၤတဖၣ် ဟံးန့ၢ်အီၤ ဒီးဒဲအီၤလီၤ. 66 ဒီးစီၤပ့းတရူး အိၣ်လၢလာ်ခီ လၢဂၢၤပူၤ အဖၢမုၢ်ဒီး, ပှၤလုၢ်တၢ်အခိၣ် အခ့အပှၤ ပိာ်မုၣ်တဂၤ ဟဲဝဲ, 67 ဒီးထံၣ် စီၤပ့းတရူး ဆူးမ့ၣ်အူ, ဒီးကွၢ်ဝဲ လီၤတံၢ်လီၤဆဲး ဒီးစံးဝဲဒၣ်, နဲဒၣ်အံၤ နအိၣ်တ့ၢ် ဒီးပှၤနစၤရ့းဖိ ယ့ၣ်ၡူး စ့ၢ်ကီး လီၤ. 68 ဒီးအဝဲဒၣ် သမၢဝဲ ဒီးစံးဝဲဒၣ်, ယတသ့ၣ်ညါဘၣ်, ဒီးနကတိၤတၢ်န့ၣ် ယနၢ်တပၢၢ်ဘၣ်. ဒီးဟးထီၣ်ဝဲဆူ ဂၢၤ လၢခိ, ဒီးဆီဖါ အိၣ်အိထီၣ်ဝဲလီၤ. 69 ဒီး အခ့အပှၤ ပိာ်မုၣ် ထံၣ် ကဒီးအီၤ, ဒီးစံးဘၣ်ပှၤ လၢအဆၢထၢၣ် လၢအဃၢၤတဖၣ်န့ၣ်, အဝဲတဂၤအံၤ အိၣ်တ့ၢ် လၢပှၤတဖၣ်န့ၣ် အကျါလီၤ. ဒီးအဝဲဒၣ် သမၢ ကဒီးဝဲလီၤ. 70 ဒီးတစိၢ်ဖိပူၤကွံာ်ဒီး, ပှၤဆၢထၢၣ် လၢအဃၢၤတဖၣ်န့ၣ် စံးဘၣ်ကဒီး စီၤပ့းတရူး, နဲဒၣ်အံၤ, နဘၣ်ဃးဒီး အဝဲသ့ၣ်တဖၣ်န့ၣ် သပှၢ်တၢၢ်လီၤ. အဂ့ၢ်ဒ်အံၤ, နမ့ၢ်စ့ၢ်ကီး ပှၤကၤလံၤလါဖိ, ဒီးနကလုၢ်လီၤပလိာ်ဝဲန့ၣ်လီၤ. 71 ဒီး အဝဲဒၣ် ဆိၣ်အၢဆိၣ်သီတၢ်, ဒီးဆိၣ်လီၤအသး လၢယတသ့ၣ်ညါဘၣ် ပှၤ လၢသုစံးတဂၤန့ၣ်ဘၣ်. 72 ဒီးဆီဖါ အိၣ်အိထီၣ် တကီၢ်ခါ ခံစုတစုလီၤ. ဒီးစီၤပ့းတရူး သ့ၣ်နီၣ်ထီၣ်က့ၤ အသး, လၢတၢ်ကတိၤတထံၣ် လၢယ့ၣ်ၡူး စံးတ့ၢ်အီၤ လၢဆီဖါ တချုး အိၣ်အိထီၣ်ဒံးဘၣ် ခံစုဒီး, န ကသမၢယၤ သၢစုလီၤ. ဒီးဆိကမိၣ်ထီၣ်ဝဲ, ဒီးဟီၣ်ဝဲလီၤ. 

1 ဒီးမုၢ်ဆ့ၣ်ထီၣ် တကီၢ်ခါ, ပှၤလုၢ်တၢ်အခိၣ်တဖၣ် ကူၣ်လိာ်အသး ဒီးပှၤသူၣ်က့သးပှၢ် ဒီးပှၤကွဲးလံာ် ဒီးပှၤသးပှၢ် အတၢ်အိၣ်ဖှိၣ် ခဲလၢာ်, ဒီးစၢဃာ် ယ့ၣ်ၡူး, ဒီးလဲၤဆှၢအီၤ, ဒီးဟ့ၣ်လီၤကွံာ်အီၤ လၢစီၤပံၤလးလီၤ. 2 ဒီးစီၤပံၤလး သံကွၢ်အီၤ, နဲဒၣ်အံၤ နမ့ၢ် ပှၤယူဒၤဖိ အစီၤပၤဧါ. ဒီး အဝဲဒၣ် စံးဆၢတၢ် ဒီးစံးဘၣ်အီၤ, နစံးတၢ်လီၤ. 3 ဒီးပှၤလုၢ်တၢ်အခိၣ်တဖၣ် ပာ် တၢ်ကမၣ် လၢအလိၤ အါမံၤလီၤ. 4 ဒီးစီၤပံၤလး သံကွၢ်ကဒီးအီၤ ဒီးစံးဝဲဒၣ်, နတစံးဆၢဘၣ် တၢ်နီတမံၤဘၣ်ဧါ. မ့ၢ် ပှၤအုၣ်အသးထီဒါနၤ ဆံးအါဆံးအါလဲၣ်န့ၣ်, ကွၢ်တက့ၢ်. 5 ဘၣ်ဆၣ်ဒီး, ယ့ၣ်ၡူး တစံးဆၢလၢၤဘၣ် တၢ်နီတမံၤဘၣ်. မၤသးဒ်န့ၣ်ဒီး, စီၤပံၤလး ကမၢကမၣ်ဝဲလီၤ. 6 ဒီးတၢ် လၢဘူၣ်န့ၣ်, ပဒိၣ် ပျၢ် ပှၤဃိာ်ဖိတဂၤ လၢအဝဲသ့ၣ် အဂီၢ်, ဖဲဒၣ် အဃ့ ပှၤတဂၤဂၤန့ၣ်လီၤ. 7 ဒီးပှၤတဂၤ ကိးဝဲအမံၤ လၢစီၤဘၤရးဘါ အိၣ်ဒီး အသကိးတဖၣ်, ဘၣ် တၢ်စၢဃာ် လၢဃိာ်ပူၤ, လၢအမၤတ့ၢ် တၢ်တၢထီၣ်တၢလီၤ ဒီးမၤသံ ပှၤကညီ လၢတၢ်တၢထီၣ်တၢလီၤ အပူၤ လီၤ. 8 ဒီးပှၤဂီၢ်မုၢ် ကိးပသူထီၣ် ဒီးဃ့ဝဲ ဒ်သိး အကမၤတၢ် လၢအီၤ ဒ်အလုၢ်အလၢ် အိၣ်ဝဲ အသိးလီၤ. 9 ဘၣ်ဆၣ်ဒီး စီၤပံၤလး စံးဆၢအီၤ ဒီးစံးဝဲဒၣ်, ဘၣ်သုသး လၢယကပျၢ်န့ၢ်သု လၢပှၤယူဒၤဖိ အစီၤပၤဧါ. 10 အဂ့ၢ်ဒ်အံၤ, သ့ၣ်ညါဝဲ လၢပှၤလုၢ်တၢ်အခိၣ်တဖၣ်န့ၣ်, လၢအသးက့ၣ် အီၤ အဃိ ဒီးဟ့ၣ်လီၤကွံာ်အီၤလီၤ. 11 ဒီးပှၤလုၢ်တၢ်အဒိၣ်တဖၣ်န့ၣ် သဆၣ်ထီၣ် ပှၤဂီၢ်မုၢ်အခံ ဒ်သိး ကပျၢ် စီၤဘၤရးဘါ လၢအီၤလီၤ. 12 ဒီးစီၤပံၤလး စံးဆၢအီၤ, မ့မ့ၢ်ဒ်န့ၣ်ဒီး, ဘၣ်သုသး လၢယကမၤပှၤ လၢသုကိးအီၤ လၢပှၤယူဒၤဖိ အစီၤပၤတဂၤန့ၣ် ဒ်လဲၣ်. 13 ဒီးပှၤကိးပသူထီၣ် ကဒီး, ပျၤထီကွံာ်အီၤ လၢထူၣ်စုညါ အလိၤ တက့ၢ်. 14 ဒီး စီၤပံၤလး စံးဘၣ်အီၤ, ဘၣ်မနုၤလဲၣ်. မ့ၢ်အမၤ တၢ်အၢ မနုၤတမံၤလဲၣ်. ဒီးအဝဲသ့ၣ် ကိးပသူထီၣ်ဝဲ ဒိၣ်န့ၢ် အန့ၣ် တက့ၢ်, ပျၤထီကွံာ်အီၤ လၢထူၣ်စုညါ အလိၤ တက့ၢ်. 15 ဒီးစီၤပံၤလးန့ၣ် အသး အိၣ်လၢအကမၤတၢ်ဘၣ် ပှၤဂီၢ်မုၢ်အသး, ဒီးပျၢ် စီၤဘၤရးဘါ လၢအဂီၢ်, ဒီးတီၢ် ယ့ၣ်ၡူး ဒီးဟ့ၣ်လီၤကွံာ်အီၤ, ဒ်သိး အကဘၣ် တၢ်ပျၤထီကွံာ် အီၤ လၢထူၣ်စုညါ အလိၤလီၤ, 16 ဒီးပှၤသုးဖိတဖၣ် ဆှၢ အီၤ ဆူဂၢၤပူၤ လၢအမ့ၢ် ပဒိၣ်အသုးဖိ အလီၢ်, ဒီးကိးဖှိၣ် ပှၤသုးဖိ ဒီဖုညါ, 17 ဒီးဒုးကူဒုးသိး အဝဲဒၣ် လၢတၢ်လုး တကုာ်, ဒီးထ့ခိၣ်သလုး လၢတၤဆှုၣ်, ဒီးဒုးကုာ်ထီၣ်ဝဲ လီၤ. 18 ဒီးကတိၤဒိၣ်အီၤ, ဒီးစံးဝဲဒၣ်, ပှၤယူဒၤဖိ အစီၤပၤဧၢ, 19 ဒီးဒိ အခိၣ် လၢတပိၢ်တဘိ, ဒီးထူးပှဲာ်ဘၣ်အီၤ, ဒီးချံးလီၤ အခီၣ် လၢအမဲာ်ညါ, ဒီးဘါထီၣ်အီၤ တကူၢ်သ့ၣ်လီၤ. 20 ဒီးတုၤအဒုၣ်ဒွဲၣ်အီၤ ဝံၤဒီး, ဘ့ၣ်လီၤကွံာ် အကူအသိးလုးတကုာ်, ဒီးဒုးကူဒုးသိးက့ၤ အကူအသိးဒၣ်ဝဲ, ဒီးလဲၤဆှၢအီၤ, ဒ်သိး အကပျၤထီအီၤ လၢထူၣ်စုညါ အလိၤလီၤ. 21 ဒီးမၤဆူၣ် ပှၤကူၤရ့ၤန့ဖိ, စီၤအလ့းစၣ်ဒြူး ဒီး စီၤရူၤပၤ အပၢ်, စီၤၡံမိၣ် တဂၤ, အဟဲဝဲ လၢပှၢ်လၢ်ကျါ ဒီးလဲၤတြူာ်ဝဲတဂၤ, ဒ်သိး အကယိး အထူၣ်စုညါန့ၣ်လီၤ. 22 ဒီးဆှၢအီၤ ပၢၢ်လၢတၢ်အလီၢ် ကီၤလၤကီၤသါ, အခီပညီမ့ၢ် ခိၣ်ဃံအလီၢ်, 23 ဒီးဟ့ၣ်အီအီၤ လၢစပံးထံဃါဃုာ် ဒီးမူရၣ်, ဘၣ်ဆၣ်ဒီး, တဟံးန့ၢ်ဘၣ်ဝဲဘၣ်. 24 ဒီး ပျၤထီအီၤ လၢထူၣ်စုညါ အလိၤ, ဒီးနီၤဖး အကူအသိး, ဒီးပှၤတဂၤဒီးတဂၤ ကဟံးန့ၢ် မနုၤမနုၤန့ၣ် ဒီး, ဖးဝဲ လၢအီၤလီၤ. 25 ဒီးဘၣ် သၢနၣ်ရံၣ်, ဒီးပျၤထီအီၤလီၤ. 26 ဒီးလံာ်ပာ်ကမၣ် အိၣ်ကွဲးအသး လၢအဖီခိၣ်, ပှၤယူဒၤဖိ အစီၤပၤလီၤ. 27 ဒီးပျၤထီဃုာ် ဒီးအီၤ တၢ်ဘျၣ် ခံဂၤ, လၢအစုထွဲတဂၤ ဒီး လၢအစုစ့ၣ်တဂၤလီၤ. 28 ဒီးတၢ်ကွဲးအသး တထံၣ် လၢထီၣ်ပှဲၤထီၣ်ဝဲ, စံးဝဲဒၣ်, အဝဲဒၣ်, တၢ်ဂံၢ်အီၤ လၢပှၤမၤကမၣ်တၢ်ဖိ အကျါလီၤ. 29 ဒီးပှၤလ့ၢ်လိၤလ့ၢ်ထီၣ်တဖၣ် ကျၢၢ်ကျာ် အခိၣ်, ဒီးဒုၣ်ဒွဲၣ်အီၤ, ဒီးစံးဝဲဒၣ်, ဟဲး, ပှၤလၢအမၤလီၤပှီၢ်ကွံာ် တၢ်လုၢ်အဟံၣ်, ဒီး မၤက့ၤအီၤ လၢသၢနံၤ အတီၢ်ပူၤတဂၤဧၢ. 30 အုၣ်က့ၤခီၣ်က့ၤလီၤ နသးဒၣ်နဲ, ဒီးဟဲက့ၤလီၤ လၢထူၣ်စုညါ အလိၤ တက့ၢ်. 31 ဒ်န့ၣ်အသိး, ပှၤလုၢ်တၢ်အခိၣ်တဖၣ် ဒုၣ်ဒွဲၣ် အီၤစ့ၢ်ကီး, ဒီးစံးလိာ်အသး ဒီးပှၤကွဲးလံာ်သ့ၣ်တဖၣ်, အဝဲဒၣ် အုၣ်က့ၤခီၣ်က့ၤ ပှၤဂၤ, အုၣ်က့ၤခီၣ်က့ၤလီၤအသးဒၣ်ဝဲ တသ့ဘၣ်. 32 မ်ခရံာ် အံၣ်စရ့လး အစီၤပၤ, ဟဲက့ၤလီၤ လၢထူၣ်စုညါ အလိၤ ခဲကနံၣ်အံၤ, ဒ်သိး ပကထံၣ် ဒီးနာ်တၢ် တက့ၢ်. ဒီးပှၤ လၢအဘၣ်ပျၤထီဃုာ်ဒီး အီၤ လၢထူၣ်စုညါ အလိၤန့ၣ်, ဒုၣ်ဒွဲၣ်အီၤလီၤ. 33 ဒီးတုၤဃုနၣ်ရံၣ် ဘၣ်ဒီး, တၢ်ခံးဝဲ လၢကီၢ် ဒီဘ့ၣ်ညါ တုၤလီၤ လၢခွံနၣ်ရံၣ်လီၤ, 34 ဒီးဘၣ်ခွံနၣ်ရံၣ် ဒီး, ယ့ၣ်ၡူး ကိးထီၣ် လၢအကလုၢ်ဖးဒိၣ် ဒီးစံးဝဲဒၣ်, အ့းလိအံၤ, အ့းလိအံၤ, လၤမါစၤဘၤဃသၤနံ, အခီပညီမ့ၢ်, ယကစၢ်ဧၢ, ယကစၢ်ဧၢ, ဘၣ်မနုၤ လဲၤသဒၣ်ယၤလဲၣ်. 35 ဒီးပှၤဆၢထၢၣ်ဘၣ် လၢအဃၢၤ တနီၤနီၤ, တုၤအနၢ်ဟူတၢ်န့ၣ် ဒီး, စံးဝဲဒၣ်, ကွၢ်ကွၢ်, မ့ၢ်အကိး စီၤအ့ၤလံယၤလီၤ. 36 ဒီးပှၤတဂၤ ဃ့ၢ်ဝဲဒီး စုၣ်စီၣ်ကုၤ ပီၣ်လဲၣ်တလိၣ် လၢတၤဆံၣ်ထံ, ဒီးစဲထိၣ်ဝဲ လၢတပိၢ်တဘိ, ဒီးဒုး အီအီၤ ဒီးစံးဝဲဒၣ်, ကအိၣ်ဒၣ်ဝဲ တက့ၢ်. မ့ၢ် စီၤအ့ၤလံယၤ ကဟဲစိာ်လီၤအီၤ, တဟဲဘၣ်လဲၣ်န့ၣ်, ကွၢ်သကိး တက့ၢ်. 37 ဒီးယ့ၣ်ၡူး ကိးထီၣ် လၢအကလုၢ်ဖးဒိၣ်, ဒီးအသး ဟးထီၣ်ကွံာ်ဝဲလီၤ. 38 ဒီးတၢ်လုၢ်ဟံၣ် အယၣ် ဘျးလီၤအသးန့ၣ်, သ့ၣ်ဖး လၢအစိး ပၢၢ်လၢအခီၣ်ထံး, ခံခီ လီၤ. 39 ဒီးပှၤသုးဖိ တကယၤ အခိၣ်တဂၤ, လၢအဆၢထၢၣ် သဃီၤဒီးအီၤ, ထံၣ်ဝဲ လၢအကိးပသူထီၣ် ဒ်န့ၣ်ဒီး အသးဟးဂီၤကွံာ်ဝဲဒီး, စံးဝဲဒၣ်, ပှၤကညီတဂၤအံၤ, မ့ၢ်မး ယွၤအဖိခွါနီၢ်နီၢ်လီၤ. 40 ဒီးပှၤပိာ်မုၣ် လၢအကွၢ်သကွ့ၤ တၢ်တနီၤနီၤ အိၣ်ဝဲ လီၤ. နီၢ်မၤရံမၤကဒၤလ့ၣ်, ဒီးစီၤယၤကိာ်သးစၢ် ဒီးစီၤယိၤစ့ၣ် အမိၢ် နီၢ်မၤရံ, ဒီးနီၢ်စၤလိၣ်သ့ၣ်တဖၣ် အိၣ်ဝဲ လၢအကျါ, 41 ဒီးဖဲယ့ၣ်ၡူး အိၣ်တ့ၢ် လၢကၤလံၤလါန့ၣ်, အဝဲသ့ၣ်တဖၣ် ပိာ်အခံ, ဒီးမၤ အခ့အပှၤ အတၢ်မၤ, ဒီးပိာ်မုၣ်အဂၤ လၢအဟဲပိာ်အခံဆူ ယရူၤၡလ့ၣ်, အိၣ်ဝဲ အါဂၤစ့ၢ်ကီး လီၤ. 42 ဒီးတုၤ မုၢ်ဟါ လီၤတ့ၢ်, ဒီးမ့ၢ်မုၢ်ကတဲာ်ကတီၤတနံၤ, ဒ်ပစံးတၢ် အသိး, မုၢ်အိၣ်ဘှံးအနံၤ တချုးဘၣ်ဒံးဘၣ် တနံၤ သတးဒီး, 43 ပှၤအရံၤမၤသဲဖိ, စီၤယိၤသး, ပှၤကူၣ်လိာ်အသးဖိ အိၣ်ဒီး အလၤကပီၤ, လၢအကစၢ်ဒၣ်ဝဲ စ့ၢ်ကီး ကွၢ်လၢ် ယွၤအဘီအမုၢ် အကျဲတဂၤ, ဟဲဝဲ ဒီးပာ်အသးခူတလ့ၢ်, ဒီးလဲၤနုာ်ဝဲ စီၤပံၤလး အအိၣ်, ဒီးဃ့က့ၤ ယ့ၣ်ၡူး အစိၣ်လီၤ. 44 ဒီးမ့ၢ်အသံတ့ၢ်လံဒီး, စီၤပံၤလး ကမၢကမၣ်, ဒီး ကိးန့ၢ် ပှၤသုးဖိ တကယၤ အခိၣ်တဂၤ ဆူအအိၣ်, ဒီးမ့ၢ်အသံယံာ်တ့ၢ်လံဧါန့ၣ် သံကွၢ်ဝဲဒၣ်လီၤ. 45 ဒီးတုၤအသ့ၣ်ညါဝဲ လၢပှၤသုးဖိ တကယၤအခိၣ်န့ၣ် ဒီး, ဟ့ၣ်လီၤ အစိၣ် လၢစီၤယိၤသး လီၤ. 46 ဒီးအဝဲဒၣ် ပှ့ၤ ဖှီဝါဆှၣ်, ဒီးဟံးလီၤက့ၤ အစိၣ်, ဒီးဘိၣ်ဃာ်ဝဲ လၢဖှီဝါကဆှၣ်န့ၣ်, ဒီးပာ်ဝဲ လၢတၢ်သွၣ်ခိၣ် လၢအစးကျိၤန့ၢ်ဝဲ လၢလၢၢ်ပူၤလီၤ. 47 ဒီးနီၢ်မၤရံမၤကဒၤလ့ၣ်, ဒီး စီၤယိၤစ့ၣ် အမိၢ် နီၢ်မၤရံ, ထံၣ် အလီၢ် ဖဲတၢ်ပာ်လီၤအီၤန့ၣ်လီၤ. 

1 ဒီးတုၤအိၣ်ဘှံးအနံၤ ပူၤကွံာ်ဒီး, နီၢ်မၤရံမၤကဒၤလ့ၣ်, ဒီးစီၤယၤကိာ် အမိၢ် နီၢ်မၤရံ, ဒီးနီၢ်စၤလိၣ်သ့ၣ်တဖၣ်န့ၣ်, ပှ့ၤတၢ်နၢမူ ဒ်သိး အကလဲၤဖှူအီၤလီၤ. 2 ဒီးနွံနံၤအကျါ မုၢ်ခီၣ်ထံးတနံၤ ဂီၤဂီၤကလဲာ်ဒီး, ပိာ်မုၣ်တဖၣ်န့ၣ် ဟဲဝဲတုၤ လၢတၢ်သွၣ်ခိၣ် ဖဲမုၢ် ဟဲထီၣ်န့ၣ်လီၤ. 3 ဒီးစံးလိာ်အသး, မ့ၢ်မတၤ ကတလ့ၣ်ကွံာ်န့ၢ် ပှၤ လၢလၢၢ် အိၣ်လၢတၢ်သွၣ်ခိၣ် အခိၣ်ထိး တဂၤလဲၣ်. 4 ဒီးကွၢ်ထီၣ်ဝဲ ဒီးထံၣ် လၢလၢၢ်န့ၣ် တလ့ၣ်ကွံာ်လံ အသးလံ. အဂ့ၢ်ဒ်အံၤ, မ့ၢ်တၢ် ဒိၣ်မးလီၤ. 5 ဒီးလဲၤနုာ်ဝဲဆူ တၢ်သွၣ်ခိၣ်အပူၤ, ဒီးထံၣ်ဘၣ် ဖိၣ်သၣ်ခွါတဂၤ, သိး ဆ့ဝါဖးထီ, ဒီး ဆ့ၣ်နီၤဝဲ လၢစုထွဲတခီ, ဒီးအဝဲသ့ၣ် ကမၢကမၣ်ဒိၣ်မး လီၤ. 6 ဒီးအဝဲဒၣ် စံးဘၣ်အီၤ, သုတ ကမၢကမၣ် တဂ့ၤ. သုဃု ပှၤနစၤရ့းဖိ ယ့ၣ်ၡူး လၢပှၤပျၤထီအီၤ လၢထူၣ်စုညါ အလိၤလီၤ. ဂဲၤဆၢထၢၣ်က့ၤလံဝဲလံ. တအိၣ်ဘၣ် ဖဲအံၤဘၣ်. ကွၢ်ကွၢ်, အလီၢ်ဖဲပှၤပာ်အီၤ တက့ၢ်. 7 ဘၣ်ဆၣ်ဒီး က့ၤစံးဘၣ် အပျဲၢ်အဘီၣ်သ့ၣ်တဖၣ်, ဒီးစီၤပ့းတရူး, လၢအလဲၤပာ် လၢသုမဲာ်ညါဆူ ကၤလံၤလါ တက့ၢ်. ဒ်အစံးဘၣ်တ့ၢ်သု အသိးန့ၣ်, သုကထံၣ်အီၤ ဖဲန့ၣ်လီၤ. 8 ဒီးဟးထီၣ်ကွံာ်ဝဲဒီး ဃ့ၢ်ကွံာ် လၢတၢ်သွၣ်ခိၣ် အအိၣ်, ဒီးကနိးဝဲ ဒီးအသးကတုၤ, ဒီးတစံးဘၣ် ပှၤနီတဂၤ လၢတၢ်နီတမံၤဘၣ်. အဂ့ၢ်ဒ်အံၤ, ပျံၤတၢ်လီၤ. 9 ဒီးနွံနံၤအကျါ မုၢ်ခီၣ်ထံးတနံၤ လၢဂီၤဂီၤန့ၣ်, ယ့ၣ်ၡူး ဂဲၤဆၢထၢၣ်က့ၤ, ဒီး ဒုးနဲၣ်ဆိအသး လၢနီၢ်မၤရံမၤကဒၤလ့ၣ်, လၢအဟီထီၣ်ကွံာ်တ့ၢ် တၢ်နါ နွံဒု လၢအလိၤတဂၤလီၤ. 10 ဒီးအဝဲဒၣ် စံးဘၣ်တဲဘၣ်ပှၤ လၢအအိၣ်တ့ၢ် ဒီးယ့ၣ်ၡူးတဖၣ်, ဖဲအဟီၣ်တၢ်ယၢၤတၢ် ဒီးအမဲာ်ထံလီၤ အဖၢမုၢ်. 11 ဒီးတုၤအဝဲသ့ၣ် နၢ်ဟူ လၢအမူဝဲ, ဒီး လၢပိာ်မုၣ် ထံၣ်အီၤ ဒီး, တနာ်ဘၣ်ဝဲဘၣ်. 12 တၢ်န့ၣ်တဖၣ် အလီၢ်ခံ, ပှၤလၢအဝဲသ့ၣ် အကျါ ခံဂၤ, ဟးဝဲ ဒီးလဲၤဆူ ပှၢ်လၢ်ကျါ အဖၢမုၢ်န့ၣ်, အဝဲဒၣ် လီၣ်ဖျါထီၣ်အသး လၢအီၤ, လၢအက့ၢ်အဂီၤ လီၤဆီတမံၤလီၤ. 13 ဒီးအဝဲသ့ၣ် လဲၤစံးဘၣ်တဲဘၣ် ပှၤအိၣ်လီၤတဲာ်တဖၣ်, ဒီးတနာ် စ့ၢ်ကီး ဘၣ်အီၤဘၣ်. 14 လၢခံက့ၤန့ၣ်, ပှၤတဆံတဂၤ ဆ့ၣ်နီၤသန့ၤ အဖၢမုၢ် ဒီး, အဝဲဒၣ် လီၣ်ဖျါထီၣ်အသး လၢအီၤ, ဒီးမ့ၢ်အတနာ်ဘၣ်ပှၤ လၢအထံၣ်ဘၣ်အီၤ လၢအဂဲၤဆၢထၢၣ်က့ၤ အလီၢ်ခံဒီး, ဒူဝဲအလိၤ လၢအတနာ်ဘၣ်တၢ်ဘၣ် အဃိ, ဒီး လၢအသးကိၤဝဲ အဃိလီၤ. 15 ဒီးစံးဘၣ်အီၤ, လဲၤ လၢဟီၣ်ခိၣ် ဒီဘ့ၣ်ညါ, ဒီးစံၣ်တဲၤတဲလီၤ တၢ်သးခုကစီၣ် လၢကယဲၢ် တၢ်ဘၣ်တ့ အသး တဂၤလၢ်လၢ် တက့ၢ်. 16 ပှၤလၢအစူၢ်က့ၤနာ်က့ၤဝဲ, ဒီးဒိးဘျၢအသးန့ၣ်, ကတုၤ လၢတၢ်အုၣ်က့ၤခီၣ်က့ၤအီၤလီၤ. မ့မ့ၢ် ပှၤလၢအတစူၢ်တနာ်ဘၣ်န့ၣ်, ကဘၣ် တၢ်စံၣ်ညီၣ်ဃၣ်အီၤလီၤ. 17 ဒီးပှၤ လၢအစူၢ်က့ၤနာ်က့ၤတၢ်တဖၣ်န့ၣ်, တၢ်ပနီၣ်တဖၣ် ကမၤအသး လၢအီၤ ဒ်အံၤ, ကဟီထီၣ်ကွံာ် တၢ်နါ လၢယမံၤ, ကကတိၤတၢ် လၢပျ့ၤအသီတဖၣ်, 18 ကဟံးထီၣ် ဂုၢ်ဧိၤဒးဧိၤ, ဒီးမ့ၢ်အီ တၢ်မူၤသံ ဘၣ်ဆၣ်ဒီး တဘၣ်ဘၣ် တၢ်နီတမံၤဘၣ်. ကပာ်ထီၣ် အစု လၢပှၤဆူးပှၤဆါတဖၣ် အလိၤ, ဒီးကဘျါက့ၤဝဲလီၤ. 19 မၤသးဒ်န့ၣ်ဒီး ကစၢ်န့ၣ် ကတိၤတၢ် ဒီး အဝဲသ့ၣ် အလီၢ်ခံဒီး, ဘၣ်တၢ်စိာ်ထီၣ်အီၤ ဆူမူခိၣ်, ဒီးဆ့ၣ်နီၤဝဲ လၢယွၤအစုထွဲတခီလီၤ. 20 ဒီးအဝဲသ့ၣ်တဖၣ်န့ၣ် လဲၤ စံၣ်တဲၤတဲလီၤတၢ် ကိးပူၤဒဲး, ဒီးကစၢ်န့ၣ် မၤဃုာ်တၢ်ဒီး အီၤ, ဒီးမၤဂၢၢ်မၤကျၢၤ တၢ်အကလုၢ်အကထါ လၢတၢ်ပနီၣ် လၢမၤအသး လၢအီၤလီၤ.